Agu bodu, ganeveykah neiy, loan eh nulibey, hallakee kobaa? | Mihaaru\nމާލޭގައި ދަތި ހާލުގައި ދިރިއުޅެމުންދާ އާއިލާއެއް: ގިނަ މީހުންގެ މުޅި އުމުރު ދުއްވާލަނީ އެ ދަތިކަމުގައި --ފޮޓޯ: --ނިޝާން އަލީ/ މިހާރު\nއަގު ބޮޑު، ގަނެވޭކަށް ނެތް، ލޯނެއް ނުލިބޭ، ހައްލަކީ ކޮބާ؟\n31 ޖެނުއަރީ 2019 - 08:47 104 comments\nހުޅުމާލޭގެ ބައެއް ސަރަހައްދުތަކުން މިހާރު ފެންނަނީ މަތީ ފެންވަރުގެ އެތައް ސަތޭކަ އެޕާޓްމަންޓެއް ނިމެމުން ދާ ތަނެވެ. ބައެއް އިމާރާތްތަކުގެ ކޮންކްރީޓް މަސައްކަތް ކުރިއަށް އެބަ ދެ އެވެ. އެކަމަކު މިއީ ބޯހިޔާވަހިކަމަށް ޖެހިފައިވާ އާދައިގެ މީހަކަށް އަތްފޯރާ ފަށުގައި ހުރި ތަންތަނެއް ނޫނެވެ. އެއަށް ވުރެ އަގު ބޮޑެވެ.\nގެދޮރުގެ މައްސަލަ ހައްލުކުރަން އެންމެ ފަހުގެ ހަތަރު ސަރުކާރުން ވެސް މަސައްކަތްތަކެއް ކުރި އެވެ. އެކަމަކު އަމިއްލަ ގެދޮރަށް އެދިއެދި ތިބި މީހުންގެ އަދަދު ގިނަވުމުން ހައްލުކުރެވޭނެ ގޮތެއް ނުފެނި، މައްސަލަ ދަނީ ދިގުލަމުންނެވެ.\nމާލޭގެ ގެއެއްގެ ހާލަތު: ގެދޮރުވެރިކުރުވުމުގެ ސިޔާސަތު ހަރުދަނާވާން ޖެހޭ --ފޮޓޯ: ނިޝާން އަލީ/ މިހާރު\nހައުސިން ޑިވެޕޮލްމެންޓް ކޯޕަރޭޝަން (އެޗްޑީސީ)ގެ މެނޭޖިން ޑިރެކްޓަރު ސުހެއިލް އަހުމަދު ވިދާޅުވީ ބޯހިޔާވަހިކަމަށް ދިމާވާ މައްސަލަ ހައްލުކުރަން، ގެދޮރަށް ޖެހިފައިވާ މީހުންގެ އަދަދާއި އަސްލު ހާލަތު ދެނެގަތުން މުހިންމު ކަމަށެވެ.\n"ގެދޮރުގެ ކަންކަން ވަރަށް ބޮޑަށް ޕޮލިޓިކަލް ޓޫލެއް ގޮތުގައި ބޭނުންކުރާތަން ފެންނަނީ. އެހެންވީމަ ހަގީގަތުގައި މީގެ ނީޑު އޮޅިފައި މިއޮތީ،" އޭނާ ވިދާޅުވި އެވެ.\nރާއްޖޭގައި އަމިއްލަ ބޯހިޔާވަހިކަމެއް ނެތްކަމުގެ މިސާލަކީ ގެދޮރަށް ހުޅުވާލާ ކޮންމެ ފަހަރަކު ފޯމު ހުށަހަޅަން އެއްވާ މީހުންގެ ދިގު ކިއޫ އެވެ. އެކަމަކު ސުހައިލް ދެކެވަޑައިގަންނަވާ ގޮތުގައި އެއަށް ވުރެ ބޮޑަށް އެ މީހުންގެ އަސްލު ހާލަތު އެނގެން ޖެހޭނެ އެވެ. އެގޮތުން އެންމެ ދަތި ހާލުގައި އުޅެނީ ކޮން ބައެއް ކަމާއި ގެދޮރަށް އޮތް ޑިމާންޑްގެ ހަގީގަތް ވެސް އެނގޭނީ އެފަދަ ދިރާސާއަކުން ކަމަށް އޭނާ ވިދާޅުވި އެވެ.\nއެކި ފެންވަރުގެ ފްލެޓްތައް ބަރިބަރިއަށް އަޅާ އިރު މިއީ އެންމެ ފުރަތަމަ ކުރަން ޖެހޭ މަސައްކަތެވެ. އެކަމަކު އެފަދަ ދިރާސާއެއް ކުރީގެ އެއްވެސް ސަރުކާރަކުން ހަދާފައެއް ނުވެ އެވެ. އެހެންކަމުން ސަރުކާރުގެ ސޯޝަލް ހައުސިން މަޝްރޫއުތަކުގައި ދޫކުރާ ފްލެޓްތަކުގެ އަގު ހަމަޖައްސާފައި ހުންނަނީ ހަގީގަތަކަށް ވުރެ ބޮޑަށް ލަފައެއްގެ މައްޗަށެވެ.\nސުހެއިލް ވިދާޅުވީ މިހާރަށް ވުރެ ވެސް އަގު ހެޔޮކޮށް ފްލެޓްތައް ވިއްކިދާނެ ކަމަށެވެ. ނަމަވެސް އެފަދަ މަޝްރޫއުތައް ހިންގަން ބޮޑެތި އުނދަގޫތައް ކުރިމަތިވާ ކަމަށް ވިދާޅުވި އެވެ.\n"މިހާރު ހިލަވެހި ނުލިބިގެން، ލޭބާ ކޯޓާ ނުލިބިގެން މަސައްކަތް ޑިލޭވޭ. އެހެންވެ ކޮންޓްރެކްޓަރުން ވެސް އިތުރު ސޭފްޓީ [އަގު] މަސައްކަތަށް އެބަ ލާ،" އޭނާ ވިދާޅުވި އެވެ.\nއާމްދަނީއާ ނުބައްދަލު އަގުތަކެއް!\nއިގުތިސާދީ ދާއިރާގެ ބޭފުޅެއް ކަމަށްވާ އަދި އިކޮނޮމިކް މިނިސްޓްރީގެ ރަޖިސްޓްރާ އޮފް ކޮމްޕެނީޒްގެ މަގާމުގައި ހުންނެވި މަރިޔަމް ވިސާމް ވިދަޅުވީ ގެދޮރުގެ މައްސަލައަށް ރަނގަޅު ހައްލެއް ނުހޯދޭ އެންމެ ބޮޑު އެއް ސަބަބަކީ ބޯހިޔާވަހިކަމާ ގުޅޭ ދިރާސާތައް ކޮށްފައިނުވުން ކަމަށެވެ. އެ މައްސަލައަށް ހައްލެއް ހޯދުމުގެ ގޮތުން ރައްޔިތުންގެ އާމްދަނީ މިންކުރެވެން ޖެހޭ ކަމަށް އޭނާ ވިދާޅުވި އެވެ.\n"ގެދޮރު ލިބެން މިހުންނަނީ އާންމު ރައްޔިތުންގެ އާމްދަނީއާ ނުބައްދަލު އަގުތަކެއްގައި. ސިވިލް ސާވިސް އެންމެ ބޮޑު މުސާރައެއް ވެސް މި އުޅެނީ 10،000ރ. އާއި 15،000ރ. އާ ދެމެދު. އެކަމަކު ކޮންމެ މަހަކު 8،000ރ. ދިރިއުޅޭ ތަނަށް ހޭދަކުރަން ޖެހޭ،" އޭނާ ވިދާޅުވި އެވެ.\nވިސާމް ވިދާޅުވި ގޮތުގައި ކޮންމެ މީހެއްގެ މުސާރައިގެ ގާތްގަނޑަކަށް 80 ޕަސެންޓް، ދިރިއުޅޭ ތަނަކަށް ހަރަދު ކުރަން ޖެހުމަކީ ބޮޑު މައްސަލައެކެވެ. އެހެންކަމުން ގެދޮރު ގަތުމަށްޓަކައި ލޯނު ލިބެނީ ވެސް މަދު ބަޔަކަށެވެ. ވިސާމް ގަބޫލުކުރައްވާ ގޮތުގައި ބޯހިޔާވަހިކަމުގެ މައްސަލައަށް ހައްލެއް ހޯދަން ގައުމީ ފެންވަރުގެ ޕްލޭނެއް ހަދަން ޖެހެ އެވެ.\nހުޅުމާލެއިން ގޯތި ވިއްކަން ކުރީ ސަރުކާރުން ހުޅުވާލުމުން އާންމުން ރޭގަނޑު ކިއޫ ހަދައިގެން: ބޯހިޔާވަހިކަމުގެ މައްސަލަ ބޮޑު ---ފޮޓޯ: ހުސައިން ވަހީދު/މިހާރު\nސޯޝަލް ހައުސިން އަކީ ކުޑަ އަގުގައި ސަރުކާރުން ފޯރުކޮށްދޭ ގެދޮރުވެރިކަމެވެ. ހަމަ އެއާ އެކު އަމިއްލަ ފަރާތްތަކުން އަންނަނީ ހުޅުމާލޭގައި މެދު ފަންތި އާއި އެންމެ މަތީ ފެންވަރުގެ އެޕާޓްމަންޓްތައް އަޅަމުންނެވެ. އެކަމަކު މެދު ފަންތީގެ މީހުންނަށް އަމާޒުކޮށް ހަދާ އެޕާޓްމަންޓްތައް ވެސް މަހަކު 25،000ރ. އާމްދަނީއެއް ލިބޭ މީހާއަށް ވެސް ގަނެވޭވަރެއް ނުވާނެ އެވެ. އާންމު ގޮތެއްގައި ދެ ކޮޓަރީގެ އެޕާޓްމެންޓެއް 2.5 މިލިއަން ރުފިޔާ އާއި3މިލިއަނާ ދެމެދުގެ އަގުތަކެއްގައި އުޅޭ އިރު، އެޑްވާންސްކޮށް 20 ޕަސެންޓް ދައްކަން ވެސް އެއް ފަހަރާ ބައި މިލިއަނެއްހާ ރުފިޔާ ހޯދަން ޖެހެ އެވެ. އަދި އަގުގެ އަނެއް ބައި ބޭންކް ލޯނަކުން ހަމަޖައްސާ އިރު، މަހު އާމްދަނީ ގާތްގަނޑަކަށް 50،000ރ ގައި ނޫޅޭ ނަމަ އެއީ ކުޅަދާނަ ކަމެއް ނޫނެވެ.\nވިސާމް ވިދާޅުވީ މެދު ފަންތީގެ ނަމުގައި އަމިއްލަ ފަރާތްތަކުން ފްލެޓް ވިއްކާ އިރު އެއީ ހަގީގަތުގައި ވެސް ދިވެހިންގެ މެދު ފަންތީގެ ދިރިއުޅުމަށް ހޭދަކުރެވޭ މިންވަރުތޯ ދެނެގަންނަން ޖެހޭ ކަމަށެވެ.\nސަރުކާރުގެ ސިޔާސަތު ބަދަލުކޮށްގެން ބޭންކްތައް ޝައުގުވެރިކުރެވިދާނެ؟\nމޯލްޑިވްސް މޮނިޓަރީ އޮތޯރިޓީ (އެމްއެމްއޭ)ގެ ގަވަރުނަރު އަހުމަދު ނަސީރު ވިދާޅުވީ ގެދޮރުގެ މައްސަލައިގައި ދެ ކަމެއް ފާހަގަކުރެއްވޭ ކަމަށެވެ. އެއީ ގެދޮރުގެ އަގު ބޮޑުވުމާއި އަމިއްލަ ގޯތި ހަދަން ބޭނުންވާ ފައިސާ ނެތް މީހުން، މި ދެ ބަ އެވެ. އެހެންކަމުން އާންމުންނަށް ގަނެވޭނެ ނުވަތަ ގެދޮރު އިމާރާތް ކުރުމަށްޓަކައި ސަބްސިޑައިޒް ކޮށްގެން ނަމަވެސް އުސޫލެއް ސަރުކާރުން އެކުލަވާލަން ޖެހޭ ކަމަށް ގަވަރުނަރު ގަބޫލުކުރައްވަ އެވެ.\nގެދޮރުގެ މައްސަލައަށް ހައްލެއް ހޯދަން މާލީ ގޮތުން ބޭނުންވާ ފައިސާ ފޯރުކޮށްދެނީ ބޭންކްތަކުންނެވެ. ބޭންކް އޮފް މޯލްޑިވްސް (ބީއެމްއެލް) އާއި އިސްލާމިކް ބޭންކުން ދޫކުރާ ލޯނުތަކުގެ އިންޓްރެސްޓް ރޭޓު އުޅެނީ 10 ޕަސެންޓާއި 12 ޕަސެންޓާ ދެމެދުގަ އެވެ.\nމީގެ އިތުރުން އެފޯޑަބަލް ހައުސިންގެ ނަމުގައި ބީއެމްއެލުން 2.2 މިލިއަން ރުފިޔާއަށް ވުރެ ދަށުން ލޯނު ނަގާ ނަމަ ހަ ޕަސެންޓް އިންޓްރެސްޓްގައި ލިބުމުގެ ފުރުސަތު އޮވެ އެވެ. ނަމަވެސް މެދު ފަންތިއަށް އަމާޒުކޮށް ހަދާ ދެ ކޮޓަރީގެ އެޕާޓްމެންޓެއް ވެސް ހުޅުމާލޭގައި ލިބެނީ އެއަށް ވުރެ މަތީ އަގުތަކެއްގަ އެވެ.\nރާއްޖޭގެ ބޭންކެއްގައި މަސައްކަތް ކުރާ އިސް ވެރިޔަކު، ނަން ނުޖަހާ ގޮތަށް، ކިޔައިދެއްވި ގޮތުގައި ބޭންކުތަކުން ލޯނު ދޫކުރަން ހިތްވަރު ދިނުމުގެ ގޮތުން ސަރުކާރުން އިސްނަގައިގެން ބައެއް ކަންކަން އަވަސް ކުރަން ޖެހޭ ކަމަށެވެ. އެގޮތުން އެޗްޑީސީ އާއި ހައުސިން މިނިސްޓްރީ އާއި ކޯޓު މަރުހަލާގެ ތެރެއިން ނިންމަން ޖެހޭ ކަންކަން ނުނިމި ދިގުދެމިގެން ދިއުމަކީ ލޯނު ދޭ ބޭންކަކުން ނަގާ ބޮޑު ރިސްކެއް ކަމަށް އޭނާ ވިދާޅުވި އެވެ.\n"މިހާރުވެސް 2013 ވަނަ އަހަރު ލޯނުދިން ބައެއް ފަރާތްތަކުގެ މޯގޭޖު ޕްރޮސެސް ކޯޓުތަކުން ނުނިމި އެބަ ހުރި،" އޭނާ ވިދާޅުވި އެވެ.\nއެޕާޓްމެންޓްގެ ރަޖިސްޓްރީ ޕްރޮސެސްގެ ކަންކަން ނުނިމި އެހާ ދުވަސް ވާ ނަމަ، ލޯނު ނަގާ ފަރާތުން ލޯނު ނުދެއްކި ނަމަވެސް ބޭންކަށް އެޅޭނެ ފިޔަވަޅެއް ނޯވެ އެވެ. މިފަދަ މައްސަލަތަކާ އެކު ބޭންކުތަކުން ވެސް ހައުސިން ލޯނު ދޭން ޖެހިލުންވާ ގޮތް ދިމާވެ އެވެ.\nހުޅުމާލޭގައި ސަރުކާރުން އަލަށް އެޅި ފްލެޓްތައް: ސަރުކާރުގެ ސިޔާސަތު ބަދަލުކުރަން ޖެހޭ -- މިހާރު ފޮޓޯ: ހުސެން ވަހީދު\nބޯހިޔާވަހިކަމަށް ބޭންކްތަކުން ކުރާ ހޭދަ ބޮޑުކޮށް، އާންމުންނަށް ލުއިކޮށްދޭން ބޭނުން ނަމަ ސަރުކާރުގެ ބައެއް ސިޔާސަތުތަކަށް ބަދަލުގެނެވިދާނެ އެވެ. މިސާލަކަށް މިހާރު ވެސް ދައުލަތަށް އެންމެ ބޮޑު ޓެކްސްއެއް ނަގަނީ ބޭންކުތަކުންނެވެ. ބޭންކުތަކުގެ ފައިދާ އިން 25 ޕަސެންޓް ޓެކްސްގެ ގޮތުގައި ދައްކަން ޖެހެ އެވެ. މިހާ ބޮޑު ޓެކްސެއް ދައްކަން ޖެހުމުން، ހައުސިން ކަހަލަ މުހިންމު ދާއިރާތަކަށް ކުޑަ އިންޓަރެސްޓަކާ އެކު ހޭދަކުރުން ފަދަ ކަންކަން ކުރުމުގައި ބޭންކްތައް ފަހަތަށް ޖެހެވޭ ގޮތް ވެ އެވެ. އެހެންކަމުން ސަރުކާރުން ބައެއް ކަންކަން ފަސޭހަކޮށްދީގެން އާންމުންނަށް ބޭންކްތަކުން ދޫކުރާ ލޯނުތަކުގެ ޝަރުތުތައް ލުއިކުރެވިދާނެ އެވެ. އެހެން ގޮތަކަށް ބުނާ ނަމަ ބޭންކްތަކުގެ ޝައުގުވެރިކަން ބޯހިޔާވަހިކަމުގެ ދާއިރާއަށް ބޮޑުކުރެވިދާނެ އެވެ.\nގެދޮރަށް ޖެހިފައިވާ އެންމެންނަށް ސަރުކާރުން ބޯހިޔާވަހިކަން ފޯރުކޮށްދޭނެ ގާބިލްކަމެއް ނެތެވެ. މެދު ފަންތީގެ އާމްދަނީ އާއި އެޕާޓްމަންޓް ލިބެން ހުންނަ އަގާ ދިމައެއް ނުވެ އެވެ. މަހަކު 30،000ރ ލިބުނަސް، ގެދޮރު ލޯނަށް ޝަރުތު ހަމައެއް ނުވެ އެވެ. މި ހުންނަނީ އަބަދު ދައްކަމުން އަންނަ އެކަމަކު ހައްލެއް ނެތް މައްސަލަތަކެވެ.\nގެދޮރުގެ މައްސަލައަށް އަވަސް ހައްލުތަކެއް ހޯދަން ބަރަވެލި ސްޕީޑުގައި ކަންކަން ކޮށްގެން ވާކަށް ނެތެވެ. މިހާރުން މިހާރަށް ކުރެވޭނެ އެތައް ކަމެއް އެބަ ހުއްޓެވެ. އާންމު މީހާގެ މުޅި އުމުރު އަމިއްލަ ބޯހިޔާވަހިކަމެއް ނެތި ދުއްވާލަން ޖެހުމަކީ، ރާއްޖޭގެ ކުރިއެރުމަށް ބަލާއިރު، އިޖުތިމާއީ ގޮތުން ވަރަށް ބޮޑު ބޭއިންސާފެކެވެ.\nއިތުރު ލިޔުންތައް ހުޅުމާލެ މާލެ ބޯހިޔާވަހިކަން ސުހައިލް އަހުމަދު އެމްޑީ، (އެޗްޑީސީ) އެމްއެމްއޭ ގަވަރުނަރު އަހުމަދު ނަސީރު ރެޖިސްޓްރާ އޮފް ކޮމްޕެނީސް ބީއެމްއެލް މޯލްޑިވްސް އިސްލާމިކް ބޭންކް\nކޮވިޑް19ގެ ތެރޭ 61 ޕަސެންޓް ގޭބީސީގެ ކުލި ކުޑަކުރި


ރޯދަ ހިފުމުން ހަށިގަނޑަށް އަންނަ ބަދަލުތަކާ، ރޯދަ ހިފުމުން ލިބިދޭ ފައިދާތައް – ޞިއްޙަތު.ކޮމް\nނޯޓް: މިއީ 29 މެއި 2016 ގައި ސަން އޮންލައިންގައި ޝާއިޢުކުރެވިފައިވާ ލިޔުމެކެވެ. ރޯދަ ހިފުމަކީ އޭގެ ސަބަބުން ތަބީއީ ގޮތުން ހަށިގަނޑަށް ތަފާތު ބަދަލުތައް އަންނަ ކަމެކެވެ. ރޯދަ ހިފުމަކީ އޭގައި ޞިއްޙީ އެތައް ފައިދާތަކެއް ވެސް ހިމެނޭ ކަމެއްކަން ފާހަގަ ކުރެވެއެވެ. އެހެންކަމުން ރޯދަށް އަށް ހުރުމުން ހަށިގަނޑަށް ތަބީއީ ގޮތުން އަންނަ ބަދަލުތަކާއި، ރޯދަ ހިފުމުން ލިބިދޭ ޞިއްޙީ ފައިދާތަކަށް ބަލާލަމާ ހިނގާށެވެ.\nރޯދަ ހިފުމުން ހަށިގަނޑަށް އަންނަ ބަދަލުތައް\nރޯދައަށް ހުރުމަކީ ހަށިގަނޑުގެ ތަފާތު ނިޒާމުތަކަށް ތަފާތު ބަދަލުތައް ގެނުވާ ކަމެކެވެ. ރޯދައާއި ގުޅިގެން ތަބީޢީގޮތުން ހަށިގަނޑަށް އަންނަ ބަދަލުތައް ބަރޯސާވަނީ ރޯދައަށް ހުންނަ ވަގުތުގެ ކުރު ދިގުމިނެއްގެ މައްޗަށެވެ. ފަންނީގޮތުން ބަލާއިރު ހައިބަނޑާހުރުން (ރޯދައަށްހުރުން) ފެށޭނީ ކައިނިމި، ކާތަކެތި ރަގަޅަށް ހަޖަމުވެ، ހަށިގަނޑަށް ބޭނުންވާ ބައި ހަށިގަނޑަށް ނަގައި ނިމުމުންނެވެ.ރޯދައަށް ހުރުމުން ހަށިގަނޑަށް އަންނަ ބަދަލުތަކަކީ ޑައެޓްކުރުން ނޫނީ ނުކައި ހައިބަނޑާ ހުރުން، ނުވަތަ ހައިހޫނުކަމުގެ ހަޅުތާލުކުރުމުން އަންނަ ބަދަލުތަކާ މުޅިން ތަފާތު ބަދަލުތަކެއްކަން ފާހަގަ ކުރެވެއެވެ.\nއާންމުކޮށް ހަށިގަނޑަށް ހަކަތަ ލިއްބައިދޭ މައި މަޞްދަރަކީ ފުރަމޭ، އަދި މަސްތަކުގައި ކޮށާރުކުރެވިފައި ހުންނަ ގުލްކޯޒު ނުވަތަ ހަކުރެވެ. ރޯދަޔަށް ހުންނައިރު، ހަށިގަނޑު ފުރަތަމަ ހަކަތަ ހޯދަނީ ކޮށާރުކުރެވިފައި ހުންނަ ގުލްކޯޒުންނެވެ.ކޮށާރުކޮށް، ރައްކާކޮށްފައި ހުންނަ ގުލްކޯޒު ހަކަތައިގެ ގޮތުގައި ބޭނުންކުރެވި ނިމުމުން، ފެޓް(ސަރުބީ) ހަކަތައިގެ މަޞްދަރެއްގެ ގޮތުގައި ބޭނުންކުރަން ފަށާނެއެވެ.\nރޯދައަށް ހުންނަނީ ފަތިހުން ފެށިގެން އިރުއޮއްސުމާއި ދެމެދުކަމަށްވާތީ، ހާރުދަމާއި، ރޯދަވީއްލާ ވަގުތަކީ ކޮންމެ މީހަކަށްމެ، ހަށިގަނޑުގެ ހަކަތައިގެ ކޮށާރު އާކޮށްލަން ލިބިގެންދާ ރަނުގެ ފުރުޞަތެކެވެ. މާނައަކީ މިވަގުތުގެ ތެރޭގައި ހަމައެކަނި ހަކުރާއި، ސަރުބީ އިން ފޯރުކޮށްދޭ ހަކަތައިން ހަށިގަނޑަށް ފުދޭނެއެވެ. އަދި ހަކަތަ ހޯދުމަށް ޕްރޮޓީން ބޭނުންކުރާކަން ނުޖެހޭނެއެވެ.ހަށިގަނޑަށް ބޭނުންވާ ހަކަތަ ހޯދުމަށް މަސްތަކުގައި ހުންނަ ޕްރޮޓީން ބޭނުންނުކުރާނަމަ، ރޯދަހިފުމުން ހަށިގަނޑު ހިކި އަނަރޫފައެއް ނުވާނެ އެވެ.\nހަށިގަނޑަށް ބޭނުންވާ ހަކަތަ ހޯދުމަށް ސަރުބީގެ ބޭނުން ހިފުމަކީ އެކަމުގެ ސަބަބުން ބަރުދަން ލުއިކޮށްދިނުމަށް އެހީތެރިވެދޭނެ ކަމެކެވެ. އަދި ހަށިގަނޑުއި ހިމެނޭ ސަރުބީގެ މިންވަރު ދަށްކޮށްދޭނެ ކަމެއްވެސް މެއެވެ. ހަށިގަނޑުގެ ބަރުދަން ލުއިވުމަކީ ހަށިގަނޑުގެ ހަކުރު ކޮންޓްރޯލް ކުރެވި، ލޭގެ ޕްރެޝަރު އެއްހަމައެއްގައި ހިފަހައްޓައިދޭނެ ކަމެކެވެ. މީގެ އިތުރުން ހަކަތަ ހޯދުމަށް ސަރުބީގެ ބޭނުން ހިފުމުގެ ތެރޭގައި ސަރުބީތަކުގައި ޖަމާވެފައި ހުންނަ ވިހަ މާއްދާތައް ވެސް ހަށިގަނޑުން ބޭރުވެގެންދިއުމަށް އެހީތެރިވެދެއެވެ. ދުވަސްކޮޅަކު ރޯދަ ހިފުމުން ލޭގެ ތެރޭގައި “އެންޑޯރފިން” ކިޔާ ހޯރމޯންއެއްގެ ނިސްބަތް މަތިވެގެންދެއެވެ އެންޑޯރފިން ހޯރމޯން އަކީ މީހާގެ ސަމާލުކަން އިތުރުކޮށްދީ، ނުތަވަނަސްކަން ފިލުވައި، ހިތްހަމަޖެހުން ގެނެސްދީ، މީހާގެ ނަފްސާނީ ދުޅަހެޔޮކަން އިތުރުކޮށްދޭ ހޯރމޯން އެއް ކަން ފާހަގަ ކޮށްލެވެއެވެ.\nރޯދަމަހު ހަށިގަނޑަށް އަންނަ ބަދަލުތަކުގެ ތެރެއިން ހަށިގަނޑުގެ ބައެއް ގުނަވަންތަކުގެ މަސައްކަތަށް ވެސް ބަދަލު އަންނަކަން ފާހަގަ ކުރެވެއެވެ. އެގޮތުން އާންމުކޮށް ގިނަ މީހުންނަށް ބަނޑުން ގޭސް އުފައްދާ މިންވަރު ރޯދައަށް ހުންނައިރު ދަށްވާކަން ފާހަގަ ކުރެވެއެވެ. ޗިސްމޭ(ޕެންކްރިއާސް) އިން ރޯދައަށް ހުންނައިރު އިންސިއުލިން އުފެއްދުން ދަށްވެ، ފުރަމޭ އަދި މަސްތަކުގައި ކޮށާރުކުރެވިފައި ހުރި ހަކުރު ދޫކުރުމަށް އަންގާ ހޯރމޯން އެއް އުފައްދައެވެ. މީގެ އިތުރުން ހަޖަމުކުރުމަށް އެހީތެރިވެދޭ ދިޔަތައް އުފެއްދުން ދަށްކުރެއެވެ.\nހަށިގަނޑަށް ބޭނުންވާ ވަރަށް ގިނަ ފެން ހަށިގަނޑަށް ނަގަނީ ބޮޑު ގޮހޮރުންނެވެ.ގުރުދާ ނުވަތަ ކިޑްނީއެކޭ އެއްގޮތަށް ބޮޑު ގޮހޮރަކީ ވެސް ރޯދައަށް ހުންނައިރު ހަށިގަނޑުގެ ފެނުގެ މިންވަރު އެއްހަމައެއްގައި ބެހެއްޓުމަށް އެހީތެރިވެދޭ ގުނަވަނެކެވެ. ރޯދައަށް ހުންނައިރު ކުޑަ ގޮހޮރުން ހަޖަމުކުރުމަށް އެހީވެދޭ ދިޔަތައް އުފެއްދުން ވަގުތީގޮތުން ހުއްޓުމަކަށް އާދެއެވެ. ރޯދަޔަށް ހުންނައިރު ގަވާއިދުން ކޮންމެ4ގަޑިއިރުން އެއްފަހަރު ކުޑަގޮހޮރު ފިތި، ކުރުގެޅެމުން ދާނެއެވެ.\nރޯދަޔަށް ހުންނައިރު، ޖެހިގެން އަންނަ ކެއުމަށް (ރޯދަ ވީއްލާ ވަގުތަށް) ހަށިގަނޑު ތައްޔާރުވުމުގެ ގޮތުން ފިތުގައި ހަޖަމުކުރުމަށް އެހީތެރިވެދޭ ބައިލް ކިޔާ ދިޔައެއް ރައްކާކޮށް، އޭގެ ތާސީރުމަތިކުރަމުން ގެންދާނެ އެވެ. ރޯދަޔަށް ހުންނައިރު ފުރަމޭގައި ކޮށާރުކުރެވިފައި ހުންނަ ހަކުރު ހަކަތައިގެ ގޮތުގައި ބޭނުންކުރަމުން ގެންދެއެވެ.\nރޯދަ ހިފުމުން ލިބިދޭ ޞިއްޙީ ފައިދާތައް\nރޯދައަށް ހުރުމަކީ އެކަމުގެ ސަބަބުން ރޯދަ ހިފާ މީހަކަށް ޞިއްޙީ ގޮތުން ވެސް އެތަކެއް ފައިދާ ތަކެއް ލިބޭ ކަމެއްކަން ފާހަގަ ކުރެވެއެވެ. ރޯދަ ހިފުމަކީ ހަށިގަނޑުން ބޭކާރު ވިހަތައް ސާފުކުރުމަށް އެހީތެރިވެދޭ ކަމެކެވެ. ލޭގައި ހަކުރުގެ މިންވަރު އެއް ހަމައެއްގައި ހިފަހައްޓައިދީ، ހަކުރު ބަލި ކޮންޓްރޯލް ކުރުމަށް އެހީތެރިވެދޭ ކަމެކެވެ. ލޭގެ ޕްރެޝަރު ކޮންޓްރޯލްކޮށްދީ، ހަށިގަނޑުގައި ސަރުބީގެ މިންވަރު ދަށްކޮށްދޭ ކަމެކެވެ.\nރޯދަ ހިފުމަކީ ހިތުގެ ދުޅަހެޔޮކަން ދެމެހެއްޓުމަށް އެހީތެރިކަން ލިބިދޭ ކަމެކެވެ.އަދި ބަރުދަން ލުއިކޮށްދިނުމަށް ވެސް އެހީތެރިވެދޭ ކަމެކެވެ. ރޯދައަށް ހުރުމުން ހެދިބޮޑުވުމަށް ބޭނުންވާ ހޯރމޯންތައް ދޫކުރުން އިތުރުވެއެވެ. ވެއްޓޭބަލި ހުންނަ މީހުންނަށް ލުއިކަން ލިބިދެއެވެ. ހަށިގަނޑުގެ ދިރު (ސެލް)ތަކަށް ކީމޯތެރަޕީ ފަދަ ފަރުވާތަކުން ލިބޭ ގެއްލުންތައް ކުޑަކޮށްދެއެވެ. އަދި ހަށިގަނޑުގައި ހިންގާ އެކިކަހަލަ މަސައްކަތްތައް ހަލުވިވެގެންދާކަން ފާހަގަ ކުރެވެއެވެ.\nރޯދަ މަހަކީ ރޫހާނީ ގޮތުން ނަފުސުތައް ދިރި، އަޅުކަމުގައި ގިނަ ވަގުތު ހޭދަކުރާ ދުވަސްވަރެކެވެ. އެކަކު އަނެކަކާ އޮންނަ ގުޅުންތައް އާވެ، ރަނގަޅުކުރުމަށް ލިބިގެންދާ ރަނުގެ ފުރުޞަތެކެވެ. އެހެންކަމުން ރޯދަ ހިފުމަކީ ދޭދޭ ގުޅުންތައް ރަނގަޅުވެ، އެކަމުގެ ސަބަބުން މީހާގެ ނަފްސާނީ ދުޅަހެޔޮކަމަށް ވެސް ދިރުން ގެނުވާނެ ކަމެކެވެ.\nރޯދަހިފުމަކީ ދުންފަތުގެ އިސްތިއުމާލުކުރުން، މަސްތުވާތަކެތި ބޭނުންކުރުން ފަދަ ހަށިގަނޑަށް ގެއްލުންދެނިވި، އާދަތަކުން ދުރުހެލިވުމަށް ލިބިގެންދާ ރަނުގެ ފުރުޞަތެއްކަން ފާހަގަކުރެވެއެވެ. ދުންފަތުގެ އިސްތިއުމާލުކުރުން ފަދަ އަމަލުތަކުން ދުރުހެލިވާން ބޭނުންވާ ފަރާތްތަކުން ރޯދަ މަހުގެ ފުރަތަމަ ދުވަހު އެކަމަށް އަޒުމު ކަނޑައަޅައިގެން މަސައްކަތް ފެށިދާނެއެވެ. އެއީ އެފަދަ ކަމެއް ކުރަން ފެށުމަށް ވަރަށް ރަނގަޅު ތާރީޚެކެވެ. ފުރަތަމަ ދުވަހު އެކަން ކާމިޔާބު ނުވެއްޖެނަމަ ރޯދަ މަހުގެ ކޮންމެ ދުވަހަކީ ވެސް އެފަދަ ދުވަހެއް ކަމަށް ދެކިގެން، ރޯދަމަހުގެ ތެރޭގައި މަސައްކަތްކޮށްގެން، ދުންފަތުގެ އިސްތިއުމާލުކުރުމާއި، ދުރުހެލިވެވިދާނެ އެވެ.\nކޮންމެ އަކަސް ރޯދަމަހަކީ އެހެން މަސްތަކާ ޚިލާފަށް އަޅުގަނޑުމެންގެ ހަށިގަނޑަށް ވެސް ތަބީޢީ ގޮތުން ބޮޑެތި ބަދަލުތަކެއް އަންނަ މަހަކަށް ވުމުން، އަޅުގަނޑުމެންގެ ކެއުންބުއިމުގައި ޞިއްޙަތަށް ފައިދާހުރި ގޮތްތައް ޚިޔާރުކޮށް، އަޅުގަނޑުމެންނަށް ކެއުންބުއިމުގައި ގެންގުޅެވޭ އުސޫލުތަކުގެ ސަބަބުން ޞިއްޙަތަށް ނޭދެވޭ އަސަރު ނުކުރާނޭ ގޮތަކަށް ކަންތައްތައް ތަރުތީބުކޮށްލުން ރަނގަޅެވެ. ދުޅަހެޔޮ ޞިއްޙަތެއްގައި ހުރެ ރޯދަ މަސް ފުރިހަމަކުރެވޭނީ އޭރުންނެވެ.


Adele ge aa album Septembarugai | Mihaaru\nއަޑެލްގެ ހަތަރު ވަނަ އަލްބަމް ސެޕްޓެމްބަރުގައި\n21 ފެބުރުއަރީ 2020 - 08:39\nއިނގިރޭސިވިލާތުގެ މަޝްހޫރު ލަވަކިޔުންޔެރިޔާ އަޑެލް އާ އަލްބަމެއް މި އަހަރުގެ ސެޕްޓެމްބަރު މަހުގެ ތެރޭގައި ގެނެސްދޭން ނިންމައިފި އެވެ.\nއަލްބަމް ނެރޭ ވާހަކަ ހާމަކުރި ވީޑިއޯއާ އެކު އެތައް ބަޔަކު އަންނަނީ އެ އަލްބަމަށް އިންތިޒާރުކުރާ ކަމަށް ބުނަމުންނެވެ. މިހާތަނަށް 15 ގްރެމީ އެވޯޑް ހާސިލުކޮށްފައިވާ އަޑެލް އެންމެ ފަހުން ނެރުނު އަލްބަމަކީ 2015 ގެ "25" އެވެ.\nވަރަށް ބޮޑު މަގުބޫލު ކަމެއް ހޯދި އެ އަލްބަމް ނެރުނުތާ ފަސް އަހަރު ފަހުން އާ އަލްބަމެއް ގެނެސްދޭ އިރު، އާ އަލްބަމްގެ ލަވަތަކާއި އަޑެލްގެ ކައިވެނީގެ ހަޔާތާ ވަރަށް ބޮޑަށް ގުޅިލާމެހިފައި ހުންނާނެ ކަމަށް ގިނަ ބަޔަކު އުންމީދުކުރެ އެވެ. ނަމަވެސް މިހާތަނަށް ތިން އަލްބަމް ނެރުނު ލަވަކިޔުންތެރިޔާ އާ އަލްބަމާ ބެހޭ އެއްވެސް ތަފުސީލެއް ނުދެ އެވެ.\nދަރިއަކު ވެސް ލިބިފައި ވަނިކޮށް މިދިޔަ އަހަރު އަޑެލް ވަނީ ފިރިމީހާ ގާތުން ވަރިވެފަ އެވެ.\nއަޑެލްގެ އަލްބަމްތަކުން އެންމެ ފާހަގަކުރެވޭ އެއް ކަމަކީ އަބަދު ވެސް ހިސާބު ނަމްބަރަކުން އަލްބަމްތަކަށް ނަން ދީފައި ހުރުމެވެ. އޭނާ އެންމެ ފުރަތަމަ 2008 ގައި ނެރުނީ "19" އެވެ. އަދި ދެވަނަ އަލްބަމަކީ 2011 ގެ "21" އެވެ.\nއަޑެލް، 31، އަކީ އިނގިރޭސިވިލާތުގެ އަންހެން ލަވަކިޔުންތެރިންގެ ތެރެއިން އެންމެ ބޮޑު އާމްދަނީއެއް ލިބޭ ފަންނާނެވެ.\nއިތުރު ލިޔުންތައް އިނގިރޭސިވިލާތް އަޑެލް


Locked down gai nafsaanee balithaka ves luyeh beynun vey | Mihaaru\nލޮކްޑައުންގައި ނަފްސާނީ ބަލިތަކަށް ވެސް ލުޔެއް ބޭނުންވޭ\n01 ޖޫން 2020 - 10:38 18 comments\nކޮވިޑް-19އިން ރައްކާތެރިވުމަށް މާލެ ލޮކްޑައުން ކުރުމުން އުފެދިފައިވާ ނުތަނަވަސްކަމާއި ނަފްސާނީ އުނދަގޫތަކަށް ހައްލު ހޯދުމަށް ހެދި ވައިބާ ގުރޫޕަށް މެސެޖު ކުރާ އެއް ބަޔަކީ ކުރީ ސަފުގައި މި ބައްޔާ ހަނގުރާމަ ކުރާ މީހުންނެވެ. ގެއަށް ނުދެވި ވަކި އިމާރާތެއްގައި އެ މީހުން ތިބެން ޖެހޭއިރު އާއިލާގެ ރައްކާތެރިކަމާ މެދު އެ މީހުން ފިކުރު ކުރެ އެވެ. ނަފްސާނީ ބަލީގެ ޝިކާރައަކަށް އެ މީހުން ވެދެ އެވެ. އެ މީހުންގެ އެންމެ ބޮޑު ކަންބޮޑުވުމަކީ، ނުރައްކާތެރި މި ބަލި ދިގުލައިގެން ދާނެ މުއްދަތެއް ނޭނގޭއިރު، ސިކުނޑި އާއި ހިތުގައި އުފެދޭ އެ އުދާސްތައް ބޭރުކޮށްލާނެ ގޮތެއް ނެތުމެވެ.\nސައިކޮލިޖިސްޓް، ނަދާ ޝަރީފްގެ އާދޭހަކީ އެ މީހުންގެ އެ ކަންބޮޑުވުން އާދައިގެ ގޮތަކަށް ނުނެގުމެވެ. ލޮކްޑައުންގައި ދެމުން އަންނަ ލުއިތަކުގެ ތެރެއިން ކޮންމެވެސް ގޮތެއް، ނަފްސާނީ ބަލިތައް ތަހައްމަލު ކުރަމުން އަންނަ މީހުންނަށް ހޯދައިދިނުމެވެ.\n"ކިހިނެއް ވާނެތޯ އެންމެ 30 މިނިޓެއް ނަމަވެސް، ބްލޮކް ވަށައި ހިނގާލަން ނުވަތަ ދުވެލަން ހުއްދަ ދިނަސް؟" އޭނާ އެއްސެވި އެވެ.\nމި ބަލިމަޑުކަމާ ގުޅިގެން، އެތައް ބަޔަކަށް ވަނީ އާއިލާއާ ދުރުގައި ހުންނަން މަޖުބޫރުވެފަ އެވެ. އަދި ފަރުވާއެއް ކޮވިޑް-19އާ ހަނގުރާމަ ކުރަނީ އެ މީހުންގެ ސަލާމަތާއި އާއިލާގެ ރައްކާތެރިކަމާ މެދު ފިކުރުކުރަމުންނެވެ. ބައެއް މީހުންގެ ވަޒީފާ ގެއްލި ނުވަތަ މުސާރަ ކުޑަކުރުމުގެ ހިތްދަތިކަމާ ވަނީ ކުރިމަތިލާން ޖެހިފަ އެވެ. މާލޭގައި ތަންތަން ކުއްުޔަށް ހިފައިގެން އުޅޭ މީހުންގެ ދިރިއުޅުން އިތުރަށް ދަތިވެއްޖެ އެވެ. މި މައްސަލަތަކާ އެކު ގޭތެރޭގައި ގިނަ ދުވަހު ބަންދުވެފައި ތިބެން ޖެހުމަކީ ގިނަ މީހުންގެ ސިކުނޑިއަށް ފަސޭހަ ކަމަކަށް ނުވެ އެވެ. މަޑުމަޑުން އެކަން ބަދަލުވަނީ ނަފްސާނީ ބައްޔަކަށެވެ.\nކޮވިޑް-19އާ ހެދި މާލެ ލޮކްޑައުން ކުރިތާ ދެ ހަފުތާ ނުވަނީސް، ނަފްސާނީ މައްސަލަތައް ރިޕޯޓު ކުރި މީހުންގެ އަދަދު ވަނީ ދެ ގުނައަށް އަރާފަ އެވެ. އަދި މިހާރު އެ ފަދަ މައްސަލަތައް ތިން ގުނައަށް އިތުރުވެއްޖެ އެވެ.\nކޮވިޑް-19 އާ ގުޅިގެން ނަފްސާނީ އެހީތެރިކަން ބޭނުންވާ މީހުންގެ އަދަދު ވަނީ އިތުރުވެފައި-\nމި ފަދަ ބަލި މީހުންނަށް ނުވަތަ ނަފްސާނީ މައްސަލަކަށް ކުރިން ނަދާމެން ދެއްވާ އެންމެ އާއްމު އިރުޝާދަކީ ބޭރަށް ނުކުމެ ފިނި ވައި ޖައްސާލުމެވެ. އެންމެ މަދުވެގެން ބައިގަޑިއިރެއްހާއިރު ހިނގާލުން ނުވަތަ ދުވެލުމެވެ. ޑޮކްޓަރެއް ކައިރިއަށް ގޮސް ތެރަޕީ ނުނެގި ނަމަވެސް، ޑިޕްރެޝަން އާއި އެންޒައިޓީ ފަދަ ނަފްސާނީ މައްސަލަތައް ހުންނަ މީހުންނަށް ބައްޔާ ކުރިމަތިލާނެ 100 ގޮތް އެނގެ އެވެ. ރައްޓެހިންނާ އެކު ކޮފީއެއް ބޯލައިގެން، ކަންކަމާ ހިޔާލު ބަދަލުކޮށްގެން ހިތްހަމަޖައްސާލެވެ އެވެ. ދަތުރެއް ގޮސްގެން ނުވަތަ މާލެ ވަށައި ދުވެލައި، ފިކުރުތައް ދުއްވާލެވެ އެވެ.\nއެކަމަކު ނުރައްކާތެރި ބަލިމަޑުކަމާ ހެދި މާލެ ލޮކްޑައުންކޮށްފައި އޮތުމުން އެ ހުރިހާ ފުރުސަތުތައް ވަނީ ބަންދުވެފަ އެވެ. ބޭރަށް ނުނިކުމެ، ދެ މަސް ވަންދެން ބަންދުވެފައި ތިބެން ޖެހުމުން ގިނަ މީހުންގެ ބަލި ވަނީ ބޮޑުވެފަ އެވެ. އެކަމަކު އެ މީހުންގެ އެންމެ ބޮޑު ޝަކުވާއަކީ، ލޮކްޑައުންއަށް ސަރުކާރުން ދިން ލުއިތަކުގެ ތެރެއިން ވެސް ނަފްސާނީ ދުޅަހެޔޮކަމަށް އިސްކަމެއް ދީފައި ނުވުމެވެ.\nރާއްޖޭން ބޭރުގައި ބައެއް ގައުމުތަކުގައި ލޮކްޑައުންއަށް ފަހު އެންމެ ފުރަތަމަ ލުއި ދިނުމުގައި ބެލި އެއްކަމަކީ ނަފްސާނީ ދުޅަހެޔޮކަމަށެވެ. އެ ފަދަ ގައުމުތަކުގައި، ވަކި ވަގުތުތަކެއްގައި ރައްކާތެރިކަމުގެ ފިޔަވަޅު އަޅައިގެން ދުވެލަން ފުރުސަތު ދިނެވެ. ވަކި ދުރުމިނެއް ބަހައްޓައިގެން ބޭރުގައި ކަސްރަތު ކުރެވެ އެވެ.\n"އަޅުގަނޑު ދެކޭގޮތުގައި މާލޭގައި ވެސް ހަމަ އެފަދަ ފުރުސަތެއް ދެވިދާނެ. ވަކި ވަގުތެއް ދީގެން، ވަކި ޑިސްޓެންސެއް ބަހައްޓައިގެން، ދުވާލަކު ވަކި އަދަދަކަށް މީހުންނަށް ދުވެލަން ބޭރަށް ނިކުމެވޭ ގޮތް ހެދިދާނެ،" ނަފްސާނީ މައްސަލަތަކަށް ފަރުވާ ދެއްވާ ޑޮކްޓަރަކު ވިދާޅުވި އެވެ.\n"ބޭނުން ވަނީ މިކަމުގައި ރަނގަޅު އުސޫލެއް އެކުލަވާލުން."\nލޮކްޑައުންއަށް މިހާރު ދީފައިވާ ލުއިތަކުގެ ތެރޭގައި ކޮންމެ ގޭބިސީއަކުން ތިން މީހަކަށް، ކޮންމެ މީހަކަށް ހަފުތާއަކު ދެ ފަހަރު، ދެ ގަޑިއިރު ބޭރުގައި އުޅެން ހުއްދަ ލިބެ އެވެ. ގެޔަށް ބޭނުންވާ ތަކެތި ހޯދަން ވިޔަފާރިކުރަން ދިއުމުގެ އިތުރުން އެހެން ބައެއް ކަންކަމަށް މިއަށްވުރެ ގިނައިރު ބޭރުގައި އުޅެވޭ ގޮތަށް ހުއްދަތައް ދޫކުރެ އެވެ. ބައެއް މީހުން ދެކޭގޮތުގައި މިހެން ދޭ ހުއްދަތަކުގެ ވަގުތު ހިމަނައިގެން ނަމަވެސް، ކަސްރަތު ކުރަން ބޭނުންވާ މީހުންނަށް އެ ފުރުސަތު ފަހިކޮށްދޭން ޖެހެ އެވެ. ނޫނީ ކަސްރަތުކުރަން ވަކި ހުއްދައެއް ވެސް ދޫކުރެވިދާނެ އެވެ.\nމިހާރު މިގޮތަށް ބޭރަށް ނުކުމެ، ހިނގާލުމުގެ ފުރުސަތު ދީފައި އޮންނަނީ އުމުރުން ދުވަސްވީ މީހުންނަށެވެ. ގިނަ ދުވަހު ގޭގައި ބަންދުވެފައި ތިބުމަކީ އެފަދަ މީހުންގެ ސިއްހަތަށް ވެސް އޮތް ނުރައްކަލަކަށް ވުމުން،، ޑޮކްޓަރުންގެ ނަޒަރުގައި އެއީ ވަރަށް ބޭނުންތެރި ނިންމުމެކެވެ. އެކަމަކު ހަމައެއާ އެކު ނަފްސާނީ ދުޅަހެޔޮކަމަށް، ވަކި އުސޫލެއްގެ ދަށުން އެ ފަދަ ފުރުސަތެއް ހޯދައިދިނުމަކީ ވެސް މުހިއްމުކަމެއް ކަމަށް، ކުރިން ވާހަކަ ދެއްކެވި ޑޮކްޓަރު ވިދާޅުވި އެވެ.\nފަރުވާ ހޯދަން ޖެހޭ ނަފްސާނީ ގިނަ މައްސަލަތަކެއް\nސައިކޮލިޖިސްޓް ނަދާ ވިދާޅުވި ގޮތުގައި އޭނާއާ ވާހަކަ ދެއްކި، ފްރޮންޓްލައިންގައި މަސައްކަތް ކުރާ ގިނަ މީހުންގެ އެންމެ ބޮޑު ފިކުރަކީ އާއިލާއާ ދުރުގައި ތިބެން ޖެހުމެވެ. ހަލުއިކަމާ އެކު ފެތުރެމުންދާ ބަލިމަޑުކަމުން އާއިލާއަށް ދޭން ޖެހޭ ރައްކާތެރިކަން، އެ މީހުން ކައިރީގައި ނެތުމުން، ނުދެވޭކަމުގެ ކަންބޮޑުމެވެ.\nދުރުގައި ހުންނައިރު، ތުއްތު ދަރިފުޅާ ފޯނުން ވާހަކަ ނުދެއްކުމާއި އާއިލާއާ ވާހަކަ ދެއްކުމަށް ފަހުގައި ވެސް ގިނަ މީހުންނަށް އުނދަގޫތަކެއް ވާކަމަށް އޭނާ ވިދާޅުވި އެވެ. އެހެންވެ މި ފަދަ މީހުން ނިދިނައުމާއި ގިނައިން ނިދުމާއި ކަންނެތްކަން ތަހައްމަލު ކުރަން ޖެހެ އެވެ.\nރާއްޖޭގައި ނަފްސާނީ މައްސަލަތައް ގިނަ ނަމަވެސް، އެންމެ އާއްމުކޮށް ދިމާވަނީ ކޮން މައްސަލައެއްކަން، އެކަމާ ގުޅޭ ދިރާސާއެއް ހަދާފައި ނެތުމުން ބުނާކަށް ނޭނގެ އެވެ. އެކަމަކު އެހެން ގައުމުތަކުގައި ވެސް އެންމެ އާއްމުކޮށް ދިމާވާ ޕޯސްޓް ޓްރައުމެޓިމް ޑިސްއޯޑާ (ޕީޓީޑީ) ނުވަތަ ހަޔާތުގެ ވަކި ހިސާބެއްގައި ދިމާވެފައިވާ ހިތާމަވެރި ހާދިސާއެއްގެ ސަބަބުން ދެން ކުރިމަތިވާ ނަފްސާނީ މައްސަލަތައް ރާއްޖޭގައި ވެސް ގިނަ އެވެ.\nކުރިން މިހެން ދިމާވާ ކުދިކުދި ސްޓްރެސްތައް ދުއްވާލަނީ ކަސްރަތުކޮށްގެން. ހާއްސަކޮށް ބަލިން ފަރުވާ ހޯދުމަށް ކަސްރަތު ކުރާ މީހަކު އެކަން ހުއްޓާލުމުން އޭނާއަށް އެކަން ވަނީ ވަރަށް ބޮޑު ވޭނަކަށް.\nނަދާ ވިދާޅުވީ ލޮކްޑައުންއަށް ފަހު ފަރުވާ ދިން މީހުންނަށް ބަލާއިރު ޕީޓީޑީގެ މީހުން ގިނަ ކަމަށެވެ. އެއީ ކުޑައިރު ނުވަތަ ހަޔާތުގެ އެހެން ދުވަސްވަރެއްގައި ނަމަވެސް، އެބިއުސް ކުރުމާއި ބުލީ ކުރުމާއި އެހެން ހިތާމަވެރި ހާދިސާއަކާ ކުރިމަތިލާން ޖެހިފައިވާ މީހުންނެވެ. ގޭގައި ގިނަ ދުވަސް ވާންދެން މިހެން ބަންދުވެފައި ތިބުން ވެފައިވަނީ، ހިތުން ފިލުވާލަން ދަތި އެ ހާދިސާމަތިން ހަނދާންވެ، އެކަމާ ފިކުރުކުރެވޭ ކަމަކަށެވެ.\n"އެ މީހުންނަކަށް ނުއެއް ނިދޭނެ. ކާހިތްނުވުމާއި މާ ގިނައިން ކެއުން ފަދަ ކަންކަމާ ކުރިމަތިވާނެ. ލޮކްޑައުންވެފައި ވަނީ އެ މީހުންނަށް ކުރިމަތިވެފައިވާ މައްސަލައަށް އިތުރު ޓްރިގާއެއް ކަމަށް،" ނަދާ ވިދާޅުވި އެވެ.\nމި ބަލިމަޑުކަމުގައި ގިނަ ކަމަށް އޭނާއަށް ފާހަގަކުރެއްވުނު އަނެއް ކަމަކީ ހެލްތު އެންޒައިޓީ އެވެ. ބަލިވެދާނެ ކަމަށް، ހާއްސަކޮށް ކޮވިޑް-19 ޖެހި އެންމެންނާ ވަކިވާން ޖެހިދާނެ ކަމުގެ ބިރު ބައެއް މީހުންގެ ބޮޑުވެ އެކަމާ ފިކުރު ކުރެވުމެވެ.\n"ކުރިން މިހެން ދިމާވާ ކުދިކުދި ސްޓްރެސްތައް ދުއްވާލަނީ ކަސްރަތުކޮށްގެން. ހާއްސަކޮށް ބަލިން ފަރުވާ ހޯދުމަށް ކަސްރަތު ކުރާ މީހަކު އެކަން ހުއްޓާލުމުން އޭނާއަށް އެކަން ވަނީ ވަރަށް ބޮޑު ވޭނަކަށް،" ނަދާ ވިދާޅުވި އެވެ.\n"އެހެންވެ، މިކަމަށް އެބަ ޖެހޭ ކޮންމެވެސް ހައްލެއް ހޯދަން."\nކޮވިޑް-19 ގެ ކޮޅެއް މެދެއް އަދިވެސް ނޭނގެ އެވެ. މާލޭގއަި މިހާރު ލުއިތަކެއް ދީފައިވި ނަމަވެސް ހާލަތު އިތުރަށް ގޯސްވާ ނަމަ، އަނެއްކާވެސް ކުރިން އޮތް ގޮތަށް ބަދަލު ކުރުމުގެ ފުރުސަތު އެބަ އޮތެވެ. އެހެންވެ، އިތުރު މަސްތަކެއް ވެސް މިހެން ގޭބަންދުގައި ތިބެން ޖެހިދާނެ އެވެ. އެކަމަކު އެ ހިތްވަރު ނެރެވޭނީ، ނަފްސާނީ ގޮތުން ވެސް ގައިގައި އެ ބާރު ހުރެގެންނެވެ. އެހެންވެ، މިއީ އަދި އަޅާނުލައި ދޫކޮށްލެވެން އޮތް މައްސަލައެއް ނޫނެވެ.\nއިތުރު ލިޔުންތައް ގައިން ގަޔަށް ނާރާ ބަލިތައް މެންޓަލް ހެލްތް ލޮކްޑައުން ސިއްހަތު ބަލިތައް ސިއްހީ ކުއްލި ނުރައްކަލުގެ ހާލަތު


ރޯދައިގެ އެ ހަނދާންތައް - ކޯލިމަގު ޖަރީކުރުން — Ihavandhoo.com\nރޯދައިގެ އެ ހަނދާންތައް - ކޯލިމަގު ޖަރީކުރުން\n18 މެއި 20180ޢަބްދުލްމާނިޢު ޙުސައިން\nއަހަރެމެންގެ ޅަފުރާގެ ހަނދާނީ ކޮށާރު ފުރި ބާރުވެފައި ވަނީ އެ މަގުން ހޯދި ރަން ތަޖުރިބާތަކުގެ އަރާމު އަސަރުތަކުންނެވެ. ރޯދައިން ރޯދައަށް އާބާތުރަ ފިލުވަމުންދިޔަ އަންބަލަންތަކާއި ޖޯލިފަތިތަކާއި އުނދޯލިތަކާއި އަދި ފިނިއަށިތަކުގައި ޖެހި ސަކަރާތްތަކުގެ ހޫނުކަން އަހަރެމެންގެ ހިތްތަކުން އަދިވެސް ފިލާ ނުދެއެވެ. އެ ހިތްގައިމު މައިޒާންތަކުން ރައްޔިތުން ހޯދި ހިތްފަސޭހަކަން، އެ ދޫތަކުން ކިޔައިއުޅުން ނުހުއްޓާނޭކަން މުޖައްރިބެވެ. އެ މަގުގައި މަޅުކުރިހައި ހަކުރުގެ ޝަރާބުން އަހަރެމެންގެ ތަލިތައް ވަނީ ގަނޑު ފޮންޏަށްވެފައޭ ބުނާހިތްވެއެވެ. އެ މަގުގައި ފިހުނު ފިހުންތަކާއި ކެއްކިހައި ކެއްކުންތަކަށް އަހަރެމެންގެ ގޮހޮރުތައް ސަނާ ކިޔާ ކަހަލައެވެ. ކަޅުވިލާ އޮއްސިއްޖައުމަށް ދާންދެން ކާނި ގަސްގަހާއި ޖަންގަލީ ތެރޭ ކުޅުނު ހަންޑީގެ ކުޅިވަރާއި ހޭޅީ ތެރޭ ކީ ޕަޗަސްތަކާއި މުޅި މަގު ހިސޯރުކޮށްގެން ފޯރިއާއެކު ކުޅެނެގި ތަފާއްޔާއި ސައްލި އާއި ފުޓްބޯޅައިން ލިބުނު ތަދުތަކާއި ލަކުނުތައް އަހަރެމެންގެ ހަށިތަކުން ފިލުވައިލުމަކީ ލާހިކު ކަމެއް ނޫނެވެ. އެ މަގާ ދިމާ މޫދުގައި ނޭވާ ހާސްކޮށްލައިގެން ނެގި ސޯޅަލިނބޯތަކާއި ދެމުނުހާ ސަތޯތަކުގައި ބޮވުނުހައި ލޮނުގެ ހިތިކަން، އަހަރެމެންގެ ސިކުނޑިތަކުގައި ބިންވަޅުނެގިފައިވޭމެއެވެ.\nއޮށިން ހަދަމުން ދިޔަ އަށީގެ ބަދަލުގައި ސިމެންތި އަށްޓެއްވެސް ރޭނިއެވެ. ރަށު އޮފީހުން ހުއްދަ ނުހޯދައި ހެދި އަށްޓެއްކަމަށްވެ އެ މައްސަލަ ނިކަން ހޫނުވެސް ވިއެވެ. މި އަށި ރޭނި ފަހުން އަންބަލަން ހަދަނީ މި އަށްޓާ ވިއްދާއެވެ. އަށި، ފަނުން ހިޔާކޮށް ވާރެއާ ނިވާ ވާނޭހެން ހަޓެއް ކޮންމެ އަހަރަކުމެ ހަދާމެއެވެ. ރޯދަ ނިމެންވާއިރު މި ހަޓު ސަލާމަތަކުން ނުހުރެއެވެ.\nކޮންމެއަކަސް ކޯލިމަގު ޖަރީކުރުމުގެ ހަރަކާތް އަދި އެކި މަގުމަގަށް ފެތުރިފައިވާ މި ހަރަކާތުގެ ނަކަލު ހަރަކާތްތައް ދާދި ފަހަކާ ހަމައަށްވެސް ދެމިއޮތެވެ. ނަމަވެސް ފައިބަރު ސިނާޢަތުގެ ދުއްތުރާލާއެކު އެކަންކަން އޮބި ދިޔައީއެވެ.\n↵ ރޯދައިގެ އެ ހަނދާންތައް\nރޯދައިގެ އެ ހަނދާންތައް - ދަޅަބެމެން ރަށަށް\nރޯދައިގެ އެ ހަނދާންތައް - ނިއުޅުމުގެކުރިން\nރަމަޟާންމަސް އިޙްޔާ ކުރުމުގެ ޤުރްއާން މުބާރަތް ފަށައިގެން ކުރިއަށް އެބަދޭ - 21 މެއި 2019\nޕޯލްސްޓަރގެ 18 ވަނަ ޤުރުއާން މުބާރާތުގައި ބައިވެރިވުމުގެ ފުރުސަތު ހުޅުވާލައިފި - 19 މެއި 2019\nރައްޔިތުން ބޭނުންވަނީ އައު ބަނދަރެއް! - 15 މެއި 2019\nބަނދަރާއިގުޅޭގޮތުން މަޝްވަރާކުރުމަށް ރައްޔިތުންނާއި ބައްދަލުކުރަނީ - 13 މެއި 2019\nރަމަޟާން މަހާއި ލަޢިލަތުލް ޤަދުރި ވިލޭރޭ - 13 މެއި 2019\nއިހަވަންދޫ ސުކޫލުގެ ކޮމްޕިއުޓަރ ސްޓަޑީޒް ޓީޗަރު އިސްލާމް ވެއްޖެ - 11 މެއި 2019\nއިހަވަންދޫގައި ދީނީ ދަރުސްތަކެއް ކުރިޔަށް އެބަގެންދޭ - 10 މެއި 2019\nމޮޅަދޫ ބަނދަރު ހަދާނެބަޔަކު ހޯދަން އިއުލާނުކޮށްފި - 10 މެއި 2019


Neymar vikkaane agu kanda alhaanee FIFA in | Mihaaru\nބާސެލޯނާ ދޫކޮށް 2017 ވަނަ އަހަރު އޮގަސްޓް މަހު ދުނިޔޭގެ ރެކޯޑް އަގެއް ކަމަށްވާ 246 މިލިއަން ޑޮލަރަށް ޕީއެސްޖީ އަށް ބަދަލުވި ނޭމާ މި ސީޒަން ފެށުމުގެ ކުރިން ކުރީގެ ކްލަބް ބާސެލޯނާ އަށް ބަދަލުވާން ގިނަ ގޮތްގޮތުން މަސައްކަތްކުރި އެވެ. އެކަމަކު ބާސެލޯނާ އަށް ގަނެވޭ ވަރަށް ވުރެން ބޮޑުކޮށް ޕީއެސްޖީން އަގު ކިޔާތީ އެ ޑީލު ކުރިއަށް ނުދިޔަ އެވެ. ޕީއެސްޖީ ދޫކޮށްލަން ނޭމާ އުޅުނު ގޮތުން އެ ޓީމުގެ ސަޕޯޓަރުންގެ ނުރުހުންވުން ވަނީ އޭނާ އަށް އަމާޒުވެފަ އެވެ.\nރިޕޯޓްތައް ބުނާގޮތުން ފާއިތުވި ހަފްތާގައި ބާސެލޯނާގެ ބޯޑް މެމްބަރުން ބޭއްވި ބައްދަލުވުމުގައިވަނީ މި ސީޒަނަށް ފަހު ނޭމާ ގެނައުމުގެ މަސައްކަތް ވަރުގަދަކުރަން ނިންމައިފަ އެވެ. އަދި މި ފަހަރު ބާސެލޯނާ އިން މި ޑީލާ މެދު ބޮޑު އުއްމީދެއްގައި ތިބީ ފީފާގެ އާ ގަވާއިދުގެ އެހީގައި އެކަން ކުރެވޭނެ މަގު އޮތުމުންނެވެ.\nޕީއެސްޖީއާ އެކު ނޭމާ ސޮއިކުރި ކޮންޓްރެކްޓްގައި އެ އެއްބަސްވުން އުވާލާނެ އަގެއް ހިމަނާފައިނުވެ އެވެ. ދާދި ފަހުން ފީފާއިން އެކުވާލި އާ ޓްރާންސްފާ ގަވާއިދުގައިވާ ގޮތުން އެއްބަސްވުން އުވާލަން ދައްކަން ޖެހޭ އަދަދު (ރިލީސް ކްލޯސް) ނުހިމަނައި ހަދާ ކޮންޓްރެކްޓްތަކުގެ ފުރަތަމަ ތިން އަހަރު ހަމަވުމާ އެކު ކުޅުންތެރިޔާ ކްލަބް ބަދަލުކުރަން ބޭނުންވެއްޖެނަމަ އެ ކުޅުންތެރިޔާ ވިއްކާނެ އަގެއް ކަނޑައަޅާނީ ފީފާއިންނެވެ. އެއީ ކުޅުންތެރިޔާގެ ސަލާމަތެއްގެ ގޮތުގައި ފީފާ އިން އެކުލަވާލި ގަވާއިދެކެވެ. އަދި އެއީ ފަހަކަށް އައިސް ކުޅުންތެރިން ލައްވައި ރިލީސް ކްލޯސް ނުލައި ކޮންޓްރެކްޓް ހަދާ މިންވަރު އިތުރުވަމުން އަންނާތީ ގެނައި ބަދަލެކެވެ.\nސްޕެއިނުގެ މީޑިއާ ރިޕޯޓްތައް ބުނާގޮތުން ފީފާ އިން ނޭމާގެ ކޮންޓްރެކްޓަށް ބެލުމަށް ފަހު އޭނާގެ އަގު ކަނޑަޅާއިރު އެ އުޅޭނީ 185 މިލިއަން ޑޮލަރުގަ އެވެ. މި އަގަކީ މި ސީޒަން ފެށުމުގެ ކުރިން ބާސެލޯނާ އަށް ދެވެން ނެތް އަގެއް ކަމުގައި ވިޔަސް އަންނަ ހޫނު މޫސުމުގެ ޓްރާންސްފާ މާކެޓްގައި ބާސެލޯނާ އަށް އެ އަގު ދެއްކޭނެ އެވެ. ބާސެލޯނާ އަށް މި ސީޒަނުގައި ނޭމާ ގަތުމުގައި ދިމާވި އެންމެ ބޮޑު ގޮންޖެހުމަކީ ބޮޑު އަގުގައި އެތުލެޓިކޯ މެޑްރިޑުން އެންޓޮއިން ގްރީޒްމަން ގަނެފައިވާތީ އެއް ޓްރާންސްފާ މާކެޓްގައި ގަވާއިދުގެ ތެރެއިން ބޮޑު އަގުގައި ދެ ކުޅުންތެރިޔަކު ގަނެވެން ނެތުމެވެ.\nއުމުރުން 27 އަހަރުގެ ނޭމާ އަށް މި ސީޒަނުގައި އޭނާގެ އެންމެ ރަނގަޅު ކުޅުން ދައްކަން ވަނީ އުނދަގޫވެފަ އެވެ. އަދި އަނިޔާވުމުގެ ސަބަބުން ގިނަ މެޗުތަކެއް ވަނީ ގެއްލިފަ އެވެ.\nބާސެލޯނާ ފީފާ ނޭމާ ޕީއެސްޖީ\nހުރިހާ ކަ މެއްވެސް ފައިސާއަށް ގޮސް ހުސްވެފަ. މީސްތަކުން ޤާފިލްކަ މުގެ ނިންޖަށް ޤަަރަޤުވެ ޙައްޤާއި ބާޠިލް އޮޅިފަ.\nމިތާ ރައްޔިތުންގެ މަޖިލީހަށް ތިކަން ދޫކޮށްލާ


ޙައްޖުގެ މަތިވެރި އަޅުކަން. – DhiSalafiyyah\nޙައްޖުގެ މަތިވެރި އަޅުކަން.\n04/10/2013 ފިޤުހާއި އޭގެ ޢިލްމުތައް, ދީންއައްޝައިޚް އާދަމް ނިޝާން ބިން ޢަލީ އާދަމް\nއެންމެހައި ޙަމްދު ޘަނާއެއް ޙައްޤުވަނީ، ކެރިކުޅަދާނަވެގެންވާ ކޮންމެ މުސްލިމަކަށް ޙައްޖު ފަރުޟު ކުރެއްވެވި ގަދަ ކީރިތިވަންތަ ﷲ ސުބްޙާނަހޫ ވަތަޢާލާއަށެވެ. ޞަލަވާތާއި ސަލާމް ލެއްވުން އެދި ދުޢާ ކުރަނީ ޙައްޖުގެ އަޅުކަންތައް އުނގަންނައިދެއްވި މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމްއަށާއި އެކަލޭގެފާނުގެ އަހުލު ބައިތުންނާއި އެންމެހައި މިތުރުންނާއި އަދި ޤިޔާމަތާއި ޖެހެންދެން އެކަލޭގެފާނު ގެންނެވި ހިދާޔަތުގައި ހިފަހައްޓައިގެން ތިބިހާ ބަޔަކަށެވެ.\nﷲ ތަޢާލާ އިންސާނާއަށް ދެއްވާފައިވާ ނިޢުމަތްތަކަށް ޝުކުރުވެރިވުމަށްޓަކައި އެއިންސާނާއަށް އޮތީ އެއިލާހު އޭނާގެ މައްޗަށް އަމުރު ކުރައްވާފައިވާ އަޅުކަންތައްތައް ފުރިހަމައަށް އަދާކޮށް އެއިލާހަށް ޙަމްދު ޘަނާ ކިޔުމެވެ. ﷲ ތަޢާލާ އިންސާނާ ހައްދަވާފައިވަނީ ނިކަމެތި ބަލިކަށި މީހެއް ކަމުގައެވެ. ސޫރަތުއް ނިސާގައި ވަޙީ ކުރައްވާފައި ވެއެވެ.\n(وَخُلِقَ الإِنْسَانُ ضَعِيفاً) [النساء:28]\n“އަދި އިންސާނާ އުފެއްދިފައިވަނީ ބަލިކަށި މީހެއްގެ ގޮތުގައެވެ.”\nއެހެންކަމުން އިންސާނާއަކީ ވަރަށް ފަސޭހައިން ފާފަތަކަށް އަރައިގަނެވޭ މީހެއް ކަމުގައި ވެއެވެ. އެހެންނަމަވެސް ﷲ ތަޢާލާގެ ދީލަތިވަންތަ ކަމުން އެފަދަ ހުރިހާ ފާފަތަކެއްވެސް ފުއްސަވާ ދެއްވައެވެ. މިގޮތުން ބައެއް ތަންތަން އަނެއްބައި ތަންތަނަށްވުރެ މަތިވެރި ކުރެއްވިއެވެ. އަދި ވަކި މަސްތަކާއި ދުވަސްތައް އަހަރުގެ އެހެން މަސްތަކާއި ދުވަސްތަކަށްވުރެ މަތިވެރި ކުރައްވައި އެދުވަސްތަކުގައި ކުރާ ހެޔޮ ޢަމަލުތަކަށް މޮޅު އިތުރުވެގެންވާ ދަރުމައާއި ޘަވާބު ދެއްވަވައެވެ. އަދި ހަމައެހެންމެ އެފަދަ ހެޔޮ ޢަމަލުތަކަކީ މީސްތަކުންނަށް ކުރެވިފައިވާ ކުދި އަދި ބޮޑު އެތައް ފާފަތަކެއްގެ ކައްފާރާއެއްގެ ގޮތުގައި ލައްވަވާފައިވެއެވެ. ކޮންމެއަކަސް މިހާރު އަޅުގަނޑުމެންނާ ބައްދަލުކުރަމުން މިއަންނަނީ މިބަރަކާތްތެރި ޙައްޖު މޫސުމުގެ ދުވަސްތަކެވެ. މިގޮތުން މިމޫސުމުގައި އަދާކުރެވޭ އެންމެ މަތިވެރި އެއް އަޅުކަމަކީ ޙައްޖުގެ އަޅުކަމެވެ. އަޅުގަނޑުމެން އެންމެން ދަންނަ ފަދައިން ޙައްޖަކީ ދީނުގެ ރުކުން ތަކުގެ ތެރެއިން އެއް ރުކުނެވެ. ޙައްޖުގެ މަތިވެރިކަމާއި ބެހޭގޮތުން ރަސޫލު ﷲ ޞައްލަﷲ ޢަލައިހި ވަސައްލަމް ޙަދީޘްފުޅު ކުރައްވާފައިވެއެވެ.\n((الحج المبرور ليس له جزاء إلا الجنة)) [رواه البخاري ومسلم]\nކުރީގައި ބަޔާންވެ ދިޔަ ފަދައިން ފާފަތަކަށް އަރައިގަނެވުނު ކަމުގައި ވިޔަސް އެބައެއްގެ ހިތުތެރޭގައި އީމާންތެރިކަން ހުރި އަދި ދަރުމައާއި ޘަވާބަށް އެދި މަސައްކަތްކުރާ މީހަކަށް، ފާފަތަކުން ދުރުހެލިވެ މުއުމިނުންގެ ގޮތް ޚިޔާރު ކުރުމުގެ މަގު މިއޮތީ ފެންނާށެވެ. އިޚްލާޞްތެރިކަމާއި އެކު ޙައްޖުފަދަ އަޅުކަންތައް ކުރެވިއްޖެނަމަ ކުރީގައި ކުރެވިފައި ހުރި ހުރިހާ ފާފަތައް ފޮހެވި ދިޔައީއެވެ. އެހެންނަމަވެސް ހިތާމައަކީ އަޅުގަނޑުމެންގެ ތެރެއިން ގިނަމީހުން ޤަސްދުކޮށްގެން މިތިބެނީ މުސްކުޅިވުމުން ޙައްޖު ކުރަން މަޑު ޖައްސާލާ، މިދުނިޔެމަތީގައި ލެއްވެވިހާ ނުބައި ކަމެއް ކުރުމަށެވެ. އާދެ މުސްކުޅިވުމުން ޙައްޖު ކޮށްލައިގެން ހުރިހާ ފާފައެއް ފޮހެލުމުގެ ބޭނުމުގައެވެ. ދަންނާށެވެ. ތިމާގެ ގައިގެ ވަރުދެރަވެ، ހެލިފެލިވެ ނޫޅެވޭ ވަރުވުމުން ޙައްޖުފަދަ ބުރަ އަޅުކަމެއް ފުރިހަމައަށް އަދާ ކުރެވޭނީ ކިހިނެއް ހެއްޔެވެ؟ ނުވަތަ އޭގެ ކުރިން މަރު އައިސް ޖެހިއްޖެނަމަ ދެން ހަދާނީ ކިހިނެއްހެއްޔެވެ؟ ޒުވާންކަމާއި އާރާއި ބާރާއި މުދަލާއި ވަޤުތު އޮއްވާ އަވަހަށް ޙައްޖުގެ އަޅުކަންތައް އަދާ ކުރަން އަވަސްވެ ގަންނާށެވެ.


Midhiya aharun feshigen Sarukaaru vahtaalan Areef ulhunu: Dhaulaiy\nމިދިޔަ އަހަރުން ފެށިގެން ސަރުކާރު ވައްޓާލަން އަރީފު އުޅުނު: ދައުލަތް\nއަރީފް މީގެކުރިން ކޯޓަށް ހާޒިރުކުރުމަށްފަހު ގެންދަނީ - އަހުމަދު ޝުރާއު | އަވަސް\nމިދިޔަ އަހަރުން ފެށިގެން ގާނޫނާ ހިލާފަށް ސަރުކާރު ވައްޓާލަން ކުރީގެ ކޮމިޝަނާ އޮފް ޕޮލިސް އަހުމަދު އަރީފު މަސައްކަތް ކުރައްވާފައިވާ ކަމަށް ޕްރޮސިކިއުޓާ ޖެނަރަލް އޮފީހުން ބުނެފި އެވެ. އެކަން ކުރަން އުޅުނީ ކޮމިޝަނާ އޮފް ޕޮލިސްގެ މަގާމުގެ ނުފޫޒު ބޭނުންކޮށްގެން ކަމަށެވެ.\nއެކެއް ފެބުރުއަރީގައި ސުޕްރީމް ކޯޓުން ނެރެފައިވާ ފަސް ފަނޑިޔާރުންގެ އަމުރާ ގުޅިގެން ފުލުހުން ތަހުގީގެއް ހިންގުމަށްފަހު އަރީފުގެ މައްޗަށް ވަނީ ޓެރަރިޒަމްގެ އަމަލެއް ހިންގަން އުޅުމުގެ ދައުވާ ކޮށްފަ އެވެ. އެ ދައުވާގެ ފުރަތަމަ އިބްތިދާއީ އަޑުއެހުން މިއަދު ބޭއްވި އެވެ.\nފުރަތަމަ އަޑުއެހުމުގައި ދައުލަތުން ވަނީ އަރީފުގެ މައްޗަށް ކުރާ ދައުވާ އިއްވާފަ އެވެ. އެ ދައުވާގައި ބުނެފައިވަނީ 2017 ވަނަ އަހަރުން ފެށިގެން ސަރުކާރު ވައްޓާލަން އަރީފު މަސައްކަތްކޮށްފައިވާ ކަމަށެވެ. އެކަން ކޮށްފައިވަނީ މަގާމުގެ ނުފޫޒުން ކަމަށެވެ.\nއެ ދައުވާ އިއްވުމުން އަރީފު ވަނީ ދައުވާ ސާފުނުވާ ކަމަށާއި މައްސަލާގައި ކުރިއަށް ދާން ބޭނުން ވަނީ ގާނޫނީ ވަކީލަކާއެކު ކަމަށް ވިދާޅުވެފަ އެވެ. މައްސަލަ ބައްލަވާ ގާޒީ އަހުމަދު ހައިލަމް އަރީފަށް ދެއްވީ ދެ ދުވަހެވެ. ދެ ދުވަސް ތެރޭގައި ވަކީލަކު އައްޔަންކޮށް ދައުވާއަށް ޖަވާބުދާރީވުމަށް ތައްޔާރުވުމަށް ގާޒީ އެންގެވި އެވެ. އަދި އަޑުއެހުން ނިންމާލެއްވި އެވެ.


Palatine Ge Dhidha Bandaara Koshee Bodu Screen In Elhuvumah Edhijje - Vaguthu\nފަލަސްތީނުގެ ދިދަ ބަންޑާރަކޮށީގެ ބޮޑު ސްކްރީނުން އެޅުވުމަށް އެދިއްޖެ\nއިސްރާއީލުން ފަލަސްތީނަށް ދެމުން ގެންދާ ހަމަލާތައް ކުއްވެރިކޮށް، ދިވެހިން ތިބީ ފަލަސްތީނާއި އެކުގައި ކަން ދެއްކުމަށް، އެގައުމުގެ ދިދަ ބަންޑާރަ ކޮށީގައި ހުރި ބޮޑު ސްކްރީނުން އެޅުވުމަށް މާލެ ސިޓީ ކައުންސިލުން އެދިއްޖެއެވެ.\nމާލެ ސިޓީ ކައުންސިލްގެ މޭޔަރު ޑރ. މުހައްމަދު މުއިއްޒު ކުރެއްވި ޓްވީޓެއްގައި ވަނީ މާލެ މަލަމައްޗަށް ވާގޮތަށް ހުންނަ މި ސްކީންއިން ފަލަސްތީނުގެ ދިދަ އަޅުވާލެވިދާނެތޯ ޑިފެންސް މިނިސްޓަރ މާރިޔާ ދީދީގެ އަރިހުން އެދިފައެވެ.\nމުއިއްޒު ވިދާޅުވީ ފަަލަސްތީނުގެ އެތައް ބަޔަކު މަރަމުންދާއިރު، ދިވެހިން ތިބީ ފަލަސްތީނާއި އެކުގައިކަން ދެއްކުމަށް މިވަރުގެ ކަމެއް ކޮށްލުމަކީ މުހިންމު ކަމެއްގެ ގޮތުގައި ދެކޭ ކަމަށެވެ.\n"އަޅުގަނޑު ހިތައްއަރާ ފަލަސްތީނު ރައްޔިތުންނާއިއެކު ދިވެހިން ތިބިކަން ދައްކުވައި ދިނުމުގެ ގޮތުން އެމްއެންޑީއެފްގެ އިމާރާތުގެ ބޭރުގައި މާލޭގެ މަލަމައްޗަށް ވާގޮތަށް ހުންނަ ބޮޑު ސްކްރީންގައި ފަލަސްތީންގެ ދިދަ ޑިސްޕްލޭ ކޮށްލެވިދާނެބާއޭ" މިނިސްޓަރު މާރިޔާއާއި އެމްއެންޑީއެފް ޓެގް ކުރައްވާ މުއިއްޒު ކުރެއްވި ޓްވީޓްގައި ވެއެވެ.\nAlhugandu hithah araa Falastheenu rayyithunnaa eku dhivehin thibikan dhakkuvaidhinumuge gothun @MNDF_Official ge imaaraathugai Male ge malamahchahvaa gothah hunna bodu screen gai Falastheen ge dhidha display kollevidhaane baavayey...@MariyaDidi\nމުއިއްޒުގެ އިތުރުން ވަރަށް ގިނަ ބަޔަކު ދަނީ އެމްއެންއެންޑީއެފްގެ ސްކްރީނުން ފަލަސްތީންގެ ދިދަ އެރުވުމަށް ގޮވާލާ ޓްވީޓް ކުރަމުންނެވެ. ނަމަވެސް އެކަމާއި ގުޅިގެން އަދި މިހާތަނަށް އެމްއެންޑީއެފް އިން އެއްވެސް އެއްޗެއް ނުބުނެއެވެ.\nމިދިޔަ ހޯމަ ދުވަހުން ފެށިގެން އިސްރާއީލުން ޣައްޒާއަށް ދަނީ ވަރުގަދަ ހަމަލާތަކެއް ދެމުންނެވެ. ދުނިޔޭގެ ގިނަ ގައުމުތަކުން ގެންދަނީ އިސްރާއީލްގެ އަމަލުތައް ކުށްވެރި ކުރަމުންނެވެ.\nއިސްރާއީލުން ފަލަސްތީނަށް ދެމުން ގެންދާ ހަމަލާތައް ހުއްޓާލުމަށް ދިވެހި ސަރުކާރުންވެސް ވަނީ ގޮވާލާފައެވެ. ދިވެހި ސަރުކާރުންގެ ފަރާތުން މިކަމަށް ގޮވާލާފައިވަނީ ފޮރިން މިނިސްޓަރ އަބްދުﷲ ޝާހިދުއެވެ.\nޝާހިދު މިފަދައިން ވިދާޅުވީ އޯގަނައިޒޭޝަން އޮފް އިސްލާމިކް ކޯޕަރޭޝަން (އޯ.އައި.ސީ)ގެ އެގްޒެކެޓިވް ކޮމިޓީގެ ޚާރިޖީ ވަޒީރުންގެ ފެންވަރުގައި ބޭއްވި އެކްސްޓްރާއޯޑިނަރީ ވަރޗުއަލް ބައްދަލުވުމުގައި ބައިވެރިވަޑައިގެން ދެއްކެވި ވާހަކުފުޅުގައިއެވެ. އޭނާ ވަނީ އިސްރާއީލް ސިފައިން ހިފާފައިވާ އިރުމަތީ ޤުދުސް އަދި ޣައްޒާގައި ފަލަސްތީނުގެ އާއްމުންނާއި ދެކޮޅަށް ދެމުންދާ ނުރައްކާތެރި ޙަމަލާތައް ކުށްވެރިކޮށްފައެވެ.\nފަލަސްތީނާއިއެކު ދިވެހިން ތިބިކަން ހާމަކުރުމަށް މާދަމާ ހާއްސަ އިވެންޓެއް މާލޭގެ ހުރިހާ ގެއްގެ ބެލްކަނިތަކެއްގައި ބޭއްވުމަށްވެސް ވަނީ ހަމަޖެހިފައެވެ.\nމެއި 17, 2021 12:38\nމާލޭގައި ދިރިއުޅޭ މީހުން ނަމާދު ކޮށްލަން އެހުރި ސަލްމާނު މިސްކިތް ހުޅާ ދިނުމަކީ މާލޭގައި ދިރިއުޅޭ މީހުންގެ ވަރަށް ބޮޑު އެދުމެއް !\nމެއި 17, 2021 12:56\nއެކަން ކުރަން މިހާރު އޮތް ސަރުކާރަށް ނުކެރޭނެ.ނަމަވެސް އިންޑިޔާގެ ދިދަ އަޅުވަން އެމީހުން ތިބޭނީ ކެތްމަދުވެފަ.\nމެއި 17, 2021 13:06\nމެއި 17, 2021 13:07\nނޫނީދަޑިއެއްކަހަލައެއްޗަކުންވެސްތަނެއްގައެއްޗެއްއަޅުވަފާނެއެވެ! ސްކްރީނުންފަލަސްތީނުގެދިދައަޅުވަންމުޢިއްޒުއެދިވަޑައިގަތީއެތާކައިރީހުރިގަހެއްގަބާއޭހިތަށްއެރިއެވެ! ސްކްރީނުގަފިލްމުއަޅުވައެވެ!\nމެއި 17, 2021 13:31\nތީވަރައް ރަނގަޅުކަމެއް ތިކަމުން މުޅިޤައުމުއޮތީ ފަލަސްތީނާއި،އެކުކަން ރަމްޒުކޮށްދެވިދާނެ\nމެއި 17, 2021 13:36\nކުރަންޖެހޭ ކަމެއް. އިޒްރޭލް ހަލާކުކުރައްވާނދޭ. އާމީން.\nމެއި 17, 2021 14:30\nމެއި 17, 2021 14:05\nއެއީ ބުނެކިޔައިގެން ކުރާ ކަމެއް ނޫން. ފަލަސްތީނަކީ ޔޫރަޕުގެ މުއްސަނދި ގައުމަކަށް ވާނަމަ މިހާރު އެކަން އޮތީހީ ވެ ނިމިފައި. އާދޭސްކުރާކަށް ނުޖެހޭނެ\nމި ޔަހޫދީ ލާދީނީ ސަރުކަރަކުން ނުކުރާނެ\nމެއި 17, 2021 14:38\nރައްޔިތުން އާދޭސް ކޮއްގެންވެސް އެމީހުނަށް އެއުޅެނީ އެވަރު ކަމެއްވެސް ނުވެގެން.\nމިވަރު ބަޔަކު އިސްލާމްދީން ދިފާއު ކުރާނެތަ؟. ތިމީހުަނަށް އަމިއްލައަށް ފެނިގެންވެސް ކުރެވެން ޖެހޭނެ ކަމެެއް މީ.\nމެއި 17, 2021 14:40\nފަލަސްތީން ދިދަ މުއިއްޒު ނިއްކުރީގަ ކުރަހަ ހަބަލަ\nމެއި 17, 2021 15:29\nމީ އެއްކަލަ އެމްޑީޕީ ލާދީނީ ގޮލާ ދޯ\nމެއި 17, 2021 16:22\nތި ބަންޑާރަކޮށީގެ ބޮޑު ސްކްރީނަކީ ދިވެހިންގެ ގިބުލައެއްތަ؟ ނޫނީ ތި ބޮޑު ސްކްރީނުގަ ފަލަސްތީނައް ސަޕޯޓުކޮއްފަ، އިޒުރޭލައް ބަވާފަ ވީޑިޔޯދެއްކީމަ އިޒުރޭލުން ބިރުން ހަމަލާތައް ހުއްޓާލާނެތަ؟؟! ދިވެހިން ކޮން އިރަކުންތަ މޮޔަވުން ހުއްޓާލާނީ. މައިތިރިވެ މަޑުންތިބެބަލަ އަމިއްލަ ހާލައިގެން..\nމެއި 17, 2021 17:39\nކުރަންކެރޭނެބާ ކޮބާ ސިފައިންްގެ އަޙްވަންތަކަން މޯރަލް ގްރައުންޑްގެ ވަހަކަ ދައްކަންޏާ މިހާރު ތިޔަކަންކުރަން ލަސްވެސް ވެއްޖެ\nމެއި 17, 2021 17:53\nމުއިއްޒު ބުނީތީ ވެސް ތިކަން ނުކުރާނެ ދެނެއް ބަލައްޗޭ.. މި ސަރުކާރުން ބިރު ގަންނާނެ މޯދީ އާއި ދެކޮޅުވާން..\nމެއި 17, 2021 22:09\nޔާ ﷲ. ފަލަސްތީނުގައި އަނިޔާލިބެމުންދާ އެންމެހާ މުސްލިމު އަހުންނާއި އުހުތުންނަށް ކެތްތެރިކަން ދެއްވާންދޭވެ. އާމީން


Lanka ge health minister ah covid jehijje\nމިނިސްޓަރު ޕަވިތްރާއައް (ވ)\n23 ޖެނުއަރީ 2021 - 17:48:39\nސްރީ ލަންކާގެ ހެލްތު މިނިސްޓަރު ޕަވިތްރާ ވާނިއާރާޗީ ކޮވިޑް 19 އަށް ޕޮޒިޓިވްވެފައިވާ ކަމަށް އެގައުމުގެ ހެލްތު މިނިސްޓްރީއިން ބުނެފި އެވެ.\nމިއަދު އެ ގައުމުގެ ހެލްތު މިނިސްޓްރީއިން ބުނެފައިވަނީ މިނިސްޓަރު ޕަވިތްރާއަށް ވަނީ ކޮވިޑް ޖެހިފައި ކަމަށާއި އެކަމަނާއާ ބައްދަލުވި ފަރާތްތައް މިހާރު ވަނީ ސެލްފް ކަރަންޓީން ކުރެވިފައި ކަމަށެވެ.\nޕަވިތްރާއަށް ކޮވިޑް ޖެހުމާއެކު މިއީ ލަންކާގެ މިނިސްޓަރަކަށް ކޮވިޑް ޖެހުނު އެންމެ ފުރަތަމަ ފަހަރެވެ. އަދި އެކަމަނާ ދިޔައީ ކޮވިޑަށް ހާއްސަކޮށް ހަދާފައިވާ ގުދްރަތީ މާއްދާތައް ހިނެމޭ ބޭހެއް ވެސް ބޮމުން ކަމަށް ބައެއް ނޫސްތަކުން ރިޕޯޓްކުރެ އެވެ.\nލަންކާގައި ފޯއް އަދި މާމުއި ބޭނުންކޮށްގެން ހަދާފައިވާ އެ ބޭސް ވަނީ މިނިސްޓަރު ޕަވިތްރާގެ އިތުރުން އެހެން މިނިސްޓަރުން ވެސް ބޮއިފަ އެވެ. އަދި އެ ގައުމުގެ ބައެއް ރައްޔިތުން ވެސް އެ ބޭސް މިހާރު ދަނީ ނަގަމުންނެވެ.\nސްރީލަންކާގެ ނޭޝަނަލް މެޑިސިންސް ރެގިއުލޭޓަރީ އޮތޯރިޓީ (އެންއެމްއާރުއޭ) އިން އެގައުމުގައި އޮކްސްފޯޑް އަދި އެސްޓްރަޒެނެކާ ވެކްސިން ބޭނުންކުރުމުގެ ހުއްދަ ދީފައި ވާއިރު އެގައުމުގައި އަދިވެސް ކޮވިޑް 19 ގެ ކޭސްތައް ދަނީ ގިނަވަމުންނެވެ.


Anheneh Hen Hedhun Alhaigen Loabiveriya Aai Bahdhalu Kuran Dhiya Meehakah Bodu Landeh! - Vaguthu\nއަންހެނެއްހެން ހެދުން އަޅައިގެން ލޯބިވެރިޔާއީ ބައްދަލު ކުރަން ދިޔަ މީހަކަށް ބޮޑު ލަނޑެއް!\nލޯތްބައްޓަކައި ބައެއް މީހުންނަކީ ކޮންމެ ފަދަ ކަމެއް ކޮށްލާނެ ބައެކެވެ. އެފަދަ ކަމެއް އެމީހުން ނުކުރާނެއެކޭ އެއްވެސް މީހަކަށް ނުބުނެވޭނެއެވެ. ސަބަބަކީ ލޯތްބަކީ އެހާވެސް ބާރުގަދަ އެއްޗަކަށް ވާތިއެވެ. ލޯބި ވެގެން މޮޔަ ކަންތައް ކުރާ މީހުން ވެސް ތިބޭކަން ފާހަގަވެއެވެ. އެގޮތުން މިއީ ރައްޓެހިވެގެން އުޅޭ ކުއްޖާއާއި ބައްދަލު ކުރުމަށް މޮޅު ގޮތެއް ހަދައިގެން ދިޔަ މީހަކަށް ލިބުނު ލަނޑެއްގެ ވާހަކައެވެ.\nއިންޑިއާގެ އުއްތަރު ޕްރަދޭޝްގައި ދިރިއުޅެމުން އަންނަ މި ފިރިހެން ކުއްޖާއަކީ އޭނާގެ ލޯބިވެރިޔާ ދެކެ އިންތިހާއަށް ލޯބިވާ އެކުއްޖާ ދެކެ މޮޔަވެފައިވާ މީހެކޭ ބުނެވިދާނެއެވެ. ސަބަބަކީ އެކުއްޖާ އާއި ބައްދަލު ކުރުމަށް އޭނާ މޮޔަ ކަމެއް ކޮށްފައިވާތިއެވެ.\nފުރަބަންދުގެ ސަބަބުން ލޯބިވެރިޔާއާއި ބައްދަލު ނުވެ ގިނަ ދުވަސްވުމުން އޭނާ ގަސްތު ކުރީ ކައިވެނި ޕާޓީތަކުގައި އަންހެން ކުއްޖާ ހެދުން އަޅާ ގޮތަށް ހެދުން އަޅައިގެން އޭނާގެ ލޯބިވެރިޔާ ދިރިއުޅެމުން އަންނަ ގެއާއި ދިމާލަށް ދިއުމަށެވެ. މޮޅު ރޭވުމަކާއި އެކީ އޭނާ ދިޔަނަމަވެސް ކަންތައް ދިޔައީ އޭނާގެ ރޭވުމާއި އެއްގޮތަކަށް ނޫނެވެ.\nއަންހެން ކުއްޖާގެ ދިރިއުޅޭ ގެ ކައިރިއަށް ދެވުނު ހިސާބުން އެތަނުގައި ތިބި ބަޔަކު އޭނާ އާއި ބެހެން ފެށިއެވެ. އަދި ވަކި ހިސާބަކުން އޭނާ އެއީ ފިރިހަނެއްކަން އެމީހުންނަށް އެނގި ޖެއްސުން ކޮށް އަނިޔާ ކުރިއެވެ.\nމި ހާދިސާ ހިނގި ވީޑިއޯ މީސްމީޑިއާގައި ދައުރުވަމުން އަންނައިރު، ގިނަ ބަޔަކު ވަނީ އޭނާ ކޮށްފައިވަނީ ރަނގަޅު ކަމެއް ކަމަށް ބުނެފައެވެ. އަނެއް ބަޔަކު ބުނެފައިވަނީ އިންޑިއާއަކީ ލޯބިވެރިން ގިނަ ތަނެއް ކަމުން އެފަދަ ކޮންމެ ކަމެއް ވެސް ކޮށްފާނެ ކަމަށެވެ. އަދި އެފަދަ މަންޒަރުތައް ފެންނާނީ ހަމަ އެކަނި އިންޑިއާގައި ކަމަށް ބައެއް ފަރާތްތަކުން ވަނީ ބުނެފައެވެ.\nއެންމެ "ވޯންޓެޑް" އެއް ގޭންގްސްޓަރ ޖަލުގައި މަރުވެއްޖެ\nމޮރިޝަސް ގައި އިންޑިއާގެ "ސިއްރު އަސްކަރީ މަރުކަޒެއް" އަޅަނީ\nޖޫން 4, 2021 19:26\nޖޫން 5, 2021 09:42\nއިންޑިޔާއަށްވުރެ މިރާއްޖޭގައި ތިޔަކަހަލަ ކަންތައް މާގިނަ. މިތާނގާ ފަޅާނާރަނީ އެކަން ކުރާލެއް މޮޅުކަމުން. ވަގުއަނބިކައިރިއަށް ދަނީ ކަޅުހެދުން އަޅާ ބޮޑު ބުރުގާ އަޅާގެން. ދޮންކަޅުވެސް ނޭގޭގޮތަށް. ބައެއް އަނބީން ވަގު ފިރިން ގެއަށް ގެންނަނީ މިގޮތަށް. ފިރިމީހާ އޮފީހަށް ދިއައިމާ ގެއަށް އެއަންނަނީ ވަގުފިރި ކަޅުހެދުމުގައި ބޮޑު ބުރުގާ އަޅައިގެން. މީމިހާރުވެސް ހިނގާ ކަންތައް،


މާލޭގައި ފެންބޮޑުވެ، އާންމުންގެ މުދަލަށް ގެއްލުންތަކެއްވެއްޖެ | Jazeera\tމާލޭގައި ފެންބޮޑުވެ، އާންމުންގެ މުދަލަށް ގެއްލުންތަކެއްވެއްޖެ - Jazeera\nމާލޭގައި ފެންބޮޑުވެ، އާންމުންގެ މުދަލަށް ގެއްލުންތަކެއްވެއްޖެ\nމޫސާ ހުސެއިން December 5, 2018 119 views0\nމިއަދު މާލެއަށް ކުރަމުންދާ ވިއްސާރައިގައި ބޯކޮށް ވާރޭވެހި، މާލޭގައި ފެން ބޮޑުވެއްޖެއެވެ. މިގޮތުން ގޭގެއަށް ފެންވަދެ އެކިވަރުގެ ގެއްލުންތަށް ވަމުންދާކަމަށް "ޖަޒީރާ ނިއުސް"އަށް ހަބަރު ލިބެއެވެ. ބައެއް ގޭގެއާއި ބިލްޑިންގުތަކާއި، ފިހާރަތަކުގައި ފެންބޮޑުވެފައިވެ އާންމުންގެ މުދަލަށް ގެއްލުންވަމުންދާކަމަށް މައުލޫމާތު ލިބެއެވެ. އަދި ފެން ހިންދުމުގެ މަސައްކަތް އާންމު ރައްޔިތުންނާއި އެމްއެންޑީއެފް ގުޅިގެން ކުރަމުން އަންނަކަމަށް މައުލޫމާތު ލިބެއެވެ.\nމެންދުރު 12 ޖަހާކަށްހާއިރުން ފެށިގެން ކުރަމުންދާ ވިއްސާރައިގައި ބޯކޮށް ވާރޭވެހި ވަރަށް ގިނަ މަގުތަކެށްގައި ވަނީ ފެންބޮޑުވެފައެވެ. މިގޮތުން ފެންބޮޑުވެފައިވަނީ އިސްކަންދަރު މަގާއި، އަމީނީމަގާއި، އަދި މަޖީދީ މަގުގައެވެ. މީގެ އިތުރުން، ބޮޑުތަކުރުފާނުމަގުގައި ވެސް ވަނީ ފެން ބޮޑުވެފައެވެ. އަދި އިތުރު މަގުތަކުގައިވެސް ފެންބޮޑުވެފައިވާކަމަށާއި ހުޅުލޭ އެއާޕޯޓުގައިވެސް ފެންބޮޑުވެފައިވާކަމުގެ މައުލޫމާތު ލިބެއެވެ.\nހިނގައިބިނގައިވެ އުޅުމަށް ދަތިވާ ހިސާބަށް ފެންބޮޑުވެފައިވާއިރު، އެމްއެންޑީއެފުން ބުނީ، ފެން ހިންދުމުގެ މަސަައްކަތް ކެނޑިނޭޅި ކުރަމުން އަންނަ ކަމަށެވެ.\nރައީސް ޔާމިންގެ ވެރުކަމުގައި ހައުސިންގް މިނިސްޓްރީއިން ހެދި އޮޓޮމެޓިކް ޑްރެއިނިންގް ސީސްޓަމް (މަގުތަކުން ފެން ހިންދާ ނިޒާމް) ހަލާކުވެފައިވާތީ މަގުތަކުގައި ފެންބޮޑުވުމުން، ފެން ހިންދަން މިހާރު ނިކުންނަން ޖެހެނީ އެމްއެންޑީއެފް އިންނެވެ.\nދިރާގާއި އޫރިދޫ ނޫން ކުންފުންޏެއް ރާއްޖެ އަންނަންވެއްޖެ: އީވާ އަބްދުﷲ\nތައްޔިބު ޝަހީމް ޓޫރިޒަމް މިނިސްޓްރީގެ އެގްޒެކްޓިވްް ޑިރެކްޓަރަކަށް ހަމަޖައްސައިފި\n28 މީހުންނާއިއެކު ދަތުރުކުރި ލޯންޗެއް ފަރަކަށް އަރައިފި\nބިކިނީ ލައިގެން އުޅުނު ސެސީލިޔާ ކިބައިން ރައީސް ނަޝީދު މަޢާފަށް އެދިއްޖެ


Broadcom ah javaabudhaareevaan channel 13 uzuruveri vehje – Iru\nބްރޯޑްކޮމް އަށް ޖަވާބުދާރީވާން ޗެނަލް13 އުޒުރުވެރި ވެއްޖެ\n“ރައްޔިތުންގެ އަޑު”ގެ ނަމުގައި، ޗެނަލް13 އިން މިދިޔަ ބުރާސްފަތި ދުވަހު ގެނެސްދިން ލައިވް ޕްރޮގްރާމްގައި، ސަރުކާރުން ކަންކަން ކުރަމުން ގެންދާ ގޮތާ މެދު ޕްރެޒެންޓަރު ސުވާލު ކުރުމުން އެ މީހާ ވަނީ މި ވެރިކަން ވަގުތުން ނައްތާލައި، “މިހާރުން މިހާރަށް [ރައީސް] އިބްރާހިމް މުހައްމަދު ސޯލިހު ގައިގައި (ކަނޑާލާފައި) ޖަހަންވީ” ކަމަށް ބުނެފަ އެވެ.\nއެ ޕްރޮގްރާމަށް ފޯނުން ގުޅި އެ މީހާ އިއްޔެ ވަނީ ތަހުގީގަށް ބަންދުކޮށްފަ އެވެ. އުމުރުން 47 އަހަރުގެ އެ ފިރިހެންމީހާ 15 ދުވަހަށް ބަންދުގައި ބަހައްޓައިގެން ތަހުގީގު ކުރިއަށް ގެންދަން ކޯޓުން ވަނީ އަންގައިފަ އެވެ. އެނގިފައިވާ ގޮތުގައި، އެއީ ތ. ވިލުފުށީ މީހެކެވެ. އޭނާ ދިރިއުޅެނީ ވެސް އެ ރަށުގަ އެވެ.\nފުލުހުންގެ އިތުރުން، ބްރޯޑްކާސްޓިން ކޮމިޝަނުން ވެސް އަންނަނީ މި މައްސަލަ ބަލަމުންނެވެ. އެ މައްސަލައިގައި އެ ކޮމިޝަންގެ ކުއްލި ބައްދަލުވުމެއް މިދިޔަ ހޮނިހިރު ދުވަހު ވަނީ ބާއްވައިފަ އެވެ.\nމިކަމާ ގުޅިގެން ޗެނަލް13 އިން ލިޔުމުން ބްރޯޑްކާސްޓިން ކޮމިޝަނަށް ޖަވާބުދާރީވާން ދިން ދެ ދުވަހުގެ މުއްދަތު މިއަދު ހެނދުނު 9:00 އަށް ވަނީ ހަމަވެފަ އެވެ. އެ ކޮމިޝަނުން ޗެނަލް13 އަށް އަންގާފައި ވަނީ މިދިޔަ ހޮނިހިރު ދުވަހުން ފެށިގެން މިއަދާ ހަމައަށް ލިޔުމުން ޖަވާބުދާރީ ނުވެއްޖެ ނަމަ، ލިބިފައިވާ ހެކިތަކަށް ރިއާޔަތްކޮށް، މަައްސަލަ ބަލައި ނިންމާނެ ކަމަށެވެ.\nމިކަމާ ގުޅިގެން، ޗެނަލް13ގެ ސީއޯއޯ ސަމާހު މުހައްމަދު ވިދާޅުވީ އެ މައްސަލައިގެ ޖިނާއީ ތަހުގީގެއް ފުލުހުން ކުރަމުން އަންނާތީ، ބްރޯޑްކޮމް އަށް ޖަވާބުދާރީވާން އުޒުރުވެރިވާ ކަމަށެވެ. އަދި އެކަން އެ ކޮމިޝަނަށް ލިޔުމުން އަންގާފައިވާ ކަމަށް އޭނާ ވިދާޅުވި އެވެ.


އެންމެ ކުޑަ އުޖޫރަ ކަނޑައެޅުމާ ގުޅޭގޮތުން މަޝްވަރާކުރުމަށް ވޯކްޝޮޕެއް ފަށައިފި އެންމެ ކުޑަ އުޖޫރަ ކަނޑައެޅުމާ ގުޅޭގޮތުން މަޝްވަރާކުރުމަށް ވޯކްޝޮޕެއް ފަށައިފި\nއެންމެ ކުޑަ އުޖޫރަ ކަނޑައެޅުމާ ގުޅޭގޮތުން މަޝްވަރާކުރުމަށް ވޯކްޝޮޕެއް ފަށައިފި\nއެންމެ ކުޑަ އުޖޫރަ ކަނޑައެޅުމާއި ގުޅޭގޮތުން ކުރިއަށްދާ ވާރކްޝޮޕްގެ ތެރެއިން - ފޮޓޯ: އިކޮނޮމިކް މިނިސްޓްރީ\nއެންމެ ކުޑަ އުޖޫރަ ކަނޑައެޅުމާއި ގުޅޭގޮތުން ކަމާގުޅޭ ފަރާތްތަކާއިއެކު މަޝްވަރާކުރުމަށް ވޯކްޝޮޕެއް ފަށައިފިއެވެ.\nމިވޯކްޝޮޕަކީ މިނިސްޓްރީ އޮފް އިކޮނޮމިކް ޑިވެލޮޕްމަންޓާއި އިންޓަނޭޝަނަލް ލޭބަރ އޮގަނައިޒޭޝަން (އައި.އެލް.އޯ) ގުޅިގެން ކުރިއަށްގެންދާ ވާރކްޝޮޕެކެވެ.\nޕީއެސްއެމް ނިއުސްއަށް މައުލޫމާތުދެއްވަމުން އިކޮނޮމިކް މިނިސްޓްރީން ވިދާޅުވީ، މި ވޯކްޝޮޕްގެ ތެރެއިން ކުރިއަށްދަނީ އެންމެ ކުޑަ އުޖޫރަ ކަނޑައެޅުމަށް ރޯޑު މެޕެއް ތައްޔާރުކުރުމުގެ މަސައްކަތްކަމަށެވެ. އަދި މިއީ ރާއްޖޭގައި އަލަށް ކުރާ ކަމަކަށް ވުމުގެ ސަބަބުން މި ވޯކްޝޮޕްގެ ތެރެއިން ރާއްޖެއިން ބޭރުގެ އެހެން ޤައުމުތަކުގައި އެންމެ ކުޑަ އުޖޫރަ ކަނޑައަޅާފައިވާ ގޮތްތައް ބަލައި ދިރާސާކުރާނެކަމަށް އެ މިނިސްޓްރީން ބުނެއެވެ.\nމި ވޯކްޝޮޕްގެ މައިގަނޑު މަޤްސަދަކީ މިކަމަށް ކަމާގުޅުންހުރި ފަރާތްތައް އަހުލުވެރިކުރުވުމެވެ.3ދުވަހުގެ މުއްދަތަކަށް ކުރިއަށްދާ މި ވަރކްޝޮޕްގެ ފުރަތަމަ ދުވަހު ބައިވެރިވެފައިވަނީ ޑޭޓާ ކަލެކްޝަންއާ ގުޅުންހުރި މުއައްސަސާތަކެވެ. އޭގެތެރޭގައި ނޭޝަނަލް ބިއުރޯ އޮފް ސްޓެޓިކްސްޓިކް ހިމެނެއެވެ.2ވަނަ ދުވަހު ސްޕެޝިއަލް އެޑްވައިޒަރީ ބޯޑުން ބައިވެރިވާއިރު، ވާރކްޝޮޕްގެ އެންމެ ފަހު ދުވަސް ޙާއްސަކޮށްފައިވަނީ ސްޓޭކް ހޯލްޑާރސްއަށެވެ. އޭގެތެރޭގައި ވަޒީފާދޭ ފަރާތްތަކާއި ވަޒީފާ އަދާކުރާ ފަރާތްތައް ތަމްސީލްކުރާ ފަރާތްތައް ހިމެނެއެވެ. މި ވޯކްޝޮޕް ކުރިއަށްދާނީ މާދަމާގެ ނިޔަލަށެވެ.\nވަޒީފާ އަދާކުރާ މީހުންނަށް އުޖޫރައިގެ ގޮތުގައި ދެވޭނެ އެންމެ ކުޑަ މިންވަރެއް ކަނޑައެޅުމަކީ ރައީސް އިބްރާހިމް މުޙައްމަދު ޞާލިޙުގެ ރިޔާސީ ވައުދުތަކުގެ ތެރޭގައި ހިމެނޭ މުހިއްމު ވަޢުދެކެވެ. މިކަމަށް އިކޮނޮމިކް މިނިސްޓަރަށް ލަފާދިނުމަށް ބޯޑެއްވެސް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިހާރުވަނީ އެކުލަވާލައްވާފައެވެ.


WHO in ithuru 10,000 test kit hadhiyaakoffi | Mihaaru\nޑަބްލިއުއެޗްއޯ އިން ހަދިޔާކުރި ޓެސްޓު ކިޓްތައް، ޑަބްލިއުއެޗްއޯ އިން ރާއްޖެއަށް ކަނޑައަޅުއްވާފައިވާ މަންދޫބު ޑރ. އަރްވިންދު މާތުރު (ވ)، ހެލްތު މިނިސްޓަރު އަބްދުﷲ އަމީންއާ ހަވާކޮށްދެއްވަނީ -- ފޮޓޯ: ހެލްތު މިނިސްޓްރީ\nޑަބްލިއުއެޗްއޯ އިން އިތުރު 10،000 ޓެސްޓް ކިޓް ހަދިޔާކޮށްފި\n08 ޖޫން 2020 - 19:46 8 comments\nމިއަދު ބޭއްވި ރަސްމިއްޔާތެއްގައި މި ޓެސްޓު ކިޓްތައް ހެލްތު މިނިސްޓަރު އަބްދުﷲ އަމީންއާ ހަވާލުކޮށްދެއްވީ ރާއްޖޭގައި ހުންނަވާ ޑަބްލިއުއެޗްއޯގެ މަންދޫބު ޑރ. އަރްވިންދު މާތުރެވެ.\nމި ކިޓްތައް ހަވާލުކުރީ ތިން ބުރެއްގެ މަތިންނެވެ. ޑަބްލިއުއެޗްއޯ އިން މި މަހުގެ ފުރަތަމަ ދުވަހު 3،000 ޓެސްޓު ކިޓް ހަދިޔާކުރި ކަމަށް ހެލްތު މިނިސްޓްރީން ބުންޏެވެ. އޭގެ ފަހުން މި މަހުގެ ފަސް ވަނަ ދުވަހު 2،000 ކިޓާއި މިއަދު 5،000 ކިޓް ހަދިޔާކުރި ކަމަށް މިނިސްޓްރީން ބުންޏެވެ.\nމިހާތަނަށް އެ ޖަމިއްޔާ އިން ވަނީ ޖުމްލަ 41،000 ޓެސްޓް ކިޓް ރާއްޖެ އަށް ހަދިޔާކޮށްފަ އެވެ.\nހެލްތު މިނިސްޓްރީން މިއަދު ކުރި ޓްވީޓެއް\nނޭޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ) ގައި ބޭއްވި ރަސްމިއްޔާތެއްގައި، ކޮވިޑް-19 އާ ދެކޮޅަށް ރާއްޖެ ކުރާ މަސައްކަތްތަކަށް ޑަބްލިއުއެޗްއޯ އިން ދޭ އެއްބާރުލުމަށް ހެލްތު މިނިސްޓަރު އަމީން ޝުކުރު އަދާކުރެއްވި އެވެ. މީގެ އިތުރުން އަތޮޅުތަކުގައި ޓެސްޓު ކުރުމުގެ ގާބިލްކަން އިތުރު ކުރުމަށް ވެސް އެ ޖަމާއަތުން ދެމުން އަންނަ އެހީތެރިކަމަށް މިނިސްޓަރު ޝުކުރު އަދާކުރެއްވި ކަމަށް ހެލްތު މިނިސްޓްރީން ބުންޏެވެ.\n"އަތޮޅު ތެރޭގައި ޓެސްޓިން ކެޕޭސިޓީ ގާއިމް ކުރަން ކުރެވެމުން އަންނަ މަސައްކަތަށް ވެސް އެންމެ ބޮޑު އެހީތެރިކަމެއް މި ފޯރުކޮށްދެނީ ޑަބްލިއުއެޗްއޯގެ ފަރާތުން،" އަމީން ވިދާޅުވި އެވެ.\nޑރ. އަރްވިންދު ވިދާޅުވި ގޮތުގައި ޑަބްލިއުއެޗްއޯ އިން މެދުނުކެނޑި ރާއްޖެ އަށް ޓެސްޓިން ކިޓް ފޯރުކޮށްދޭނެ އެވެ. އިތުރު ބެޗެއް ވަރަށް އަވަހަށް ފޯރުކޮށްދޭނެ ކަމަށް އޭނާ ވިދާޅުވި އެވެ.\nރާއްޖޭގެ އެހެން ސަރަހައްދުތަކުގައި ވެސް ކޮވިޑް-19 އަށް ޓެސްޓުކުރެވޭނެ އިންތިޒާމުތައް ހަމަޖައްސަން ޑަބްލިއުއެޗްއޯ އިން މަސައްކަތްކުރަމުން އަންނަ ކަމަށް ޑރ. އަރްވިންދު ވިދާޅުވި އެވެ. އެގޮތުން އައްޑު އާއި ހދ. ކުޅުދުއްފުށީގައި ޓެސްޓްކުރެވޭނެ ސެޓަޕް ހަދާށާއި އިންފްރާސްޓްރަކްޗާ އަށް ބަދަލު ގެނެސްފައިވާ ކަމަށް ވިދާޅުވި އެވެ. އަދި ލެބޯޓްރީތަކުގައި މަސައްކަތްކުރާނެ ޓެކްނިޝަނުންނަށް އެކަމަށް ބޭނުންވާ ތަމްރީންތައް ފޯރުކޮށްދީފައިވާ ކަމަށް ވެސް ވިދާޅުވި އެވެ.\n"މި ލެބޯޓަރީތަކުން ހިދުމަތް ދޭން ބޭނުންވާ ވަސީލަތްތައް މި މަހުގެ ފަހުކޮޅު ނުވަތަ ޖުލައި މަހުގެ ކުރީކޮޅު ލިބޭނެ ކަމަށް އަޅުގަނޑުމެން އުއްމީދުކުރަން،" ޑރ. އަރްވިންދް ވިދާޅުވި އެވެ.\nއިތުރު ލިޔުންތައް އައިޖީއެމްއެޗު ޑަބްލިއުއެޗްއޯ ހެލްތު މިނިސްޓްރީ އަބްދުﷲ އަމީން، ހެލްތު މިނިސްޓަރު ޑރ. އަރްވިންދު މާތޫރު ސިއްހަތު ބަލިތައް


Bidheyseen Gaanoonuge Imuge Thereah Vahdhan Program Eh Fashanee - Vaguthu\nބިދޭސީން ޤާނޫނުގެ އިމުގެ ތެރެއަށް ވައްދަން ޕްރޮގްރާމެއް ފަށަނީ\nސިވިލް ސާޥިސް ކޮމިޝަންގައި މިއަދު އޮތް ނޫސްވެރިނެގެ ބައްދަލުވުން - ވަގުތު އިމޭޖްސް: މުހައްމަދު އަފްޒަލް\nޤާނޫނާއި ހިލާފަށް ރާއްޖޭގައި ވަޒީފާ އަދާކުރަމުން އަންނަ ބިދޭސީން ޤާނޫނުގެ ތެރެއަށް ވެއްދުމަށް "ރެގިއުލަރައިޒޭޝަން" ޕްރޮގްރާމް ފެއްޓުމަށް ނިންމައިފިއެވެ.\nމިޕްރޮގްރާމް ކުރިއަށް ގެންދިއުމަށް ހަމަޖެހިފައިވަނީ މާދަމާއިން ފެށިގެން އެއް އަހަރު ދުވަހުގެ މުއްދަތަކަށް ސިވިލް ސަރވިސް ކޮމިޝަންގެ އޮފީސް ހިންގަމުން އަންނަ އިމާރާތުގެ ފުރަތަމަ ފަންގިފިލާގައި އެކަމަށް ހާއްސަ އެމިނިސްޓްރީގެ އިދާރާގައެވެ.\nމި ޕްރޮގްރާމާއި ގުޅޭގޮތުން މިއަދު ނޫސްވެރިންނަށް މައުލޫމާތު ދެއްވަމުން މިނިސްޓަރ ފައްޔާޒު ވިދާޅުވީ، ޤާނޫނާއި ހިލާފަށް އުޅެމުން އަން ބިދޭސީންގެ އަދަދު މިހާރު މަދުވެގެން 50000 އަށް ވުރެ މައްޗަށް އަރާނެކަމުގައެވެ. އަދި މި ބިދޭސީންނަކީ މަކަރާއި ހީލަތުން ގެނެވިފައި ތިބި މީހުން ކަމަށްވެސް ފައްޔާޒު ވިދާޅުވިއެވެ.\nފައްޔާޒު ވިދާޅުވިގޮތުގައި، ގިނަ ބިދޭސީންނަކީ އެމީހުން ރާއްޖެ ގެނެސް ވަޒީފާ ދޭނެ ކަމަށް ބުނެ ބޮޑު އަދަދެއްގެ ފައިސާ ނަގައި މަގު މައްޗަށް ދޫކޮށްލާފައިވާ ބިދޭސީން ކަމުގައެވެ. ފައްޔާޒު ފާހަގަ ކޮށްފައިވަނީ މި ކަހަލަ ލަނޑު އެފަރާތްތަކަށް ދެމުން އަންނަނީ ދިވެހިން ކަމުގައެވެ.\nފައްްޔާޒް ވިދާޅުވީ، ރެގިއުލަރައިޒޭޝަން ޕްރޮގްރާމް ކުރިއަށްގެންދަނީ އެއްވެސް އިރެއްގައި ދިވެހިރާއްޖޭގައި މަސައްކަތް ކުރުމަށް "އެމްޕްލޯމަންޓް އެޕްރޫވަލް" ދޫކޮށްފައިވާ ބިދޭސީންނަށް ކަމަށެވެ. އަދި 'އެމްޕްލޯއިމަންޓް އެޕްރޫވަލް' ދޫކުރެވިގެން ރާއްޖެ އެތެރެވެފައިވާ ބިދޭސީންގެ ތެރެއިން ކާކުކަން އަންގައިދޭ ލިޔުމެއް ނެތް ފަރާތްތަކަށްވެސް މި ޕްރޮގްރާމްގެ ދަށުން ރެގިއުލަރައިޒް ކުރުމަށް ހުށަހެޅޭނެ ކަމަށް ފައްޔާޒް ވިދާޅުވިއެވެ.\nއަދި ވަޒީފާ ދޭނެ ފަރާތެއް ލިބި ރެގިއުލަރައިޒްވާން އެދޭ ބިދޭސީން ރެގިއުލަރައިޒްކުރުމަށް ހުށަހަޅާނީ، 'އެކްސްޕެޓް އޮންލައިން ސިސްޓަމް' މެދުވެރިކޮށް ވަޒީފާދޭ ފަރާތުން ކަމަށް ފައްޔާޒް ވިދާޅުވިއެވެ.\nމިގޮތުން ވަޒީފާދޭ ފަރާތަކީ ބިދޭސީ މަސައްކަތްތެރިން ރާއްޖެ ގެނައުމަށް ދޫކުރެވޭ ކޯޓާއެއް އޮތް ފަރާތެއް ނަމަ، ވަޒީފާދޭ ފަރާތުގެ އަތުގައި ބޭނުންނުކޮށް ބާކީއޮތް ކޯޓާއަށް ބިދޭސީން ރެގިއުލަރައިޒް ކުރުމަށް އެދެވޭނެ އެވެ. އަދި ކޯޓާ ނެތް ފަރާތްތަކުން ވެސް ކޯޓާއަށް އެދޭ ވަގުތު ބިދޭސީން ރެގިއުލަރައިޒް ވުމަށް ހުށަހެޅޭނެއެވެ.\nއަދި ވަޒީފާ ދޭނެ ފަރާތެއް ނެތް ބިދޭސީން، ރެގިއުލަރައިޒޭޝަން ޕްރޮގްރާމް ފަށާތާ6މަސް ދުވަހުގެ ތެރޭގައި މިނިސްޓްރީ އަށް ހާޒިރުވެ "ރެގިއުލަރައިޒްވާން އެދޭ ބިދޭސީންގެ ދަފްތަރު" ގައި ރަޖިސްޓްރީވާން ވާނެއެވެ.\nރެގިއުލަރައިޒް ކުރަން ބޭނުންވާ ފަރާތްތަކަށްވެސް އައު އެމްޕްލޯއިމަންޓް އެޕްރޫވަލް ދޫކުރާނީ ޑިޕްސިޓް ފައިސާ ދެއްކެވުމުންނެވެ. މިފަދަ ފަރާތްތަކުގެ ޑިޕޮސިޓާ ބެހޭ އެންމެހާ ކަމެއް ކުރިއަށް ދާނީ މިހާރުވެސް އަމަލުކުރަމުންދާ އުސޫލުގެ މަތިންނެވެ.\nސެޕްޓެމްބަރު 18, 2019 18:30\n150،000މީހުން ހަމަކުރުމަކީ ކޮންމެހެން އައުލާ ކަމެއްތަ؟ހަމަ ނޭވާ ލައިގެން ބޭރުތެރޭގަ ނޫޅެވޭވަރުވެފަ މިިިއޮތީ! ދިވެހީންގެ ކަންނެތްކަން ފިލާތޯވެސް އުޅެން ވެއްޖެއެއްނު؟ ތިކަމާހުރެ އަހަރުމެންގެ ކަންނެތްކަވެސް މިވަނީ ބޮޑުވެފަ! ސްކިލްޑްލޭބަރސް އެތެރެ ކުރާއިރު ކިތައް އަންސްކިލްޑް މީހުން އެތެރެވޭތޯ/އެތެރެކުރޭތޯ އެކި ނަންނަކުމުގަ ކަންކަން އެނގޭކަމަށް ހެދިހެގެން/ހައްދައިގެން؟ކިތައް ޑރ ން ކިތައް ޓީޗަރުން އެތެރެރެވޭތޯ ވަގު ސެޓްފިކެޓާ އެކު؟\nދެން އުފެދޭ ސުވާލަކީ ބަންގާޅީން އެކަނިތޯއޭ ބިދޭސީންނަކީ؟ އެތެރެކުރުން މަނާ ކުރަންވީ 1 އަހަރު ދުވަހަކަށްނޫން! ތިމައްސަލައަށް ހައްލެއް ގެނެވެންދެން އެތެރެކުރުން މަނާ ކުރަންވީ! ތިގޮތަށް ޢަމަލުކުރުމަކީ ތިމަކަށްއޮތް ހައްލެއް ކަމަށް ނުދެކެން. ހައްލަކީ ބިދޭސީން ވީހާވެސް މަދުކުރުން. ބޭނުންވަނީ ބިދޭސީން މަދުކުރުން.\nސެޕްޓެމްބަރު 18, 2019 20:58\nމިހާރުވެސް އުފެދޭ މައްސަލަ އަކީ އެކި އެކި ކުންފުނި ތަކާ އެކި ގޮތް ގޮތުން ހޯދާ ކޯޓާ އަށް މީހުން ރަޖިސްޓްރީ ކޮށް ރަށުތެރެއަށް ދުއްވާލުން. މިފަދަ ބިދޭސީން އެއްފަހަރާ އެކި ތަންތަނުގަ މަސައްކަތް ކޮށްގެން 20 ހާހުން 30 ހާހުން ރުފިޔާ ހޯދާ ގައުމަށް ފޮނުވާ. ބިދޭސީންގެ ކޮންޓްރޯލް ދަށުގަ ކުރުނބާ އަނބު ދޮންކެޔޮ ފަދަ ތަކެތި ހުރީ . އަލަ އޮޅުތަކާއި އަލަތައްވެސް ބިދޭސީންގެ ކޮންޓްރޯލް ދަށުގަ. މިކަން ޙައްލުނުކޮށް ދިވެހިންގެ މުދާ ދިވެހީންނަށް ކޮންޓްރޯލް ނުވެ އެތެރެވެފަ ތިބި ގަވާޢިދާ ޚިލާފަށް އުޅޭ ބިދޭސީން ރަޖިސްޓްރީ ކުރީ މިސަރުކާރުންނޭ ބުނުން އިކޮނޮމިކް މިނިސްޓަރގެ ބޭނުނުން ފުޅެއްނަމަ އެކަމުން ގައުމަށް ކުރާނެ ފައިދާ އެއް ނެތް .


މެންބަރުންގެ ޚިޔާލު: ތަޤްދީރުގެ “ބޮނޑީގައި އަޑެއް” ނުހުންނާނެއެވެ. – Maldivian Democratic Party\nމެންބަރުންގެ ޚިޔާލު: ތަޤްދީރުގެ “ބޮނޑީގައި އަޑެއް” ނުހުންނާނެއެވެ.\n1978 ވަނަ އަހަރުނަ ފެށިގެން ދިވެހި ރާއްޖޭގެ ވެރިކަމުގައި ހުރެ މައުމުނު ރާއްޖޭގައި ވެރިކަން ކުރީ ކިހިނެއް، ކޮންގޮތަކަށްކަން އެއަކީ ދިވެހީންނަކަށް އޮޅުވާލެވޭނޭ ކަމެއް ނޫނެވެ. އެވެރިކަން ބަދަލުވެދިއުމުން މިއަދާ ހަމަޔަށްވެސް ދަންބެރަށްވުރެ ތަގުޑިދިގުކޮށް އެވެރިކަމުގެ ވާހަކަ ދިވެހީންނާއި ޚާއްސަކޮށް އަހަރެމެން ދައްކަމުން މިގެންދަނީ ސަބަބެއް ނެތިއެއް ނޫނެވެ.\nމުސްލިމުންނަށް ހަނދާންކޮށްދިނުމަކީ އަބަދުވެސް ކުރާންއަންގަވާފައިވާ ކަމެއްމެއެވެ. މައުމޫނުގެ އަނިޔާވެރި ވެރިކަމުގެ ސިންގާސަނާ ގައި އެކުލެވިފައިވާ ބާވަތްތަކުގެ ވާހަކަ ދައްކައި އެކަންކަން މިސަރުކާރުން އަނބުރައި އިއާދަ ނުކުރުމަށް ބާރުއެޅުމަކީ އަހަރެމެން ކުރަން ޖެހިފައިވާ ކަމެއް ކަމުގައި ދެކި އެކަން މިކުރަނީ މިބޭނުމުގައެވެ. މިސަރުކާރުން އަނިޔާވެރިވެ ރައްޔިތުންނަށް ގަދަބާރު ދައްކައިގެން ވެރިކަން ދެމެހެއްޓުމަށް އެއްވެސް ކަމެއް ކުރުމަކީ މިސަރުކާރުގެ މޭސްތިރީންގެ އުންމީދު އެކަމާ ގުޅިފައިވާ ކަމެއް ނުމެނޫންމެއެވެ.\nކުރީގެ ސަރުކާރުގައި ރައްޔިތުންނަށް ވެފައިވާ ޚިޔާނާތާއި ގެންގުލުނު އަނިޔާވެރި ދެފުށްދެގޮތް ސިޔާސަސަތަކީ އެސަރުކާރުގެ ބަލިމަޑުކަމުގެ ވައިރަސް ހަށިގަނޑުގެ ތެރޭގައި ގަދަވެ ގެންފައިވާ އެއްވެސް މީހެއްގެ ކިބައިން ފަސޭހައިން ފިލުވައި ނުލެވޭނެ ބިރުވެރި ކަމެއްކަން އެނގޭވެސް މެއެވެ. އިސްލާމް ދީނަށާ ރާއްޖޭގެ ޤާނޫނު އަސާސީއަށް ތެދުވެރިވުމަށް ﷲ ގަންދީ ހުވާކުރިއިރު ރާއްޖޭގެ ޤާނޫނާ ޚިލާފަށް ހަތިޔާރު ހިފައިގެން ހުރިވާހަކަ މިދައްކަނީ އަހަރެމެން އެކަންޏެއް ނޫނެވެ. އެކަން ސާބިތުކޮށް ދީފައިވަނީ މުޅިރާއްޖޭގެ އެންމެންގެ ކުރިމަތީގައި އަމިއްލަ އަނގައިގެ ތެރޭގައިއޮތް އޭނާގެ ދެމިޔައެޅި މުނާފިގު ދުލުންނެވެ. މިއަކީ އަހަރެމެން އަހަރެމެންގެ ލޯބިވެރީންގެ ގާތު ހިތްއުފާކޮށްލާން ދައްކާ ވާހަކައެއް ނޫނެވެ. ހަޤީޤަތެކެވެ.\nއަނިޔާވެރިކަމުގައި ހައްދުފަހަނައަޅައި ޖަލުތަކުގައި މީހުންމަރައި ހެދިކަން އެހެރީ ލިޔެކިޔުމުން ފެންނާށެވެ. ޖަލުގެ މީހުންގެ ގަޔަށް ބަޑިޖަހައި މަރާފައި އެކަން ފޮރުވަން ޖައްވަށް، ހަވަޔަށް، ފަޒާޔަށޭ ގޮވައިނެގީ ހަމަތިމާމީހާ މީޑިޔާއަށްއަރައި އިނދެގެންނެވެ. މިސަރުކާރުން އެފަދަ އަނިޔާއެއް ނުކުރާނަމޭ ބުނާތީވެ އަރައި ޖޯކެއްގެ ގޮތުގައި ހިތުންތިބެ މަލާމާތްކޮށް އޮޅުވާލަން އުޅޭއިރު މިޖޯކު މިރައްދުވަނީ ތިމާމެންނަށް ކަންވެސް ނޭނގޭވަރަށް އެތިބީއެމީހުންގެ ވެރިކަމުގެ ދަހިވެތިކަން ބޮޑުވެފައެވެ.\nދިޚަބަރުން މިސަރުކާރުގެ ހޯމް މިނިސްޓަރު ޝިހާބު ގެ ބަސްފުޅެއް ދެއިރުބޯ ބޭހެއްހެން ގެނެސްދޭއިރު އެމީހުން ވިކި ހަފުސްވެފައިވާ އިދިކޮޅު ޕާޓީއަށް އަމިއްލަޔަށް މަލާމާތް ރައްދުކުރެވޭކަންވެސް ނޭނގެނީތާއެވެ. ފިސާރި ސާފުބަހުން ޝިހާބު ވިދާޅުވެފައިވަނީ ޤާނޫނާއި ޚިލާފުނުވާ ގޮތުގެ މަތީން ރައްޔިތުން އިޙްތިޖާޖުކޮށް، އެއްވެ އުޅުމަށް ކަނޑައެޅިފައިވާ ގޮތުގެ މަތީން އެއްވެ އުޅޭނަމަ މިސަރުކާރުން އެފަދަ ބައެއްގެ ތެރެއަށް ކަރުނަގޭހާއި މިރުސްދުން ނުފޮނުވާނެ ވާހަކައެވެ. ޤާނޫނީ އިން ފަހަނައަޅައި ހައްދުންބޭރުވެދާ ބަޔަކާމެދު އަޅަންޖެހޭ ފިޔަވަޅެއް ނާޅާނެ ވާހަކަ ވިދާޅުވެފައެއް ނެތެވެ. މުޒާހަރާ ކުރުން މަނާ ތަންތާނގައި މަނާގަޑިތަކުގައި އެކަން ކުރާނަމަ އަޅާންޖެހޭ ފިޔަވަޅުތައް އަޅާނެތާއެވެ. ޚުދު ވެރިކަން ކުރާ ޕާޓީއަށް ނިސްބަތްވާ މީހުންވެސް އެގޮތައް އެކަން ކުރަން އުޅުމުން ޝިހާބުވަނީ ސާބިތުކަމާއެކު ފިޔަވަޅު އަޅުއްވާފައެވެ. އެކަންކުރީކީ ސައުދާގަރުކަލޭގެ ހޯމްމިނިސްޓަރަކަށްހުރެ ރިސޯޓެއްގައި ދެމީހަކު ކެއްސާލިއިރަށް ފުލުހުންފޮނުވައިގެން ރޫޅާލި ގޮތަށް ނޫންކަން ޔަޤީންވޭ ދޯއެވެ.\nމިއަދު ވެރިކަމާހެދި ބޫތުކައިފައިއެތިބީ ރައްބީއެއް ރަސޫލެއް އުންމަތެއް މިއްލަތެއް އެނގޭނޭ މިންވަރަކަށް ނޫންކަން މިއަދުއެގޮވާ ގޮވެލިތަކުން އެބަ އެނގެއެވެ. ރާއްޖެ މިދެކޭ ޑިމޮކްރެސީގެ ބާނީ ކެނެރީގޭ މުޙަންމަދު ނަޝީދު ދަމާގެންގޮސް ބޮޑެތި ޖަނެރޭޓަރުތަކަށް ހަތަރެސްފައި މުއްޑާންކޮށް ބޮލާލޮލަށް މުގުރިހަޖަހައި ފުޅިތޮށިކާންދީގެން ދުވަސް ދުއްވާލާން އުޅުނުއިރުވެސް ނަޝީދު އެދެއްކެވި ސާބިތުކަމުގެ ކުރިމަތީގައި މައުމޫނުގެ އަނިޔާވެރި އެބޮޑުފައުޖު ޖެހުނީ އިސްޖަހާލާންކަން މިއަދު މިއޮތީ ސާބިތުވެފައެވެ. އެ ހުރިހާ އަނިޔާއެއް ދިން އިރު ވެސް އެއަނިޔާތަކުގެ ތަފްސީލެއް އަދި އަދާ ހަޔަށް ވެސް އަހަރެމެންގެ ކެތްތެރި ހިއްވަރުގަދަ ރައީސް ފާޅުގައި ހާމައެއް ނުކުރައްވައެވެ. އެވެރިކަމުގެ އާރާބާރު އެއަނިޔާވެރިކަން ދުމަށްއަރައި ނެތިގެންގޮސް މުލުން ލުހިދިޔައީ އަހަރެމެންގެ ބާރަކުންނޫނެވެ. އަހަރެމެން ކުޅަކަމަކީ އަނިޔާވެރި މަލްއޫނާ އިދިކޮޅަށް އަޑުއުފުލުމެވެ. ދީނުގައި އަންގަވާފައިވާ ގޮތުގެ މަތީން އެމައުމޫނުގެ އަނިޔާވެރިކަމާއިދިކޮޅަށް އަޑުއުފުލައި ފާޅުގައި މުންކަރާތްތައް ނަހީކުރުމަށް ގޮވާލީއެވެ. ﷲ ގެ ހަޒްރަތުން ވާގިއެދިތިބެ މައުމޫނާއި އޭނާގެ ނުބައިނުލަފާ އައުވާނުންގެ ކުރިމަތީގައި ސާބިތުވެ ރުކުރުވާލީއެވެ. އާޚިރުގައި އަނިޔާލިބެމުންދިޔަ ނިކަމެތީންގެ އަޑު އައްސަވައި މައުމޫނުގެ ވެރިކަން ނިމުމަކަށް ގެންނެވީ ތަޤްދީރުގެ ފުރިހަމަ ނިޔާފުޅުންކަން އޮޅުވާލާން ނޫޅޭބަލާށެވެ. ސައުދާގަރުގެ މޮޅުކަމުން ސައުދާގަރުގެ ލާރިގަނޑުގެ ސަބަބުން ވީކަމެއް ކަމުގައި އެބުނާ ބަޔަކު އެބުނަނީ ކުފުރުގެ ބަހެއްކަން ޔަޤީން ނުވާނަމަ އެބުނާ ސައުދާގަރު ކިއޫގެ ހަތަރުވަނައިގައި ސޮނިވެއްޓިފައި ހުރިދުވަސް ހަނދާން ކޮށްލުން ރަނގަޅުވާނެއެވެ. މިވަރުންވެސް ނުފުދޭ ބަޔަކަށް ފަހުމްވާނީ ތަޤްދީރުގެ ނިޔާފުޅުން އަޅުއްވާ ބޮނޑި އަނެއްކާވެސް އެޅުއްވުމުންތާއެވެ. އެކަމަކު ބުނަންހެއްޔެވެ. އެޔަކީ އަޑެއްއިވިގެން އަންނާނެ ބޮނޑިއެއްނޫނެވެ. އިންސާނާއަށް ކަންވެ ނިމުމުންމެނުވީ އެނގުމެއްވެސް ނުވާނެއެވެ. ބުއްދިވެރިޔަކީ އެކަމަށް ވިސްނައި އަބަދުވެސް ސަލާމަތުން ރައްކާތެރިވެ ހުންނަމީހާއެވެ.\nމިސަރުކާރުން ރައްޔިތުންނަށް އަނިޔާވެރިވާނަމަ ސަރުކާރު ހަމަމަގަށް އަޅުވާނީ އަހަރެމެންނެވެ. އެއަކީ އަނިޔާވެރިކަމުގެ ސަގާފަތެއްގައި ކަޅިވެފައިތިބި ސިޔާސީގޮތުން ނުކުޅެދޭ ބަޔަކަށް ކުރެވޭނެ ކަމެއްނޫނެވެ. އެޔަކީ ކޮރަޕްޝަނާ ޚިޔާނާތުން ދެގޮހޮރު ފުރިފައި ތިބި އިދިކޮޅު ބަޔަކު ” ފައިނުހިއްޕާ” ބައިތިއްބައިގެން ހަވާލުކުރާވަރުގެ ކަމެއްވެސް ނޫނެވެ. މިސަރުކާރުން ހެޔޮވެރިކަމާ ދިމާލަށް ރައްޔިތުން ނައިގެން ރައްޔިތުން އެދޭ ތަސައްވުރަށް ކުރާދަތުރުގައި ކަނޑުމަތިއޅުވާން އުޅޭ ޝައިތާނީ ސިކުނޑިތަކުގައި ހުރީ ކޮންއުރަތްޕެއްކަމާ އެޝައިތާނުންގެ ޚަސީލަތަކީ ކޮބައިކަން އަހަރެމެން ދަންނަމުއެވެ. އަދިމައިތިރިވެސް އެނގެއެވެ.\nމިސަރުކާރުން ރައްޔިތުން ހިތްއުފާވަނީ ކޮންކޮން ކަންކަމަކުންކަން ދަނެގެން އެކަންކަން ހާލަތާ އެއްގޮތަށް ކޮށްދޭން އަބަދުވެސް އުޅޭނެއެވެ. އެކަމުގައި އަހަރެމެން ވާގިއެދެނީ ސައުދާގަރުންގެ ކިބަޔަކުންނޫނެވެ. ﷲގެ ޙަޒްރަތުންނެވެ. އަހަރެމެންނަށް އެމާތް ދޭވަތާއީންގެ މާތް އަމުރުފުޅާ އިރާދަފުޅުން މިދެއްވި ފުރުސަތުގެ ބޭނުން އިޚްލާސްތެރިކަމާއެކު މިދަނީ ކުރަމުންނެވެ. އަހަރެމެންގެ އިސްވެރީންނަށް އަހަރެމެން ދައްކައިދޭނީ ހެޔޮމަގެވެ. އެމީހުން އެގޮތުގައި ސާބިތުވެ ތިބިހައި ހިނދަކު އަހަރެމެން މާޔޫސްވެ އަޒުމުގުޑި ދާކަށް ފުރުސަތެއް ނެތެވެ. މިވެރިކަމުގައި ފެންނަމުންއެދަނީ ދިވެހީންގެ ފިކުރުތަކާއި ޚިޔާލުތަކުގައި ކުރެހިފައިވާ އުފާވެރި ދިވެހިރާއްޖޭގެ ތަސައްވުރު ހަޤީޤަތަކަށް ވަމުންދާތަނެވެ. އެއާއެކު އަނިޔާވެރީންގެ ހިތްތަކާއި ސިކުނޑީގައި ހަރުލާފައިވާ އަދާވާތްތެރި ކަމާއި ފިތުނަވެރިކަމުގެ ސުންޕާބަލި އިތުރަށް ބޮޑުވެ މުޅި ގައުމު ދާޚިލީ ހަމަނުޖެހުމަކަށް ވައްޓާލުމަށް އެކުރާ މަސައްކަތުގައި ވާގިއެދެމުން އެތިބަހިނގަނީ މަގުއޮޅިފައިތިބި ސައުދާގަރުންގެ މޯހިރުންކަމުގައި ވިޔަސް ޙައްޤަށް އަބަދުވެސް ނަސްރު ދެއްވުމުގައި ﷲ ވޮޑިގެންވާކަން ދަނެ އަހަރެމެން އެންމެ ހިނދުކޮޅަކަށްވެސް މާޔޫސްއެއް ނުވަމުއެވެ.


BREAKING NEWS: Covid-19: Miadhu Ithuru 116 Meehun Fassivejje - Vaguthu\nކޮވިޑް-19: މިއަދު ރާއްޖެ އިން 116 މީހުން ފައްސިވެއްޖެ\nމިއަދު ފައްސިވި މީހުންގެ ތެރެއިން 108 މީހުން ފައްސިވީ މާލެއިންނެވެ. ތިން މީހަކު އަތޮޅުތެރެއިން ފައްސިވިއިރު ރިސޯޓްތަކުން ހަތަރު މީހަކު ފައްސިވިއެވެ. އަދި ސަފާރީއަކުން މިއަދު އެކަކު ފައްސިވެފައި ވެއެވެ.\nމިއަދު ކޮވިޑް-19 އަށް ފައްސިވި މީހުންނާއި އެކު ރާއްޖެ އިން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 18340 އަށް އަރާފައެވެ.\nކޮވިޑް-19 އަށް ފައްސިވި މީހުންގެ ތެރެއިން އިތުރު 95 މީހުން ވޭތުވެދިޔަ 24 ގަޑިއިރުތެރޭގައި ބަލިން ރަނގަޅުވެގެން ދޫކޮށްލާފައިވެއެވެ. މިއާއެކު ރާއްޖެއިން ބައްޔަށް ފައްސިވި މީހުންގެ ތެރެއިން ޖުމުލަ 15،863 މީހުން ވަނީ ބަލިން ރަނގަޅުވެފައެވެ.\nމިވަގުތު ބައްޔަށް ފަރުވާ ހޯދަމުންދަނީ 2،412 މީހުންނެވެ. އެޑްމިޓްކޮށްގެން ފަރުވާދޭ މީހުންގެ ޢަދަދު މަޑުމަޑުންވަނީ ދަށަށްދާން ފަށާފައެވެ. މިވަގުތު ހޮސްޕިޓަލްގައި އެޑްމިޓްކޮށްގެން ފަރުވާދެމުންދަނީ 168 މީހުންނަށެވެ.\nފާއިތުވި 24 ގަޑިއިރުގެ ތެރޭގައި 3،963 މީހަކު ވަނީ ކޮވިޑް-19 އަށް ޓެސްޓް ކޮށްފައެވެ.


Gereege Bodukamudhaa Thakethin Cake Ufahdhaigen Amazone Gai Vikkanee - Vaguthu\nގެެރީގެ ބޮޑުުކަމުދާ ތަކެެތިން ކޭކު އުފައްދައިގެެން ގިނަ ބައެެއްގެެ މެދުގައި މަގުބޫލުކަން ހޯދާފައިވާ އޮންލައިން ވިޔަފާރި ޕްލެޓްފޯމް އެމެޒޯންގައި ވިއްކަން ފަށައިފިއެެވެެ.\nހާއްސަކޮށް އިންޑިއާ މީހުންގެ މެދުގައި މަގުބޫލުކަން ހޯދާފައިވާ މި ޕްލެެޓްފޯމުގައި ކޮވިޑް-19 ގެ ދުވަސްވަރު ހާއްސަކޮށް އަންނަނީ މިފަދަ އާދަޔާ ހިލާފު ތަކެތި ވިއްކަމުންނެެވެ. ބައެެއް މީހުން އަންނަނީ މި ބާވަތްތައް ގަނެ ބޭނުން ވެސް ކުރަމުންނެވެެ.\nގެރީގެ ބޮޑުކަމުދާ ތަކެތިން ހަދާފައިވާ ކޭކު ވެެސް އެމަޒޯން އިން ލިބެން އެެބަހުއްޓެެވެ. އެ ތަކެެތި ވިއްކަމުން އަންނަނީ އިންޑިއާ އަންހެނެކެެވެެ.\nމި ގަތް މީހަކު ވަނީ އެ އައިޓަމަށް ރިވިއުއެއް ވެސް ދީފައެވެެ. ބެލެވޭ ގޮތުގައި އެމީހާ ވަނީ އެއީ ކޮން އެއްޗެެެއްތޯ ރަނގަޅަށް ނުބަލާ އެެ ކޭކު ކައިފައެެވެ. އޭނާ ބުނެފައި ވަނީ އެ ކޭކުގެެ ރަހަ ނުބައި ކަމަށާއި، އެެ ކެެއުމުގެ ފަހުން އޭނާ އަށް ބޭރަށް ހިންގުމުގެ މައްސަލަ ދިމާވި ކަމަށެެވެެ. އަދި އެ ކޭކުން ލަނީ ވިނަ ރަހަ ކަމަށާއި، އުފެއްދުމުގައި މިހާރަށްވުރެ ސަމާލުކަން ދޭން އެބަ ޖެހޭ ކަމަށް އޭނާ ބުނެެފައި ވެއެވެ. އަދި އެ ކޭކު މިހާރަށްވުރެ ހަރުކޮށް ތައްޔާރުކުރުމަށްވެސް އޭނާ ވަނީ އެދިފައެވެެ. މި ރިވިއު ދީފައި ވަނީ ގޮތް ނޭނގޭ އެކައުންޓަކުންނެވެެ.\nހަގީގަތުގައި މި ކޭކަކީ އިންޑިއާގައި ގެެރިއަށް އަޅުކަން ކުރާ މީހުން "ދީނީ ކަންކަމުގައި" ބޭނުންކުރުމަށް ތައްޔާރުކޮށްފައި ހުރި އެއްޗެއް ކަމަށް ވެއެވެެ. އެމީހުން ދީނީ ގޮތުން ކުރާ އެެކި ކަންކަމުގެ ތެރޭގައި ގެެރީގެ ކުޑަކަމުދާ ތަކެތި ބުއިމާއި، އޭގެން ފެންވެރުންވެސް ހިމެނެއެވެެެ. އެއީ ގިނަ ބަލިތަކުގެ ފަރުވާ ކަމަށްވެެސް އެ ދީނުގެެ މީހުން ގަބޫލުކުރެއެެވެ.\nޖެނުއަރީ 22, 2021 11:07\nޢަބުދުﷲ ޝާހިދު މިއަށް އޯޑަރު ނުދޭތަ؟ ނޫނީ މީގެ ސިޕްމަންޓެއް ހަދިޔާގެ ގޮތުގައި ނުލިބޭތަ؟\nޖެނުއަރީ 22, 2021 12:29\nއިންޑިއާގެ ކޮވިޝިލްޑް ކުންފުނީން އުފެއްދި ވެކްސިންގައިވެސް ގެރީގެ ގޮރު ހިމެނޭ\nޖެނުއަރީ 22, 2021 15:10\nސޯލިހު އާ ނަޝީދު ދެން ތިނޫން އެއްޗެއް ނުކާނެ.\nޖެނުއަރީ 23, 2021 02:06\nކެނެރީ އަންނިޔައް ވަރަށް މީރު އެއްޗަކައް ތިޔަވާނެ.\nޖެނުއަރީ 23, 2021 02:58\nތިކާންދީގެން ބުއްޅަބެ މައިތިރިކުރޭ. ޙުރިހާ ނުބައެއްގެ އަސްލަކީ ސޮނިބުއްޅަ


މިނިސްޓްރީގެ މަސައްކަތު މަޤާމަށް މީހުން ހޯދުން\nJ-221569, J-228998, J-221575, J-206010, J-117636, J-221579\nސަޕޯޓް އެންޑް މެއިންޓަނަންސް ޔުނިޓް / ކޯޕަރޭޓް އެފެއާޒް ޑިވިޜަން، މިނިސްޓްރީ އޮފް އިސްލާމިކް އެފެއާޒް\nސަޕޯޓިންގ ކޯ އެލަވަންސް 1: މަހަކު -/1200ރ (ބާރަސަތޭކަ ރުފިޔާ)\n1. އިސްލާމީ މަރުކަޒާއި މަސްޖިދުލްސުލްޠާން މުޙައްމަދު ތަކުރުފާނުލް އަޢުޡަމް ހިމެނޭ ޢިމާރާތައި ގޯތިތެރެ ދެ އިރަށް ކުނިކަހާ އެއްއިރަށް ދޮންނަ ކުނޑިލައިގެން ދޮވެ ސާފުކުރުމާއި މަރުކަޒުގެ ހުރިހާ ފާޚާނާބަރިތަކާއި ވުޟޫކުރާ ބަރިތައް5ވަގުތަށް ދޮވެ ސާފުކުރުން.\n2. މަސްޖިދުލްސުލްޠާން މުޙައްމަދު ތަކުރުފާނުލް އަޢުޡަމްގެ ފިރިހެނުން ނަމާދުކުރުމަށް ހަމަޖެހިފައިވާ މާބުލް އޭރިޔާތައް3އިރަށް ކުނިކަހާ2އިރަށް މޮޕްކުރުމާއި ސީލިންގ ފަންކާތައް ދެ ދުވަހުން އެއްދުވަހު ފޮހުމާއި މިހުރާބުގެ ކާޕެޓް ދެ އިރަށް ވެކިއުމް އެޅުމާއި ހުރިހާ ޖާލިދޮރެއް ހަރުގަނޑަށް އަރައިގެން ފޮހެ ސާފުކުރުން.\n3. މިނިސްޓްރީން އިންތިޒާމްކުރާ ހުރިހާ އިވެންޓްތަކާއި އަދި މިނިސްޓްރީއާ ގުޅިގެން ބޭއްވޭ އެންމެހާ އިވެންޓްތަކަށް ޓެންޓް ރާވާ އެތުރުމާއި އިވެންޓަށް ބޭނުންވާ ގޮނޑި، މޭޒު، ފޮތް، ފެން، ސައުންޑްގެ ޢާލާތްތައް އަދި މި ނޫންވެސް މިފަދަ އެންމެހާ ތަކެތި ރޭވުމާއި އެތުރުމާއި އަދި އިވެންޓް ނިމުމުން ނެގުމާއި ގުދަން ކުރުން.\n4. އެކިއެކި ޖަލްސާތަކަށް އިސްލާމީ މަރުކަޒުގެ ޖަލްސާކުރާ މާލަން އަދި މީޓިންގ ރޫމް ތައްޔާރުކުރުމަށް ބޭނުންވާ ގޮނޑި، މޭޒު، ފޮތް، ފެން ސައުންޑް ޢާލާތްތައް އެތުރުމާއި ޖަލްސާ ނިމުމުން ތަކެތި ނަގާ ސާފުކުރުން.\n5. މިނިސްޓްރީގެ އެކިއެކި ގުދަންތަކުގައި ހުންނަ ބަރުތަކެތި (ގޮނޑި، މޭޒު، ފޮތް، މުސްހަފް ކޭސް، ފެންކޭސް،ސައުންޑް އާލާތްތައް، ކާޕެޓް ރޯލް، ކޮމްޕިއުޓަރ ސިސްޓަމް ފަދަ) އޮފީހަށް ގެނައުމުގެ އެންމެހާ މަސައްކަތްތައް ކުރުން.\n6. މަރުކަޒުގެ ގޯތިތެރޭގައި ބަގީޗާގަސް އިންދުމާއި ގަސްކާނާ އަޅާ ފެންދިނުމާއި ދުވަހުން ދުވަހަށް ބެލެހެއްޓުމާއި މަރުކަޒު ވަށައިގެންވާ ގޯތިތެރޭގައި ހުރި ބޮޑެތި ގަސްތަކަށް އަރާ ގަސްތަކުގެ ހިކި ގޮފިތައް ކަނޑާ ސާފުކޮށް ބެލެހެއްޓުން.\n7. އިސްލާމީ މަރުކަޒާއި މަސްޖިދުލްސުލްޠާން މުޙައްމަދު ތަކުރުފާނުލް އަޢުޡަމްގެ ހުރިހާ ޖާލިތަކާއި ޖާލިދޮރުތަކާއި ކޮޓަރިތަކަށް ވަންނަން ހުންނަ ބޮޑު ދޮރުތަކުގައި ވަރުނިޝްލުމާއި ފާރުގައާއި ފްލޯގައި ދަވާދުލުން.\n8. އިސްލާމީ މަރުކަޒާއި މަސްޖިދުލްސުލްޠާން މުޙައްމަދު ތަކުރުފާނުލް އަޢުޡަމް ހިމެނޭ އިމާރާތާއި ގޯތިތެރެ2އިރަށް ކުނިކަހާ ނެގޭކުނި ކުނިއަޅާތަނަށް ޖަމާކޮށް ސާފުކުރުން.\n9. މިނިސްޓްރީން ކުރުމަށް ނިންމާ ޚާއްޞަ މަސައްކަތްތައް ކުރުން (ވާރޭ ފެންތާނގީ އެތެރެއަށް ވަދެ ސޮވެ ސާފުކުރުން)\n10. މިނިސްޓްރީން އިންތިޒާމްކުރާ އެކިއެކި އިވެންޓްތަކަށް ބޭނުންވާ ކޮފީ ތައްޔާރުކުރުމާއި ސާވްކުރުމާއި ސައިކޮޓަރި ބެލެހެއްޓުން.\n11. އޮފީހުގެ ރަސްމީ މަސައްކަތްތަކާގުޅޭ ގޮތުން ޙަވާލުކުރެވޭ އެންމެހައި ކަންތައްތައް ކުރުން.\nކެޓެގަރީގެ ޖުމްލަ އިންސައްތަ (%)\nމަޤާމަށް ޢައްޔަނުކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު ޕޮއިންޓްގެ ޖުމްލަ %35 (ތިރީސް ފަހެއް) އިންސައްތައަށްވުރެ މަތިވާންޖެހޭނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޮގަސްޓް 28 ވާ ބުދަ ދުވަހުގެ 12:00 ގެ ކުރިން، މިނިސްޓްރީ އޮފް އިސްލާމިކް އެފެއާޒްއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލްjobs@islamicaffairs.gov.mv މެދުވެރިކޮށްވެސް އަދި ފެކްސް 3315161 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nއިންޓަވިއު / ޕްރެކްޓިކަލްސް އޮންނާނެ ތަނާއި، މުއްދަތު:\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ސެޕްޓެންބަރު 01 އާ 12 އާ ދެމެދު، މިނިސްޓްރީ އޮފް އިސްލާމިކް އެފެއާޒްގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއު / ޕްރެކްޓިކަލްސްއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3020200 ނަންބަރު ފޯނާއެވެ. ފެކްސް ނަންބަރަކީ 3315161 އަށެވެ.\nއީ-މެއިލް ކުރާނީ jobs@islamicaffairs.gov.mv އަށެވެ.\nޕަބްލިޝްކުރި ތާރީޚު: 17 އޮގަސްޓް 2019


Dhiriulhun: Dhathuruvarehgai Kendhoo ah dhaanvaane!\nދަތުރުވަރެއްގައި ކެންދޫއަށް ދާންވާނެ!\nކެންދޫން: ނާޒިމް ހަސަން\nކެންދޫގެ ޖަޒީރާވަންތަކަން - އަލީ އަފާފް | އަވަސް\n"ބެޓާ އިން ބާ"ގެ މާޅޮހުގެ ވެލިމަލައިގެ ވާހަކަ ކިޔައިދޭ ގޮތަށް މި އަތޮޅުގެ ކެންދޫގެ ވާހަކަ ވެސް ދެއްކިދާނެ އެވެ. މި ކެންދޫގެ ބަނދަރު މަގާއި ވެލިމަލައަކީ "ޖަޒީރާ ރާއްޖޭ" ގެ އަސްލު މަންޒަރުތަކޭ ވެސް ބުނެވިދާނެ އެވެ.\nރަށުގެ ބަނދަރު މަގަކީ މި ރަށުގެ އެންމެ ހިތްގައިމު އަދި އެންމެ މުހިންމު މަގެވެ. ބަނދަރާ ޖެހިގެން އޮންނަނީ މަގުގެ އެންމެ ހިތް ފަސޭހަ ބައެވެ. މި މަގަކީ ރަށަށް ވަރަށް މުހިންމު މަގަކަށްވާ އަނެއް ސަބަބަކީ ރަށުގެ ކައުންސިލް އިދާރާ ލައްވާލަނީ މި މަގަށް ކަމަށްވާތީ އެވެ.\nމިއީ ހިމުން ވެލިގަނޑެއް އޮންނަ އަދި މާ ފުޅާ ނޫން މި މަގު އޮންނަނީ އެއްކޮށް ހިޔާވެފަ އެވެ. މަގުގެ އެއް ފަރާތުގައި ގޯތިތަކެއް އޮތް އިރު އަނެއް ފަރާތުގައި އޮތީ ރުއް ގަހެވެ. ފިނި މައިޒާންތަކާއި ޖޯލިފައްޗެވެ. ދެން ވެލިމަލަ އެވެ. މަގާއި ވެލިމަލައާ ދެމެދު ހުރި ރުއް، ގަސްތަކުގެ ތެރެއިން އަންނަ ރޯޅިތައް ގައިގައި ޖެހިލާފައި ދެ އެވެ.\nފޮޓޯ ނަގަން ލޯބި ކުރާ މީހުން އަންނަންވީ މިތަނަށެވެ. މި މަގުގެ ކޮޅުގައި ހުރެ ފޮޓޯއެއް ނަގާލުމުންވާނީ ހަމަ ވަރަށް ފުރިހަމަ ފޮޓޯއަކަށޭ ހިތް ބުނެ އެވެ. އަހަރެން ވެސް ކެމެރާއަށް ފުރަގަސްދީގެން މި މަގުގައި ހުރެ ފޮޓޯ ނަގާލީމެވެ. އެވީ މިހާތަނަށް ނެގުނު އެންމެ ހިތްހަމަޖެހޭ އެއް ފޮޓޯ އެވެ.\nދުވާލެއްގެ ހެނދުނު ވަރަށް ގިނަ ވަގުތު މި މަގުގައި ހޭދަކުރެވުނު އިރުވެސް ފޫއްސެއް ނުވެއެވެ. ހިޔާދީފައިވާ ބޮޑު ގަހެއްގައި އެލުވާފައި އޮތް އުނދޯއްޔެއްގައި އޮވެވުނު ގޮތް ހިޔާލަށް ގެންނަން ދައްޗެވެ. މި ކެންދޫގެ މި ގަސް ދޮށުގެ މި އުނދޯލީގައި ކިތަންމެ އިރަކު އިންނަން ޖެހުނަސް ފޫއްސެއް ނުވާނެ އެވެ.\nމިއީ ކެންދޫގެ ޖަޒީރާ ދިރިއުޅުމުގެ ބައެކެވެ. ކުރިމަތީގައި ހުރި އަށްޓެއްގައި އަހަރުވެސް ނުވާ ތުއްތު ދަރިފުޅު ގޮވައިގެން މަންމައަކު އިނެވެ. އޭނާގެ ވަށައިގެން އުމުރުން ފަސް ވަރަކަށް އަހަރުގެ އަނެއް ދަރިފުޅު ދުވެލައި ކުޅެލައި ހަދަ އެވެ. ކާނި ގަހަށް ފައިވާން އެއްލަ އެވެ. އެ ފައިވާން ކިބަ ނަގަން ހަލުއިކޮށް ގަހަށް ވެސް އަރައި އުޅެ އެވެ.\nއަނެއް ކޮޅުގައި ހުރި ޖޯލީ ފަތީގައި ދެބައި އުމުރުގެ ޖަމާއަތެއް ތިބީ އޮލަ ވާހަކައެއްގަ އެވެ. ބެލެވޭ ގޮތުގައި ސިޔާސީ ބަހުސެކެވެ. ޖެހިގެން ހުރި ޖޯލި ފަތީގައި ވެސް އާއިލާއެއް އޮތެވެ.\nކެންދޫ ވެލިމަލައިގެ ބޮޑު ބޮޑު، ހުދު ހުދު، ވެލިގަނޑު މަތީ ކުޅެން އެހެން ކުދިންތަކެއް ވެސް އުޅެ އެވެ. ރަތްދައްކާ އަވީގަ އެވެ. އެކަމަކު ފަރުވާލެއް ނެތެވެ. ގޭގައި ސްކްރީނަކަށް ބަލަހައްޓައިގެން ތިބެން އެ ކުދިން ބޭނުން ނުވަނީ ކަން ނޭނގެ އެވެ. ޖޯއްޔެއްގައި ގިޓާ ކުޅެލަން ތިބި ޒުވާން ގުރޫޕެއް ވެސް ފެނުނެވެ. ވަލު ތެރޭ ކުކުޅު ފިޔޮއް ދުވާ ތަން ވެސް ފެނެ އެވެ.\nމި މަންޒަރުތަކަކީ ރާއްޖޭގެ އެހެން ގިނަ ރަށްރަށުން އަދި ވެސް ފެންނާނެ މަންޒަރުތަކަށް ވެދާނެ އެވެ. އެކަމަކު، ކެންދޫގައި ހިތްގައިމު ކަމެއް އެބަ ހުއްޓެވެ. މާބޮޑު މަޝްހޫރު ކަމެއް ނެތް، ނޫނީ ޕްރޮމޯޓްވެފައި ނެތް މި ރަށަކީ ވެސް ދަތުރުވަރެއްގައި ޖައްސާލައި ހިތުގެ ނުތަނަވަސްކަން ބޭރުކޮށްލަން ހަމަ އެއްވަނައިގެ ރަށެކެވެ. ލިސްޓްގެ އެންމެ ކުރިއަށް ކެންދޫލާފައިވާ ބާއްވާށެވެ.


އާލިއާ މިހާރު ބޭނުންވަނީ ހޮލީވުޑަށް ދާން | Jazeera\tއާލިއާ މިހާރު ބޭނުންވަނީ ހޮލީވުޑަށް ދާން - Jazeera\nއާލިއާ މިހާރު ބޭނުންވަނީ ހޮލީވުޑަށް ދާން\nއީމާ މުހައްމަދު ވަހީދު April 14, 2019 68 views0\nބޮލީވޫޑްގެ މަޝްހޫރު ފިލްމީ ތަރި އާލިއާ ބަޓް، މިހާރު ބޭނުންވަނީ ހޮލީވުޑްގެ ފިލުމެއް ކުޅުމަށް ކަމަށް އޭނާ ބުނެފިއެވެ.\nސްޓޫޓެންޑް އޮފް ދަ އިޔާރ އިން ބޮލީވުޑަށް ތައާރަފުވި ބަތަލާ އާލިއާ ބަޓް އަކީ މަދު ދުވަސްކޮޅެއް ތެރޭގައި ބެލުންތެރިންގެ ވަރަށް ބޮޑު މަގްބޫލު ކަމެއް ހޯދި ތަރިއެކެވެ. އާލިއާ ބަޓް އަކީ މިއަދު ބޮލީވުޑްގެ އެންމެ ކުޅަދާނަ އަދި ކާމިޔާބު ޒުވާން ތަރިންގެ ލިސްޓުގެ ވަރަށް ކުރީގައި އުޅޭ ބަތަލާ އެކެވެ.\nއާލީއާ ބަޓް ބުނެފައިވަނީ، ހޮލީވުޑްގައި މަސައްކަތް ކުރުމުގެ ވަރަށް ބޮޑު ޝައުގެވެރި ކަމެއް އޭނާ އެބަ ހުރި ކަމަށެވެ. އަދި އޭނާ ޝައުގުވެރިވަނީ ހަމައެކަނި ހޮލީވުޑް ފިލުމުތައް ކުޅުމަށް ނޫން ކަމަށާއި، ބޮލީވޫޑްގެ ފިލުމުތައް ވެސް ވަރަށް ކުޅޭ ހިތްވާ ކަަމަށެވެ.\nއާލިއާ ބަޓް އަކީ މަޝްހޫރު ފިލުމު ޑައިރެކްޓަރ، ވިކްރަމް ބަޓްގެ ދަރި އެކެވެ. އާލިއާ ބޮލީވުޑަށް ނިކުމެފައިވަނީ 2012 ވަނަ އަހަރުގައެވެ. އުމުރުން 26 އަހަރުގެ މިބަތަލާ ވަނީ ވަރަށް ކާމިޔާބު ފިލުމު ތަކެއް ކުޅެފައެވެ. ދެން އާލިއާ އެންމެ އަވަހަށް ފެނިގެންދާނީ އަންނަ ބުދަ ދުވަހު ނެރުމަށް ހަަމަޖެހިފައިވާ ފިލްމު ކަލަންކް އިން އެވެ.


India sifain 'Naikoo' maraalee keehve? | Mendhuru Online\nނައިކޫ މަރަކީ ކަޝްމީރުގެ މިނިވަންކަމަށް ހަނގުރާމަކުރާ އެންމެންގެ މޫނު މަތީގައި ޖެހި ތަފާލެއް\nނައިކޫގެ މަރުން ދޭހަވެގެންދިޔައީ ކަޝްމީރު މައްސަލައިގާ އިންޑިއާގެ ބޮޑުވަޒީރު ނަރެންދުރަ މޯޑީ ގެންގުޅުއްވާ ސިޔާސަތުގެ ހަރުކަށި ކަމެވެ.\nއިންޑިއާ އިން ކޮންޓްރޯލުކުރަމުންދާ ކަޝްމީރުގައި ކޮރޯނާ ވައިރަސްގެ ސިއްޚީ ކުއްލި ހާލަތާއި ގުޅިގެން ވަނީ ކަޝްމީރުގެ ހާލަތު އިހުނަށްވުރެ ނާޒުކުވެފައެވެ.\nއިންޑިއާގެ އަސްކަރީ ސިފައިން ގެންދަނީ ކަޝްމީރުގެ ހަނގުރާމަވެރިންނަށް ކުދިކުދި ސަހަރުތަކުގައި ހަމަލާދެމުންނެވެ. އެގޮތުން އިންޑިއާގެ އަޝްކަރީ ހަމަލާތައް އާންމުން ދިރިއުޅޭ ސަރަހައްދުތަކުގައި އާއްމުކޮށްފައިވާއިރު، ގޭގެއަށް ވަދެ ބަޑިޖަހާ ދަނީ މީހުން މަރަމުންނެވެ.\nއިންޑިއާ އާއި އެމެރިކާ އަދި ހުޅަނގުގެ ގައުމުތަކުން ޓެރަރިސްޓު ޖަމާއަތެއްކަމުގައި ނިއްމާފައިވާ ކަޝްމީރުގެ މިނިވަންކަމަށް ހަނގުރާމަކުރާ އެންމެ ދުވަސްވީ ޖަމާޢަތް ކަމަށްވާ ހިޒްބުލް މުޖާހިއްދީންގެ އުމުރުން 35 އަހަރުގެ ރިޔާޒް ނައިކޫ ވަނީ އިންޑިއާ އަސްކަރިއްޔާ އިން މަރާލާފައެވެ. އެކަން ވަނީ ކަޝްމީރުގެ ރަސްމީ އިދާރާތަކުން ޔަޤީންކޮށްދީފައެވެ.\nއިންޑިއާގެ ޓުވިޓާގައި މިކަމުގެ އުފާ ފާޅުކުރުން ވަނީ ފެށިފައެވެ. އެގޮތުން އިންޑިއާގެ ވެރިކަންކުރާ ޕާޓީ ބަރަތިޔާ ޖަނަޔަތާ ޕާޓީ(ބީޖޭޕީ)ގެ އިސްފަރާތްތަކާއި، ސަރުކާރަށް ތައީދުކުރާ ނޫސްވެރިންގެ އިތުރުން ސަޕޯޓަރުންދަނީ މިކަމުގެ އުފާފާޅުކުރުމުގައި އިސް ދައުރެއް އަދާކުރަމުންނެވެ. އެމީހުން ސިފަކުރާ ގޮތުގައި ނައިރޫ މަރާރާލުމަކީ ހިންދޫ ކަލާންގެ އެދީނާއި ދެކޮޅު ސައިތާނަކު މަރާލުންފަދަ ކަމެކެވެ.\nއިންޑިއާގެ އަސްކަރިއްޔާ އިން ނައިރޫ މަރާލިތާ ކުޑަވަގުތުކޮޅެއްގެ ތެރޭގައި ކަޝްމީރުގެ ބޮޑު ބަޔަކުން އިންޓަރނެޓްގެ ހިދުމަތް ކަނޑާލާ، ވަރުގަދަ އަސްކަރީ ކާފިއުއެއް ވަނީ ހިންގާފައެވެ. މިކަން ކުރުމުގެ ބޭނުމަކީ ނައިރޫގެ ޖަނާޒާގައި ގިނަ އަދަދެއްގެ ބަޔަކު ބައިވެރިވުން ހުއްޓުވުމެވެ. އެހެން ނަމަވެސް، އިންޑިއާގެ އަސްކަރިއްޔާ އިން ބުނާ ގޮތުގައި އެފިޔަވަޅީ ކޮވިޑް19ގެ ކުއްލި ނުރައްކަލުގައި ގިނަ ބަޔަކު އެއްތަނަކަށް އެއްވުން ހުއްޓުވުމަށް އެޅުނު ފިޔަވަޅެކެވެ. ކަޝްމީރުގައި ނައިރޫ ފަދަ ހަނގުރާމަވެރި ލީޑަރުންނަށް ބޮޑު ތާއީދެއް އޮވެއެވެ. އަދި މިފަދަ ޖަނާޒާތަކުގައި އެތައް ހާސް ބަޔަކު ބައިވެރިވެ، އެމީހުންގެ ތައީދު ދައްކައެވެ.\nކޮވިޑް19ގެ ނުރައްކާތެރި ބިރުވެރިކަމުގައި ކަޝްމީރުގެ ރައްޔިތުން ދިރިއުޅެމުންދާއިރު، އެއަށްވުރެ ބޮޑު ބިރުވެރިކަމަކަށް ވެފައި ވަނީ، އިންޑިއާ އަދި ޕާކިސްތާނުގެ ހަމަލާތަކެވެ. އިންޑިއާ އިން ކޮންޓްރޯލްކުރާ ކަޝްމީރުގެ ސަރަހައްދާއި ޕާކިސްތާނުން ކޮންޓްރޯލްކުރާ ކަޝްމީރުގެ ސަރަހައްދު ވަކިކުރާ ބޯޑަރުގައި ދެމުންދާ ހަމަލާތަކަކީ ކަޝްމީރުގެ ރައްޔިތުންނަށް އޮތް އެންމެ ބޮޑު ތަކުލީފެވެ. ނިމިދިޔަ އޭޕްރީލް މަހުގެ ތެރޭގައި ވެސް ބޯޑަރުގައި އިންޑިއާ އިން ދިން ހަމަލާތަކުގައި އާންމުންގެ އެތައް ބައެއް ވަނީ މަރާލާފައެވެ. އެގޮތުން އިންޑިއާގެ އަސްކަރިއްޔާ އިން ދެއިރުދަޅައަށް ދަނީ ކަޝްމީރު ޕާކިސްތާން ފަޅިއަށް ހަމަލާދެމުންނެވެ. މިއީ ބޮޑުވަޒީރު ނަރެންދްރަ މޯޑީ ކަޝްމީރު މައްސަލައިގާ ގެންގުޅެމުންދާ ހަރުކަށި އަދި ލާއިންސާނީ ސިޔާސަތުގެ ނަތީޖާ ކަމަށް ގިނަ ބަޔަކު ގަބޫލުކުރެއެވެ.\nކަޝްމީރުގެ މިނިވަން ކަމަށް ހަނގުރާމަކުރަމުންދާ ނައިކޫ އަކީ އެންމެ ދުވަސްވީ އެއް ލީޑަރެވެ. އޭނާ މަޝްރުވެފައި ވަނީ، ހަނގުރާމަވެރި ހައްލަކަށްވުރެ ބޮޑަށް މަޝްވަރާކޮށްގެން މައްސަލަ ހައްލުކުރުމަށް ބާރު އަޅާ ލީޑަރެއްގެ ގޮތުގައެވެ. ނައިކޫ ހިޒްބުލް މުޖާހިދީންގެ ލީޑަރެއްގެ ގޮތުގައި ފެނިގެން ދިޔައީ، އެޖަމާއަތުގެ ކުރީގެ ލީޑަރު ޒާކިރު މޫސާގެ މަރަށް ފަހުއެވެ. ޒާކިރު މޫސާ އޭރު ގެންދިޔައީ ކަޝްމީރުގެ މައްސަލަ ސަރަހައްދުން ބޭރަށް ގެންގޮސް، ބައިނަލް އަގުވާމީ ޓެރަރިސްޓު ޖަމާއަތެއް ކަމަށްވާ ޑައެޝް ޖަމާއަތާއެކު މަސައްކަތްކޮށް، ހަމަލާތައް ވަރުގަދަކުރުމަށް މަސައްކަތް ކުރަމުންނެވެ. އެހެން ނަމަވެސް، ނައިކޫ ޖަމާއަތުގެ ލީޑަރު ކަމާއި ހަވާލުވެ، އެ މަސައްކަތް ވަނީ ވަގުތުން ހުއްޓާލާފައެވެ. ނައިކޫގެ ރޭވުންތެރިކަމާއި ހިންގުންތެރިކަމުގެ ނަތީޖާއެއްގެ ގޮތުން އާންމުންގެ މެދުގައި ހިޒްބުލް މުޖާހިދީން ޖަމާއަތަށް ލިބިފައިވާ ކަޅު ނަން ވަނީ އަލުން ރީތިވެފައެވެ. އާއްމުންގެ ތާއީދު ވަނީ އިތުރުވެފައެވެ.\nނައިކޫގެ ބޮލަށް 17،000 އެމެރިކާ ޑޮލަރަށް ވުރެ ބޮޑު އަގެއް ހުށަހެޅިފައި ވަނިކޮށް، ކައިކޫ އެކަނިމާއެކަނި ވަނީ ކަޝްމީރުގެ ސިފައިންނާއި ފުލުހުންގެ ހަތިޔާރު ބަހައްޓާ، އޭނާކުރަމުންދާ ހަނގުރާމައާއި ދެކޮޅަށް ވަރުގަދަ އަދި އެހާމެ ކާމިޔާބު ކެމްޕޭނެއް ކުރިއަށް ގެންގިސްފައެވެ. އޭނާގެ ކެމްޕޭންގައި އޭނާ ބުނަމުން ގެންގޮސްފައި ވަނީ، ހަތިޔާރު ބެހެއްޓުމަށާއި އެހެން ނޫން ނަމަ، މަރާއި ކުރިމަތިލާން ޖެހިދާނެ ކަމަށެވެ. މީގެ ނަތީޖާއެއްގެ ގޮތުން ކަޝްމީރުގެ އެތައް ހަތިޔާރު އެޅި ފުލުންނާއި ސިފައިންނެއް ވަނީ ހަތިޔާރު ބަހައްޓާ، އެމީހުންތިބި މަގާމުތަކުން އިސްތިއުފާދީ، ސޯޝަލް މީޑިއާ މެދުވެރިކޮށް ނައިކޫގެ ކިބައިން މާފަށް އެދިފައެވެ.\nނައިކޫ ވާހަކަ ދައްކާއިރު، މުހާތަބުކުރަނީ އެންމެނަށްވެ. އޭނާ ދާދިފަހުން އަލް-ޖަޒީރާއަށް ދީފައިވާ އިންޓަރވިއުއެއްގައި ބުނެފައި ވަނީ، އޭނާގެ ޖަމާއަތުން ދުނިޔޭގައި ހުދުމުހުތާރުކަމުގެ އަޅުވެތިކަމުގައި އުޅެމުންދާ އެންމެންގެ ގުރުބާނީ ޝާމިލުވާ ކަމަށެވެ.\n”ދުނިޔޭގެ ހުރިހާ ކަންކޮޅެއްގައި މި ލިޔުން ކިޔާ އެންމެނަށް ބުނަން. ދީނެއް، ގައުމެއް ތަފާތު ކުރުމެއް ނެތް. އުފަން ބިން އިސްތިއުމާރުކުރުމުން، އެކަމާއި ދެކޮޅަށް މަސައްކަތްކުރަމުންދާ އެންމެހާ މީހުން، އެބައިމީހުންގެ މިނިވަންކަމަށް ޓަކައި ކުރަމުންގެންދާ ޖިހާދަށް އަހަރެން އެމީހުންނާއެކު ވާކަމުގެ ޔަގީންކަން ދެން.“ ނައިރޫ ބުނެފައިވެއެވެ.\nނައިކޫ އުފަންވެފައި ވަނީ 1985 ވަނަ އަހަރު ދެކުނު ކަޝްމީރުގެ ޕަލްވަމާ ޑިސްޓްރިކްޓް އަށެވެ. އޭނާ ބޮޑުވެގެން އައީ އޯގާތެރިކަމާއި ރިވެތި އަހުލާގެއްގެ މެދުގައެވެ. އޭނާގެ ބައްޕަ އަސަދުއްލާ އަކީ ހެދުން ފަހާ ފިހާރައެއް ހިންގި، އޭނާގެ އަންހެނުން ޒެބާ އާއި އާއިލާއަށް ވަގުތުދީގެން ދިރިއުޅުނު މައުސޫމް މީހެކެވެ.\nހާފިންޓަން ޕޯސްޓަށް ނައިކޫގެ މަންމަ ޒެބާ، 2018 ވަނަ އަހަރު ދިން އިންޓަރވިއުއެއްގައި ބުނެފައި ވަނީ، ނައިކޫ އަކީ ކުޑައިރުއްސުރެ ފިނިފެންމާ ކުރެހުމަށް ލޯބިކުރާ، ކީރިތި ޤުރުއާން ކިޔެވުމަށް ލޯބިކުރި ބަސް އަހާ ކުއްޖެއް ކަމަށެވެ. އަދި އޭނާ އަކީ ޒާތުގައިވެސް ކިޔެވުމަށް މޮޅު ކުއްޖެއް ކަމަށާއި އެގޮތުން ސުކޫލު ދުވަސްވަރުގައި ރަނގަޅު ނަތީޖާތަކެއް ހޯދާފައިވާ ކަމަށެވެ. އަދި އޭނާއަކީ ހިސާބު އިލްމަށް މޮޅު ކުއްޖެއް ކަމަށާއި އޭނާ ބޮޑުވުމަށް ފަހު، އަމިއްލަ ސްކޫލެއްގައި ހިސާބުގެ އިލްމު ކިޔަވައިވެސް ދީފައިވާ ކަމަށެވެ.\n2010ގައި އިންޑިއާ ފުލުހުން ކަޝްމީރުގެ ޒުވާނެއް ކަމަށްވާ ތުފައިލް މައްޓޫ މަރާލުމާއި ގުޅިގެން ހިނގި އާއްމު ހަމަނުޖެހުންތަކުގައި، އިންޑިއާ އިން ކަޝްމީރު އިސްތިއުމާރުކޮށްގެން އުޅޭ އުޅުމާއި ދެކޮޅަށް ވަނީ އަޑުއުފުލާފައެވެ. އޭރު އޭނާ ދިޔައީ ކަޝްމީރުގެ ސިޓީއެއް ކަމަށްވާ ބޯޕަލްގެ ޔުނިވަރސިޓީއެއްގައި ޑިގްރީއަށް ކިޔެވުމަށް ތައްޔާރުވަމުންނެވެ. އެހެން ނަމަވެސް، އޭނާ ބޯޕަލް އަށް ކުރި ދަތުރު ނިމިގެންދިޔައީ، ޖަންގަލީގެ ތެރެއަށް ގެއްލި، ކަޝްމީރުގެ މިނިވަން ކަމަށްޓަކައި އިންޑިއާ އާއި ދެކޮޅަށް ހަނގުރާމަކުރާ، ހަނގުރާމަވެރިއަކަށް ވެގެންނެވެ.\nނައިކޫ އިންޑިއާ އިން ކަޝްމީރު އިސްތިއުމާރު ކޮށްގެން ހިންގާ ހަރަކާތްތަކާއި ދެކޮޅަށް އޭނާ ކުރާ ހަނގުރާމައިގާ އޭނާ ނަމޫނާއަކަށް ބަލަނީ ދެކުނުރު އެފްރިކާގެ ނެލްސަން މަންޑޭލާ އާއި އިސްރާއީލުން ފަލަސްތީނު އިސްތިއުމާރު ކުރުމާއި ދެކޮޅަށް ލިޔަމުން ގެންދިޔަ މަޝްހޫރު ލިޔުންތެރިޔާ ގައްސާން ހަނަފަނީ އެވެ. އޭނާ އިންޑިއާ އާއި ދެކޮޅަށް ކުރަމުން ގެންދާ ހަނގުރާމަ އަކީ ހައްގު ހަނގުރާމައެއްކަން ސާބިތުކޮށް ދިނުމަށް މި ދެންނެވި ދެ ޝަހުސިއްޔަތުގެ ވާހަކަ ގިނައިން ދައްކައެވެ.\nމީގެ ކުރީގައި ވެސް ތިން ފަހަރެއްގެ މަތިން އިންޑިއާގެ ހަމަލާތަކުން ވަނީ ސަލާމަތްވެފައެވެ. ނައިރޫ މެރުވެފައި ވަނީ އިންޑިއާގެ އަސްކަރިއްޔާ އާއި ދެކޮޅަށް އޭނާ ރޭވި ހަމަލާއެއް ނާކާމިޔާބުވެގެންނެވެ.


Vaahaka: Neydhemey Vaki Vumeh Haadhahaa Loabi Vey - Vaguthu\n10 މަސް ކުރިން ( ޖޫން 1, 2019 )\nއަހަރެން މިއަދު މި ތައްޔާރުވަނީ ޒަވާޖީ ޙަޔާތެއް ފަށާށެވެ. ނަމަވެސް އަހަރެން ބޭނުން ވެގެނެއްނޫނެވެ. އަހަރެންނަށް މަޖުބޫރު ވީއެވެ. އަހަރެންނަށް އެކަމަށް މަޖުބޫރުކުރީ އަހަރެން ބަލާބޮޑުކުރި އަހަރެންގެ މައިންބަފައިންނެވެ. އެހެންކަމުން ދެން އަހަރެންނަށް އެކަމަށް އިތުރަށް ދެއްކެން އޮންނާނީ ކޮން ދެކޮޅުވެރިކަމެއް ހެއްޔެވެ؟ މިއީ އަހަރެންގެ މައިންބަފައިންގެ ވިސްނުމެވެ. ނަމަވެސް މިއީ އަހަރެންގެ އަމިއްލަ ދިރިއުޅުމެވެ. އަހަރެންނަށް އަހަރެން ލޯބިވާ މީހަކާއި އެކު ޙަޔާތެއް ފެށުމުގެ ހައްޤު އޮންނަށް ޖެހޭނެއެވެ. އެހެންނަމަވެސް އަހަރެންނަށް އެ ފުރުސަތު އަހަރެންގެ މައިންބަފައިން ވަނީ ނަގާލާފައެވެ. އަހަރެން ބަލާ ބޮޑުކުރުމުގެ އަގެއްގެ ގޮތުގައި އަހަރެންގެ ދިރިއުޅުން އެ ދެ މީހުންނަށް ހަވާލުކުރަން ޖެހިއްޖެއެވެ.\nއަހަރެން ވަރަށް އާދޭސްކުރީމެވެ. އަހަރެންނަށް އަހަރެން ލޯބި ނުވާ މީހަކާއެކު ދިރި ނޫޅެވޭނެ ކަމަށް ތަކުރާރުކޮށް ބުނަމުން ގެންދިޔައީމެވެ. އަހަރެންގެ ހަޤީޤީ ލޯބިވެރިޔާ އަހަރެންނާއި ވަކި ނުކުރުމަށް އެދި އެ ދެމީހުންގެ ފައި ބުޑަށް ވެއްޓި އަހަރެން ރޮއި ސަލާންޖެހީމެވެ. އެހެންނަމަވެސް އަހަރެން ކުރި ހުރިހާ އާދޭސްތަކަށް އަހަރެންގެ މައިންބަފައިން ޖެހީ ކޮޅުފައިންނެވެ. ދިނީ ބީރު ކަންފަތެކެވެ. އަހަރެންނަށް ގޮތް ހުސްވިކަމުގެ އިޙުސާސް ކުރެވެން ފެށުނެވެ. އެހެންކަމުން އަހަރެންގެ ހަޤީޤީ ލޯބި އަހަރެން ޤުރުބާން ކުރަން ނިންމީމެވެ. އަހަރެންގެ ލޯބިވެރިޔާގެ ހިތުގައި ޖައްސައި ހިތް ހަލާކު ކުރުމަށްފަހުގައެވެ.\n" ދަރިފުޅާ ރައުފާ ... އަވަސް ކޮށްބަލަ... "\nއަހަރެންގެ މަންމަ ގޮވާލި އަޑަށް އަހަރެން ސިއްސައިގެން ދިޔައެވެ. އަހަރެން ކައިވެނީގެ މަޖިލީހަށް ހާޒިރުވީމެވެ. އެއްވެސް އުފާވެރިކަމެއް އަހަރެންގެ މޫނުމަތިން ފެންނާކަށް ނެތެވެ. އަހަރެންގެ މޫނު މަތި ވަނީ މިލާ މޯޅިވެފައެވެ.\nއަހަރެން ކައިވެނީގެ ގޮތުން ގުޅެން މިއުޅެނީ މާލެއަށް އުފަން މާލޭ މީހަކާއެވެ. އެއީ ފައިސަލެވެ. މުދަލާއި ފައިސާހުރި 30 އަހަރުގެ މީހެކެވެ. އުމުރުގެ ގޮތުންވެސް އަހަރެންނާއި ފައިސަލް އާއި ދެމެދު 10 އަހަރުގެ ތަފާތު އެބަހުއްޓެވެ. މުދަލާއި ފައިސާގެ ދަހިވެތިކަމުގައި އަހަރެންގެ މަންމަ އަހަރެން ވިއްކާލީ ކަމުގައި އަހަރެން ދެކުނީމެވެ.\n" އަނބި ޤަބޫލުކޮށްފިން "\nފައިސަލްގެ ޖުމުލަ އާއި އެކު އަހަރެންނަށް ބޭއިޚުތިޔާރުގައި އަހަރެންގެ ދެ ލޯ މަރާލެވުނެވެ. އަދި ވަރަށް ހިތްދަތި ގޮތަކަށް އަހަރެން ހިން ދިރުވާލެވުނެވެ.\nކައިވެނީގެ މަޖިލިސް ނިމުމާއިއެކު އަހަރެން ދިޔައީ ފާޚާނައަށެވެ. ހަމަ އެއްގޮތަކަށްވެސް ނުރޮއި ނުހުރެވިގެންނެވެ. ފާޚާނާއަށް ވަދެވުމާއި އެކު ލޮލުގެ ތެރެއަށް ބޮޑިވެފައިވާ ކަރުނަތައް ހޯސްލާފައި އަހަރެންގެ ކޯތާފަތްމައްޗަށް އޮހިގެން ދިޔައެވެ. އަހަރެން ވަރަށް ރުއީމެވެ. ހިތަށް ވަރަށް އަސަރު ކޮށްފިއެވެ. އަހަރެންގެ ހަޤީޤީ ލޯބިވެރިޔާ ނިޔާޒު މިއަދު ކިހާ ދެރަވާނެ ހެއްޔެވެ؟ އޭނާއަށް އަހަރެންނާއި ނުލައި ކެއްކުރެވޭނެ ހެއްޔެވެ؟ އަހަރެންނާއި ނުލައި އެފަކީރު އުޅޭނީ ކޮންފަދަ ނިކަމެތި ޙާލެއްގައި ހެއްޔެވެ؟\nއަހަރެން ފާޚާނައިން ނިކުތް އިރު ފައިސަލް ކޮޓަރީގެ އެނދުމަތީގައި އިށީދެލައިގެން އިނެވެ. އަހަރެންގެ ދެ ލޯ ވަނީ ރޮއި ރޮއި ރަތްވެފައެވެ.\n" ރައުފާ... ރޮއިފަތަ؟ ކިހިނެއްތަ ވީ...؟ "\nއަހަރެންގެ ލޯ ފެނުމާއިއެކު ފައިސަލް ވަރަށް ހާސްވެފައި ހުރެ އަހަރެންގެ ކޮޑުގައި ހިފާލަމުން އެހިއެވެ. އަހަރެންނަށް ބޭއިޚުތިޔާރުގައި ފައިސަލް އާއި ދުރަށް ދެވުނެވެ.\n" ފައިސަލް... ތިއީ މަގޭ ޙަޔާތަށް މިއަދު އައިސް ހުރި މީހެއް... މަށަށް އަދި ފައިސަލަކީ ކާކު ކަމެއްވެސް ރަނގަޅަކަށް ނޭނގެ.... ފައިސަލަކަށްވެސް ރަނގަޅަކަށް މަށެއް ނޭނގޭނެ... އެހެންވީމާ މަ އަދި ވަގުތު ބޭނުން.. " އަހަރެން އިސްދަށަށް ބޯ ޖަހައިގެން ހުރެ ވާހަކަ ދެއްކީމެވެ.\n"... އާނ.... މަގޭ އެއްވެސް މައްސަލައެއް ނެތް.... މަ ރައުފާއަށް އިންތިޒާރު ކުރާނަން"\nދުވަސްތައް ފައްވަމުން ދިޔައެވެ. އަހަރެން ދިރިއުޅެމުން ގެންދިޔައީ ފައިސަލްގެ ގޭގައެވެ. ހަމަ ކޮންމެ ދުވަހަކު އަހަރެންގެ ހިތުގައި ޖަހާ ހަމަ ކޮންމެ ވިންދެން ގޮވަމުން ދިޔައީ ނިޔާޒަށެވެ. އަހަރެން ގެ ހިތުގައި ނިޔާޒަށް ދެވިފައިވަނީ މާތް މަތިވެރި ޤަދަރުވެރި ލޯތްބެކެވެ. އަހަރެންގެ ސިނކުޑީގައި އަބަދުވެސް ނިޔާޒުގެ ހަނދާންތައް އާވަމުންދެއެވެ. އަހަރެންގެ ފިރިމީހާވެސް އަހަރެންނަށް ވަރަށް ރަނގަޅެވެ. މުޅި އޭނާގެ އާއިލާވެސް އަހަރެންނަށް ވަރަށް ހެޔޮކޮށް ކަންތައް ކުރެއެވެ. އެހެންނަމަވެސް ނިޔާޒުގެ ހަނދާންތައް މިހިތުގައި ހިނގާހާ ދުވަހަކު އަހަރެންނަކަށް އަހަރެންގެ ފިރިމީހާއަށް މިހިތަކުން ޖާގައެއް ނުދެވޭނެވެ.\n" ރައުފާ... ކައިފިންތަ؟ " ފައިސަލް ކޮޓަރިއަށް ވަންނަމުން ބުނެލިއެވެ.\n"ކާ ހިތެއް ނެތް... ފައިސަލް ކައިފިންތަ؟..." އަހަރެން ބުނެލީމެވެ.\n" ރައުފާ ކާހިތް ނެތިއްޔާ މަވެސް ކާހިތެއް ނެތް... ރައުފާއަށް އެނގޭތަ؟ މަ ރައުފާ އާއި ދޭތެރޭ ހާދަ ވިސްނަމޭ" ފައިސަލް އެހެން ބުނުމާއިއެކު އަހަރެންނަށް އެނދުން ތެދުވެވުނެވެ.\n" މަ ރައުފާ ދެކެ ވަރަށް ލޯބިވޭ.... ވަރަށް ވަރަށް ލޯބިވޭ... ރައުފާ މަ ދެކެ ލޯބި ނުވުމަކީ މަގޭ ނުކުޅެދުންތެރިކަން... އަބަދުވެސް ރައުފާ ތިހުންނަނީ ކޮންމެވެސް ކަމަކާ ދެރަވެފަ... މޫނު މަތީގައި އެއްވެސް އުފާވެރިކަމެއް ނެތް.... މަ ރައުފާގެ މަންމަ ގާތުގައި ރައުފާގެ ކައިވެންޏަށް އެދުނީ... ރައުފާ ދެކެ ލޯބިވާތީ.... ރައުފާ އާއި އެކު ދިރިއުޅެން ބޭނުން ވާތީ... މަ ވަރަށް ކެތްކޮށްގެން މިހުރީ މަގޭ އިޙުސާސްތައް ބޭރު ނުކުރަން... އެއީ ރައުފާ ވަގުތު ބޭނުމޭ ބުނީމަ... ރައުފާއަށް އުނދަގުވެދާނެތ... "\nފައިސަލްގެ ލޮލުން ކަރުނަތައް ހިލިގެންދިޔައެވެ. އަހަރެންވެސް ހުރީ ވަރަށް ދެރަވެފައެވެ. އިސް އުފުލާ ފައިސަލަށް ބަލާލާނެ ހިތްވަރެއްވެސް ނެތިފައެވެ. އަހަރެން ފައިސަލް ދެކެ އެއްވެސް ވަރަކަށް ލޯތްބެއް ނުވަމެވެ. އެހެންނަމަވެސް ފައިސަލް އަހަރެންދެކެ ވަރަށް ލޯބިވާކަން މިއަދު އަހަރެންނަށް އެނގިއްޖެއެވެ. އެކަމު އަހަރެން ކުރާނީ ކީއްހެއްޔެވެ؟ އަހަރެން ދިރި މި ހުންނަނީ ނިޔާޒުގެ ހަނދާނުގައެވެ. ނިޔާޒަށްޓަކައެވެ.\nކުއްލިއަކަށް ފައިސަލް އަހަރެންގެ ފައިބުޑަށް ވެއްޓި ރޯންފެށިއެވެ.\n" މި ހިތް ހަލާކު ނުވަނީސް ރައުފާ ގެ ހިތާމަތަށް މަށަށް ކިޔާދީ.... މަ ރައުފާއަށް އެހީވެ ދޭނަން... މަ ރައުފާ ދެކެ ވަރަށް ލޯބިވޭ..." އަހަރެންނަށް ގޮތް ހުސްވިއެވެ. އަހަރެންގެ ފައިބުޑަށް ވެއްޓި ރޮމުން އެގެން ދަނީ ކޮންމެ ގޮތެއް ވިޔަސް އަހަރެންގެ ފިރިމީހާއެވެ.\nއަހަރެން ފައިސަލްގެ ގާތުގައި މަޑުމަޑުން އިށީނަމުން ފައިސަލު ގެ ދަތްދޮޅީގައި ހިފާ އަހަރެންނާއި ހަތަރު ކަޅި ހަމަ ކޮށްލިއެވެ. މިއީ އަހަރެން ފައިސަލް އާއި ހަތަރު ކަޅި ހަމަ ކުރި އަދި ފުރަތަމަ ފަހަރެވެ. އޭރުވެސް ފައިސަލްގެ ލޮލުން ކަރުން އަންނަމުންދެއެވެ. ފިރިހެނެއް ކަމަކު އޮންނާނީ ހިތެކެވެ. އަހަރެން ހުރިހާ ވާހަކައެއް ވަރަށް ކެއްކޮށްލާފައި ފައިސަލަށް ހިއްސާކުރީމެވެ. ފައިސަލަށް ހީވީ މީހަކު އޭނާގެ ކަންފަތްމަތީގައި ބާރު އެތިފަހަރެއް އަޅާލިހެންނެވެ. އޭނާއަށް ކޮޅަށް ތެދުވެވުނެވެ. އަދި އަހަރެންނަށް ބަލަހައްޓައިގެން ހުރެ ވާހަކަ ދައްކަންފެށިއެވެ.\n" ވަރަށް ދެރަވެއްޖެ... މަ ވަރަށް ދެރަވެއްޖެ... މަށަކަށް ނޭނގެ ތީ އެހެން މީހެއްގެ ހައްޤެއްކަމެއް... އެކަމު މިއަދު މަށަށް އެނގިއްޖެ މަ މި އުޅެނީ މީހެއްގެ ހައްޤެއް ފޭރިގަނެގެންކަން.... މަށަށް މަޢާފު ކުރޭ.... މަށަށް ރައުފާ ދެކެ ލޯބި ވެވުނީމާ.... އެކަމުވެސް އަހަރެން ރައުފާއަށް ތިކަމަށް އެހީވެ ދޭނަން... ރައުފާ ދޭ ނިޔާޒު ކައިރިއަށް... ގޮސް މަޢާފަށް އެދޭ އޭނައަށް... އަދި އޭނަ ރައުފާއަށް މަޢާފުކޮށް ރައުފާ ޤަބޫލުކޮށްފިއްޔާ މަ ރައުފާ ދޫކޮށްލާނަން..." ފައިސަލް ރޮމުން ވަނީ ފާޙާނާއަށެވެ.\nފައިސަލްގެ ވާހަކަތަކުން އަހަރެންގެ ހިތަށް ވަރަށް ފުން ހިތްދަތި އަސަރުތަކެއް ކޮށްފިއެވެ. އަހަރެންގެ މަންމަ މުދަލުގެ ބޭނުމުގައި ނަމަވެސް އަހަރެންނަށް ހޯދައި ދިނީ އަހަރެންނަށް ހާދަ ރަނގަޅު މީހެކެވެ. އަހަރެން ދެކެ ހާދަ ލޯބިވާ މީހެކެވެ. އެކަމު އަހަރެންގެ ހިތުގައި ޖަހާ ވިންދު އެހެން ނަމަކަށް ގޮވާއިރު މި ހިތް އެހެން މިޝްރާބަކަށް ގެންދާނީ ކިހިނެއް ހެއްޔެވެ؟\nއަހަރެން ސިހިފައި ފޯނަށް ބަލާލީ ފޯނު ރިންގުވާ އަޑަށެވެ. އެވަގުތު ގުޅަމުން ދިޔައީ އަހަރެން ރަޙުމަތްތެރިއެކެވެ. އަހަރެން ލޮލުން ކަރުނަތައް ފޮހެލަމުން ފޯނު ނެގީމެވެ. އެކޮޅުން ދައްކަމުން ގެންދިޔަ ވާހަކަތަކުން އަހަރެންގެ ހަށިގަނޑުގެ އެކި ގުނަވަންތައް ހީވީ ބުރިބުރި ވެދާނެހެންނެވެ. ކަންފަތުގެ ހިނދުރި ހީވީ ބުރުމާ ކައްޓަކުން ތޮރުފާލިހެންނެވެ. ހިތުގައި ޖަހަމުން ގެންދިޔަ ވިންދު އަވަސްވިއެވެ. ހަށިގަނޑު އެއްކޮށް ތުރުތުރު އަޅައިގަތެވެ. ހީވީ މުޅި ހަށިގަނޑަށް ބޮޑު ލޮޅުމެއް އައިހެންނެވެ. އަހަރެންގެ އަތުން ފޯނު ދޫވެ ކޮޓަރީގެ ތަށިމުށިގަނޑު މައްޗަށް ވެއްޓުނެވެ. އަދަ ވަރަށް ބާރަށް ރޯންފެށުނެވެ.\nދުވެފައި ކަހަލަ ގޮތަކަށް އަހަރެން ގޮސް އޭ.ޑީ.ކޭ އަށް ވަނީމެވެ. އަހަރެންގެ ފަހަތުން ފައިސަލް ވެސް ވަނެވެ.\nއެނދުމަތީގައި ފޮތި ގަނޑަކުން މުޅި ގައި ނިވާކޮށްފައިވާ މީހާ ފެނުމާއިއެކު އަހަރެންގެ ފިޔަވަޅުތަކަށް ހުއްޓުންއެރިއެވެ. މަޑުމަޑުން ފިޔަވަޅު ނަގަމުން ގޮސް އަހަރެން އެނދުކައިރީގައި ހުއްޓުނީމެވެ. އަދި އެމީހާގެ ގައިމަތީގައި އަޅާފައިވާ ފޮތިގަނޑު ނަގާލީމެވެ.\nނިޔާޒުގެ ފުރާނަނެތް މަސްގަނޑު ފެނުމާއިއެކު އަހަރެންގެ ހިތުގެ ހިނގުން ހުއްޓުނު ކަހަލައެވެ. ރޯންވެސް ނޭނގި ގަނޑުވެފައި އަހަރެންނަށް ހުރެވުނެވެ. ހިތުގައި ޖެހިގެން ކުއްލިއަކަށް އަޑު އިވޭވަރަށް އަހަރެންނަށް ރޮއިގަނެވުނެވެ.\n" ނިޔާ... އަޅެ ނިޔާ... މަށަށް މަޢާފުކުރޭ.... މަ ނިޔާ ދެކެ ވަރަށް ލޯބިވޭ.... ނިޔާ އާއި މަ ވަކިވީ މަޖުބޫރުވެގެން... މަށަށް ގޮތް ހުސްވީ.... ނިޔާ... ހެޔޮނުވާނެ.... މަ ދޫކޮށްފަ ނުދޭ... އާދޭސް ކޮށްފަ މިބުނީ..... ނިޔާ.... ލޯ ހުޅުވާލަބާ.... އެންމެ ފަހަރަކު ނަމަވެސް ލޯ ހުޅުވަބާ... ލޯ ހުޅުވާ މަށަށް ބަލާލަބާ... މިހުރީ ނިޔާ ކައިރައަށް އައިސް... ލޯ ހުޅުވާލަ ބަލާ...." އަހަރެންގެ އަޑު ތުރުތުރު އަޅަމުންދިޔައެވެ.\nފައިސަލް އަހަރެންގެ ހަރަކާތްތަކަށް ބަލަން ހުރީ ހިތް ރޫޅޭ ވަރުވެފައެވެ. އަހަރެން ނިޔާގެ އަތުގައި ހިފައިގެން ރޮމުން އާދޭސް ކުރަމުން ގެންދިޔައީމެވެ. ޑޮކްޓަރު ބުނި ގޮތުގައި ނިޔާ މަރުވީ ހިތާމަ ކޮށްކޮށް " ހާޓް ފެއިލް" ވެގެންނެވެ.\nފައިސަލް ގޮސް އަހަރެންގެ ބޮލުގައި ފިރުމަމުން އަހަރެން ނިޔާޒާއި ދުރުކުރިއެވެ. އަހަރެންނަށް އިސާހިތަކު ފައިސަލްގެ ގައިގައި ބައްދައިގަނެވުނެވެ.\n" ފައިސަލް... މަށަށް އެހީވެދީ.... މަށަށް... އެހީވެދީ... ފައިސަލް.... މަގޭ ޙަޔާތަށް އުފާވެރިކަމެއް ގެނެސްދީ... މަ މަރުވެދާނެ ފައިސަލް..." ފައިސަލުގެ ގައިގައި ބައްދައިގަނެގެން އަހަރެން ރޮމުން ބުނީމެވެ.\n" ރައުފާ... މަ ރައުފާއަށް އުފާވެރި ދިރިއުޅުމެއް ހޯދަ ދޭނަން... ރައުފާ އާއި ދުވަހަކުވެސް މަ ވަކިވެގެން ނުދާނަން... މަ ވަރަށް ލޯބިވޭ ރައުފާ ދެކެ..." ރައުފާގެ ދެ ލޮލުން ކަރުނަތައް ފޮހެދެމުން ފައިސަލް ބުންޏެވެ.\nއަހަރެން ނިޔާޒުގެ ޖަނާޒާ ގައި ބައިވެރިވީމެވެ. ފަހުގެ ވަދާޢީ ސަލާމް ނިޔާޒަށް ކުރީމެވެ. އާ ޙަޔާތެއް އާރާސްތުކުރަން ހިތުގައި ޢަޒުމު ކަނޑައަޅަމުންނެވެ.\nޖޫން 1, 2019 16:02\nއޮކްޓޯބަރ 26, 2019 13:36\nހިތް ކުދިކުދި ވެއްޖެ!\nނޭދެމޭ ވަކިވުމެއް ހާދަހާލޯބިވޭ!


Dr. Ziyaadh Islamic University Aai Behey Gothun Sarukaarah Suvaaleh Amaazu Kuravvaifi - Vaguthu\nޑރ.ޒިޔާދު އިސްލާމިކް ޔުނިވަރސިޓީއާއި ބެހޭގޮތުން ސަރުކާރަށް ސުވާލެއް އަމާޒުކުރައްވައިފި\n8 މަސް ކުރިން ( ޖޫން 25, 2019 )\n| މުހައްމަދު ރާއިފު ރުޝްދީ\nޑރ. ޒިޔާދު އޭނާގެ ފޭސްބުކްޕޭޖުގައި ވަނީ ދިވެހި ބިމުގައި ހުރި އިސްލާމީ ޝަހުސިއްޔަތު އަންގައިދޭ ރަމްޒު ކަތިލުމަށް ތައްޔާރުވަނީ، އެވެސް އިސްލާހީ މަސައްކަތުގެ ތެރެއިންތޯ ސުވާލު އުފައްދަވައިފައެވެ.\nޒިޔާދު ވިދާޅުވީ މިއަދު އަޑު އުފުލަމުންދަނީ އިސްލާމިކް ޔުނިވާސިޓީ އުވާލަން ކަމަށާއި ދިވެހިންގެ ޒަމާންވީ ތައުލީމީ ކިއްލާ ދިވެހި ބިމުން ފޮހެވިގެން މިދަނީ ކަމަށެވެ. އަދި އިސްލާމިކް ޔުނިވާސިޓީއަކީ އިސްލާމީ ޝަހުސިއްޔަތު ރަމްޒު ކޮށްދޭ އަލި ގަދަ ދަންމަރެއް ކަމަށާއި އިސްލާމީ ޔުނިވާސިޓީން ހުރިހާ ދާއިރާތަކުން ތައުލީމީ ގާބިލު ދަރިން ތަކެއް ދިވެހި މުޖްތަމައަށް ނެރެދިން ކަމަށެވެ.\nއަދި އެމުއައްސަސާއާމެދު ދިވެހިންގެ ހިތްތަކުގައި ލޯބި އުފެދިފައިވާކަމަށާއި އަދި 2009 ވަނަ އަހަރު މައުހަދުވެސްވަނީ އުވާލާފައވާ ފާހަގަކުރެއްވިއެވެ. ޒިޔާދު ވިދާޅުވީ ކުއްލިއްޔާވެސް އުވާލަން އެދުވަސްވަރު މަސައްކަތްތަކެއް ކުރި ކަމަށާއި ނަމަވެސް ﷲ ގެ ރަހުމަތުން އެދުވަހު އެކަން ނުވި ކަމަށެވެ.\nގައުމީ ޔުނިވާސިޓީގެ ދަށަށް އިސްލާމިކް ޔުނިވާސިޓީ ގެންދަން މަޖިލީހުގައި ކުރި އިއްޔެކުރެވުނު ބަހުސުގައި ގައުމީޔުނިވަރސިޓީގެ ފެކަލްޓީއަކަށް ހެދުމަށް ވާހަކަދެއްކުމުން އަދާލަތުޕާޓީންް ވެސްވަނީ އެކަމާއި ނުރުހޭކަންހާމަކޮށްފައެވެ.\nއެގޮތުން އަދާލަތުން ރޭ ނެރުނު ބަޔާނުގައި ބުނެފައިވަނީ އިސްލާމް ދީނާއި ގުޅޭ އިލްމީ ދިރާސާކޮށް ދީނުގެ އިލްމު ފެތުރުމަށް މުސްތަޤިއްލު ޔުނިވާސިޓީއެއްގެ ގޮތުގައި އިސްލާމިކް ޔުނިވާސިޓީ ހުރުން މުހިއްމު ކަމަށެވެ. އަދި މީގެ އިތުރުން ކުރީގެ އިސްލާމިކް ޔުނިވަރސިޓީގެ ޗާންސެލަރު ޑރ.ޝަހީމް ޢަލީ ސަޢީދުވެސް ވަނީ މިމައްސަލާގައި ސަރުކާރަށް ފާޑުކިޔުއްވާފައެވެ.\nއިސްލާމީ މާއްދާތައް ކިޔަވައިދޭން ވަކި ޔުނިވާރސިޓީއެއް ހުންނާކަށް ނުޖެހޭ - ހިސާން\nޖޫން 25, 2019 14:17\nއިސްލާމްދީން މިބިންމަތިން ފުހެލުމަށް ގަދައަޅާ މަސައްކަތްކުރަމުންދާ ސަރުކާރުގެ މިކަންކަން ހިންގުމުގައި އެންމެ އިސްކޮށް ހުންނެވި ރައީސުލްޖުމްހޫރިއްޔާ އަކީ ރަސޫލާ ދުޢާ ދެންނެވިފަދަ ބޭފުޅެކޯ. ވީމާ ތިކަމުގަ ދެންނެތެއްނު އެއްޗެކޭ ބުނެވޭކަށް.\nޖޫން 26, 2019 00:44\nސޭކު އިލްޔާސް އާއި ޑޮލަރު އިމްރާން ކޮބާ؟


ކެތްކުރީމޭ އެހެނަސް3ވަނަ ބައި | Esfiya - Dhivehi Vaahaka Site\nއަހަރެންގެ އަތުގައި ހިފައި ޒާންދަމައިގަތީ ނުހަނު ބާރަކަށެވެ. ” ހީވަނީތަ ޢީޝްއަށް އަހަރެން އެހެން ހެދީ ޢީޝް ބޭނުންނުވާތީއޭ” އަދިވެސް އަދިވެސް ޢީޝް ހާދަ ބޭނުމޭ…. އެހެނަސް އަހަރެންނަށް މަޖުބޫރޭ….. އައިއެމް ސޮރީ ޢީޝް” ނުވިސްނާ ހުއްޓާ ޒާން އަހަރެންގެ ގައިގައި ބައްދައިގަތީ ނުހަނު ބާރަށެވެ. އިތުރަށް ސިހުން ގެނުވީ ޒާން ދެން ކޮށްލި ކަމަކުންނެވެ. ކުއްލިއަކަށް އަހަރެން ކޮއްޕާލުމަށްފަހު ސައިކަލަށް އަރައިގެން ދިޔައީ ފަސް އެނބުރި ބަލާލުމެއްވެސް ނެތެވެ. އަހަރެންނަށް ރުޅިއާދެވުނެވެ. ޒާން ބަދަލެއް ނުވާނެއެވެ. އެއީ ކުރީގެ ވެސް އާދައެވެ. އޭނާގެ ބޭނުން ފުދުނީމާ އެހެން މީހަކަށް ބެލުމެއް ނޯންނާނެއެވެ. އަހަރެންނަށް އައި ރުޅިއާ ވީދެރައިން އަތުގައި ހުރި ފޮތްތަކަށްވެސް ބަލާލެވުނެވެ. ރަބަރު ފައިލެއްގެ ތެރޭގައި އެތަކެތި ނެތް ނަމަ އަހަރެންގެ ދުވަސް ދިއައީއެވެ.\nމަޑުކުރުމެއްނެތި އަހަރެން ގެއަށްދާން ހިނގައިގަތީމެވެ. މިފަހަރު ވެހެމުން ދާ ވާރޭ އަހަރެންނަކަށް ހުރަހަކަށް ނުވިއެވެ. ” އިފާ އަޅެ ދައްތައަށް ގުޅާލިނަމަ ތެމިގެން ނައިސް ވީހެންނު” ސިޓިންރޫމުގައި ބޭރުގެ ސީރީޒްއަކަށް ދެލޯ ދީގެން އިނދެ ދައްތަ މުޚާތަބުކުރީ އަހަރެން ހުރިގޮތް ފެނުމުންނެވެ. ހިނިތުންވުމަކުން ފުއްދާލުމަށްފަހު އަހަރެން ބެލީ އަވަހަށް ނިދަން އޮށޯވެވޭތޯއެވެ.\nއެފަހުން މަގެއްގެ މައްޗަށް ނިކުތަސް އަހަރެންނަށް ހީވަނީ ފިޒާން އައިސްފާނެހެނެވެ. ކޮލެޖުގެ ދެތިން ދަރިވަރުންނާއެކު ފިހާރައަކަށް ވަން ދުވަހެކެވެ. މާބަނޑު އަންހެންކުއްޖަކާއެކު ފިޒާން ފެނުމުން އަހަރެންނަށް ބަލަން ބޭނުން ނުވިއަސް ބެލެމުން ދިޔައީ އެދެމީހުނާ ދިމާއަށެވެ. މުޅި މޫޑު ހަރާބުވީ އެހިސާބުންނެވެ. ޒާން ކައިވެނިވެސް ކުރީއެވެ. އަހަރެން ބާކީވީއެވެ. އެހެނަސް އަހަރެންނަށް ޒާން އަށް މި އިންތިޒާރުކުރެވެނީ ކީއްވެގެންހެއްޔެވެ؟\n” ޢީޝް” ޒާންއާއެކު އައިސް ހުރި އަންހެން ކުއްޖާ ފައިސާ ދައްކާ ކައުންޓަރާ ކައިރިވީ ވަގުތު ބަލާފައި ޒާން އަހަރެންނަށް ގޮވާލިއެވެ. ” އެއީ ދިފޫ އަހަރެންގެ… އަހަރެންގެ އަންހެނުން” ފިސްވެފައިވާ ފަދަ އަޑަކުން ޒާން އަހަރެންނަށް އޮޅުންފިލުވައިދިނީ ހަޤީޤަތްކަމަށް ޤަބޫލުކުރަންޖެހުނެވެ. ” ސޯ …. އަހަރެން އެހީންތަ އެއީ ކާކުތޯ؟ ކީއްވެތަ ޒާން އަހަރެން ފެންނަ އިރަކަށް ކޮންމެހެން ވާހަކަ ދައްކަން ތި މަސައްކަތްކުރަނީ؟ އަހެރެން މިހުރީ ޒާން ބޭނުންވެގެން އަހަރެން އެއްލާލި ހިސާބުގައި؟ އަދިވެސް އަހަރެން މިއީ އެ އިފާޝާ……. އެއްވެސް ކަމެއް އަދިވެސް ބަދަލެއް ނުވޭ ” އަޑުގައި ރުޅިވެރިކަމާއި ހިތްހަމަނުޖެހުމުގެ އަސަރު ގެނައުމަށް އަހަރެން މަސައްކަތްކުރި ނަމަވެސް އަޑުއައީ ގަދަ ބާރުންނެވެ.\n” އަހަރުމެން ދެމީހުންނަށް ރަހުމަތްތެރީންގެ ގޮތުގައިވެސް ނުތިބެވޭނެތަ؟ ކުރީގެ ގޮތަށް ………” ޒާން އޭނަގެ އަންހެނުން ދިފްލާއަށް ނަޒުރު ހިންގާލަމުން އަދިވެސް ބެލީ އަހަރެންނާ ވާހަކަ ދެއްކޭތޯއެވެ. އަހަރެން ދިނީ ހިތި ހިނިތުންވުމެކެވެ. ތުންފިއްތާލަމުން އެކުގައި އައިސްތިބި ކުދީންނާއެކު އަވަހަށް ފިހާރައިން ނިކުމެވޭތޯ ބެލީމެވެ. އަހަރެން ފަސް އެނބުރި ޒާން އަށް ބަލައިލީމެވެ. އޭރު އެއަންހެންކުއްޖާ އައިސް ޒާންގެ އަތުގެ މުލައްދަނޑީގައި ހިފަހައްޓާލައިހުރެ ނިކުންނަން ދާން އިޝާރާތްކުރަނީއެވެ. އަހަރެން އަވަސްއަވަހަށް ނޫންކަމަށް ހެދީމެވެ.\nޒާން ކިތަންމެ ވަރަކަށް ބޭނުންވި ކަމުގައިވިޔަސް އަހަރެންނަކަށް އަލަކުން ކުރީގެ އިފާޝާއަކަށް ބަދަލެއް ނުވެވޭނެއެވެ. ރަށުގައި އެކުއެކީ ވައުވަލުން އަތިރިމަތީ ގޮނޑުދޮށްތަކުން ކުޅެއުޅެމުން ފެށި ލޯބި ޒާން ބިމާ ހަމަކޮށްލީ އަހަރެންނަށް ނުވެސް އެނގިހުއްޓައެވެ. އެއިރު އަހަރުމެން ދެމީހުންނަކީ ދެ ލޯބިވެރީންނަށްވުރެ ބޮޑަށް ދެ އެކުވެރީންނެވެ. ޒާން އަހަރެންނަށްވުރެ4އަހަރު ދޮށިކަމުގައި ވިޔަސް އަހަރުމެން ދެމީހުންގެ އުމުރުގެ ތަފާތެއް އަހަރެންނަކަށް ފާހަގައެއް ނުވެއެވެ. އެކީއުޅެމުން ފެށުނު ގުޅުން ހީނަރުވަމުން ދިޔައީ ޒާން އޭލެވެލްއަށް މާލެ ބަދަލުވީ ހިސާބުންނެވެ.\nކުރަމުން ދިޔަ ކޯލުތައް ކުރުވެ އެންމެފަހުން އެއްކޮށް ގުޅުން ކެނޑިގެން ދިޔައީއެވެ. އަދިއަދަށްވެސް އަހަރެންނަށް ޒާންއަށް ވީގޮތް އޮޅުމަކުން ނުފިލައެވެ. އޮޅުންފިލުވުމަށް އަހަރެން ކުރި މަސައްކަތަށް ނަތީޖާއެއް ނުފެނުމުން އަހަރެންވެސް ކިޔެވުމައިގެން ކުރިއަށް ދިއުމަށް ހިތްވަރުކުރީ އެކަންކަމުން އަރައިގަނެވޭތޯއެވެ. އެހެނަސް އެހެނަކުން ނުވިއެވެ. މާލެއައުމާއެކު އަލުން އަހަރެންނަށް ލޯއުކެންފެށީ ގެއްލިފައިވާ ލޯބި ހޯދުމަށެވެ.\nއަނެއްކާވެސް އިތުރު ބައްދަލުވުމެކެވެ. މިފަހަރުގެ ވާހަކަ ފަށަން މިޖެހެނީ ގާޑިޔާދޮށަށް ކުރުނބާ ބޯން ދިޔަ ދުވަހެއްގެ ވާހަކައިންނެވެ…\nރީތި އެކަމަކު ހާދަ ކުރޭ\nVarah reethi mi part vx ??… Bt maa kuru… Plxx next part dhigukoh genesdhehchey HEERAA ??… Waiting for next part ??\nStory heevy v reethivaanehen?? lasnukoh up kohdhyne kamah ummeedhukuran?? waiting for next part\nVery nice..waiting for next part\nހީވޭ ގާތުގާއި ވާހެން ކަލާ (ފަހުބައި)\nހިތާމަ އެހެނިހެން މަޖާ ލޯބި January 20, 2022


Riyaasee primary baavvaane thaareeheh MDP in maadhamaa rey kanda alhanee - One Online\nއެމްޑީޕީގެ ގައުމީ މަޖިލީހުގެ ޖަލްސާއެއްގެ ތެރެއިން --- ވަން ފޮޓޯ: މުހައްމަދު ހައްޔާން\nރިޔާސީ ޕްރައިމަރީ ބާއްވާނެ ތާރީހެއް އެމްޑީޕީން މާދަމާ ރޭ ކަނޑައަޅަނީ\nއަންނަ އަހަރު ބާއްވާ ރިޔާސީ އިންތިހާބުގައި އެމްޑީޕީން ވާދަކުރައްވާ ކެނޑިޑޭޓެއް ހޮވުމަށް ބާއްވާ ޕްރައިމަރީ އިންތިހާބު ބާއްވާނެ ތާރީހެއް ކަނޑައެޅުމަށް އެ ޕާޓީގެ ގައުމީ މަޖިލީހުގެ ޖަލްސާއެއް މާދަމާ ރެއަށް ތާވަލުކޮށްފިއެވެ.\nއެމްޑީޕީ ގައުމީ މަޖިލިސް ޖަލްސާ އޮންނާނީ މާދަމާ ރޭ 8:30 ގައި އިސްކަންދަރު ސްކޫލުގެ ހޯލުގައެވެ.\nމާދަމާ ރޭގެ ޖަލްސާގައި އެމްޑީޕީގެ އެތެރޭގެ އިންތިހާބުތައް ބާއްވާނެ ތާރީހުތައް ކަނޑައެޅުން އޮންނާނެ ކަމަށް އެ ޕާޓީގެ ގައުމީ މަޖިލީހުގައި ހިމެނިވަޑައިގަންނަވާ މެމްބަރަކު ވަނީ "ވަން" އަށް ކަށަވަރުކޮށްދެއްވައިފައެވެ.\nމާދަމާ ރޭގެ ޖަލްސާގައި ހިމަނާފައިވާ ކަންކަމުގެ ތެރޭގައި ކުރިއަށް އޮތް ރިޔާސީ އިންތިހާބުގައި އެމްޑީޕީގެ ފަރާތުން ވާދަކުރައްވާ ކެންޑިޑޭޓަކު ކަނޑައެޅުމަށް ބާއްވާ ޕްރައިމަރީގެ ތާރީހު ކަނޑައެޅުމާއި އެ ޕާޓީގެ ޗެއާޕާސަންގެ އިންތިހާބާއި ޕާލިމެންޓަރީ ގްރޫޕުގެ ލީޑާޝިޕުގެ އިންތިހާބާއި އަންހެނުންގެ ރޫހުގެ އިންތިހާބުގެ އިތުރުން ޒުވާނުންގެ ހިތްވަރުގެ އިންތިހާބުތައް ބާއްވާނެ ތާރީހުތައް ކަނޑައެޅުމެވެ.\nރިޔާސީ އިންތިހާބުގައި އެމްޑީޕީގެ ފަރާތުން ވާދަކުރައްވާ ކެންޑިޑޭޓަކު ކަނޑައެޅުމަށް ބާއްވާ ޕްރައިމަރީގެ ތާރީހު ކަނޑައެޅުމަށް މާދަމާ ރޭގެ ޖަލްސާއަށް އެޖެންޑާ ކޮށްފައިވާ އިރު، އެޕާޓީގެ ރައީސް މުހައްމަދު ނަޝީދު އަންނަނީ ބަރުލަމާނީ ނިޒާމަކަށް ވެރިކަމުގެ ނިޒާމު ބަދަލު ކުރުމަށް ގޮވައިލައްވަމުންނެވެ.\nނަޝީދު ވަނީ ކޮމަންޑޫ ދާއިރާގެ މަޖިލީހުގެ ގޮނޑީގެ ބައި އިލެކްޝަންގެ ނަތީޖާ އައި ގޮތުން ރާއްޖޭގައި ވެރިކަން ހިންގާ ނިޒާމު, ބަރުލަމާނީ ނިޒާމަށް ބަދަލުނުކޮށްފިނަމަ, އެމްޑީޕީއަށް ދެން ވެރިކަމުގައި ނުތިބެވޭނެކަން ޔަގީންވެފައިވާ ކަމަށް ވިދާޅުވެފައެވެ.\nނަޝީދު ވަނީ ނިޒާމު ބަދަލުކުރުމަށް ރައީސް އިބްރާހިމް މުހައްމަދު ސޯލިހާއި ޖުމްހޫރީ ޕާޓީގެ ލީޑަރު ގާސިމް އިބްރާހިމް އަދި މޯލްޑިވްސް ނެޝަނަލް ޕާޓީ (އެމްއެންޕީ)ގެ ރައީސް މުހައްމަދު ނާޒިމްއާ މަޝްވަރާކުރައްވައިފައެވެ.\nނަޝީދު ވަނީ ވެރިކަމުގެ ނިޒާމާ ގުޅޭ ކަންކަން އިތުރަށް ކުރިއަށްގެންދާނީ ރައީސް ސޯލިހާ މަޝްވަރާ ކުރެއްވުމަށްފަހު ކަމަށް ވިދާޅުވެފައެވެ. ނަމަވެސް ރައީސް ސޯލިހު ވަނީ ނިޒާމު ބަދަލު ކުރާނީ ރައްޔިތުންގެ ފެންނަ ނުފެންނަ ވޯޓަކަށް ދިއުމަށްފަހު ކަމަށް ވިދާޅުވެފައެވެ.\nއެމްޑީޕީގެ ޗެއާޕާސަންގެ މަގާމުގައި މިހާރު ހުންނެވި ހަސަން ލަތީފުގެ ދައުރު މާދަމާ ހަމަވާނެއެވެ. އޭނާ އެ މަގާމަށް އިންތިހާބުކުރީ ކޮށްފައިވަނީ 11 ފެބްރުއަރީ 2017 ގައެވެ. އޭނާ އެމަގާމަށް އިންތިހާބުކޮށްފައިވަނީ އެ މަގާމުގައި ކުރިން ހުންނެވި ކުރީގެ ޓޫރިޒަމް މިނިސްޓަރު އަލީ ވަހީދު އިސްތިއުފާ ދެއްވުމާ ގުޅިގެންނެވެ.\nމި މަހުގެ އެއްވަނަ ދުވަހު ވަނީ އެ ޕާޓީގެ ޕާލިމެންޓަރީ ގްރޫޕްގެ ލީޑާޝިޕްގެ ދައުރު ވެސް ހަމަވެފައެވެ. އެގޮތުން ޕާލިމެންޓަރީ ގްރޫޕްގެ ލީޑާޝިޕް ހޮވާފައިވަނީ2ޖުލައި 2019 ގައެވެ. ޕީޖީ ގްރޫޕްގެ ލީޑަރަކަށް މިހާރު ހުންނެވީ މެދު ހެންވޭރު ދާއިރާގެ މެމްބަރު އަލީ އާޒިމެވެ. ޑެޕިއުޓީ ލީޑަރުންގެ ގޮތުގައި ތިއްބެވީ ހުޅުދޫ ދާއިރާގެ މެމްބަރު އިލްޔާސް ލަބީބާއި ހެންވޭރު ދެކުނު ދާއިރާގެ މެމްބަރު ހުސެއިން ޝަހީމެވެ. ޗީފް ވިޕަކަށް އައްޑޫ މީދޫ ދާއިރާގެ މެމްބަރު ރޮޒައިނާ އާދަމާއި ޕީޖީ ގްރޫޕްގެ އަމީން އާންމަކަށް އިންތިހާބު ކޮށްފައިވަނީ އަލިފުށީ ދާއިރާގެ މެމްބަރު މުހައްމަދު ރަޝީދެވެ.\nމީގެ އިތުރުން އަންހެނުންގެ ރޫހުގެ ދައުރު ވެސް ވަނީ ހަމަވެފައެވެ. އެ ރޫހުގެ ރައީސް އާއި ނައިބު ރައީސް ކަނޑައަޅާނީ އަންހެނުންގެ ރޫހުގެ މެމްބަރުންގެ ވޯޓަކުންނެވެ. އަދި ޒުވާނުންގެ ހިތްވަރު ރައީސާއި ނައިބު ރައީސް އިންތިހާބު ކުރާނީ ޒުވާނުންގެ ހިތްވަރުގެ ރަޖިސްޓަރީ ކުރާ މެންބަރުންގެ މެދުގައި ނަގާ ވޯޓަކުންނެވެ.\nގައުމީ މަޖިލީހުގައި ޖުމުލަ 146 މެމްބަރުން ތިބެއެވެ. އެއީ ވަޒީރުންގެ މަޖިލީހުގެ މެމްބަރުންނާއި މަޖިލީހުގެ މެމްބަރުންނާއި ދާއިރާތައް ތަމްސީލުވާ ގޮތަށް ހޮވާފައިވާ މެމްބަރުންނެވެ.\nގުޅޭ ޓެގު އެމްޑީޕީ ރައީސް އިބްރާހިމް މުހައްމަދު ސޯލިހު ރައްޔިތުންގެ މަޖިލީހުގެ މެންބަރު ހަސަން ލަތީފް މަޖިލިސް މެންބަރު އަލީ އާޒިމް ރިޔާސީ ނިޒާމު މުހައްމަދު ނަޝީދު، އެމްޑީޕީގެ ރައީސް ރިޔާސީ އިންތިހާބު 2023


ތިބާގެ ދުޢާއަކީ މުސްތަޖާބު ދުޢާއަކަށް ހަދަންބޭނުންނަމަ..4 – DhiSalafiyyah\n14. ދެއަތް އުފުލައި ދުޢާ ކުރާށެވެ! عَنْ أَبِيْ مُوْسَى رَضِيَ اللَّهُ عَنْهُ قَالَ: دَعَا النَّبِيُّ صَلَّى اللَّهُ عَلَيْهِ وَسَلَّمَ ثُمَّ رَفَعَ يَدَيْهِ، وَرَأَيْتُ بَيَاضَ إِبْطَيْهِ ( أخرجه البخاري) އަބޫ މޫސަލް އަޝްޢަރީ ރަޟިޔަﷲ ޢަންހުގެ އަރިހުން ރިވާވެގެންވެއެވެ. “ނަބިއްޔާ ޞައްލަﷲ ޢަލައިހިވަސައްލަމަ ދުޢާ ކުރެއްވިއިރު، އެކަލޭގެފާނުގެ ކިހިލިފަތްޕުޅުގެ ދޮންކަން ފެންނަވަރަށް، ދެއަތް އުފުއްލަވައި ދުޢާކުރައްވާތީ ތިމަންކަލޭގެފާނު ދެކެވަޑައިގެންނެވީމެވެ.” އަދި ސަލްމާނުލް ފާރިސީ ރަޟިޔަﷲ އަންހުގެ އަރިހުން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. إِنَّ اللَّهَ حَيِيٌّ كَرِيْمٌ، يَسْتَحِيْ إِذَا رَفَعَ الرَّجُلُ إِلَيْهِ يَدَيْهِ أَنْ يَرُدَّهُمَا صِفْراً خَائِبَتَيْنِ ( صححه الألباني) “ﷲ ތަޢާލާއަކީ ލަދުވެތި، ދީލަތިވެވޮޑިގެންވާ އިލާހެކެވެ. އަޅަކު ދެއަށް އުފުލައި އެއިލާހުގެ ޙަޟްރަތުގައި ދަންނަވައިފިނަމަ، ނާކާމިޔާބުވެ ހުސްއަތާއިގެން ދާ މީހެއްކަމުގައި އޭނާލެއްވުމަށް ﷲތަޢާލާ ލަދުވެތިވެވޮޑިގަންނަވައެވެ.”\n15. ކޮންމެވެސް ހެޔޮޢަމަލެއް ކުރުމަށްފަހުގައި ދުޢާކުރަން ފަށާށެވެ! ޞަދަޤާތެއް ކުރުމަށް ފަހު، ނުވަތަ އެފަދަ އެހެންވެސް ހެޔޮކަމެއް ކުރުމަށްފަހު ދުޢާކުރާށެވެ. މުސްލިމު އަޚެއްގެ ޙާޖަތެއް ފުއްދައިދީފި މީހެއްގެ ޙާޖަތް، ﷲތަޢާލާ ފުއްދަވައި ދެއްވާކަމުގައި ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރައްވާފައިވެއެވެ.\n16. ބާރަށް އަޑުލައި ދުޢާނުކުރާށެވެ! އަޅުގަނޑުމެން ދުޢާކުރަނީ ސިއްރާއި ފާޅުގައިވާ ކަންތައް މޮޅަށް ދެނެވޮޑިގެންވާ އިލާހަކަށެވެ.\n17. ﷲތަޢާލާގެ، ރިވެތިވެގެންވާ ބަރަކާތްތެރި އިސްމުފުޅުތައް ބޭނުންކޮށްގެން ދުޢާ ކުރާށެވެ. ދަންނަވާ ކަމަކާއި އެންމެ ގުޅޭ އިސްމަފުޅެއް ބޭނުންކުރާށެވެ. މިސާލަކަށް ރަޙުމަތަށް އެދި ދަންނަވާއިރު ‘ޔާ ރަޙުމާނު ޔާ ރަޙީމް’ ފާފަފުއްސެވުމަށް އެދި ދަންނަވާއިރު ‘ޔާ ޣަފޫރު’ ބޭނުން ކުރާށެވެ. ﷲ ތަޢާލާ ވަޙީކުރައްވާފައިވެއެވެ. وَلِلَّهِ الأسْمَاءُ الْحُسْنَى فَادْعُوهُ بِهَا وَذَرُوا الَّذِينَ يُلْحِدُونَ فِي أَسْمَائِهِ سَيُجْزَوْنَ مَا كَانُوا يَعْمَلُونَ ( الأعراف : 180 ) ” އެންމެރިވެތި ނަންފުޅުތައް މިލްކު ވެގެންވަނީ، ﷲ އަށެވެ. ފަހެ، އެ ނަންފުޅުތަކުން ތިޔަބައިމީހުން އެއިލާހަށް ދުޢާކުރާށެވެ! އަދި އެއިލާހުގެ ނަންފުޅުތަކާމެދު، ޙައްޤުމަގުން އެއްކިބާވެ އުޅޭމީހުން، ތިޔަބައިމީހުން ދޫކޮށްލާށެވެ! އެބައިމީހުން ކޮށްއުޅުނު ކަންތަކަށް އެބައިމީހުންނަށް ޖަޒާ ދެއްވާހުށްޓެވެ.”\n18. ﷲ ތަޢާލާ އިޖާބަ ނުކުރައްވައިފިނަމަ، ދުޢާ އިޖާބަކުރައްވާނޭ އެހެން އެއްވެސް ފަރާތެއްނުވާކަމާއި، ތިބާގެ ޙާޖަތްފުއްދައިދެވޭނޭ އެހެން އެއްވެސް ފަރާތެއް އެއިލާހު ސުބުޙާނަހޫވަތަޢާލާ ފިޔަވައި ނުވާކަމަށް، ތިބާގެ ދުޢާގައި ގިނަގިނައިން ކިޔާށެވެ. ހުރިހާ އިންސީންނާއި ޖިންނީން އެއްބައިވެ، ތިބާއަށް ގެއްލުމެއް ދޭންއުޅުނަސް، އެއިލާހުގެ އިރާދަފުޅާއި ނުލައި އެކަމެއް ނުވާނެކަމާއި އެއިލާހަކީ ހުރިހާކަމަކަށް ކުޅަދުންވަތަ އެއްކައުވަންތަ އިލާހުކަން ތިބާގެ ދުޢާގައި ގިނަގިނައިން ކިޔާށެވެ. ތިބާގެ ދުޢާ އިޖާބަކުރައްވާތޯ މަޑުމޮޅިކަމާއެކު އެއިލާހަށް ދަންނަވާށެވެ. ލޮބުވެތި އަޚާއެވެ! ލޮބުވެތި އުޚުތާއެވެ! ﷲގެ ޙަޟްރަތުގައި އާދޭހާއެކު ގިނަގިނައިން ދަންނަވާ އަޅުންދެކެ އެއިލާހު ލޯބިވެވޮޑިގަންނަވައެވެ. ލޮބުވެތި އަޚާއެވެ! ލޮބުވެތި އުޚުތާއެވެ! ދޮރުގައި ގިނައިން ޓަކިޖަހާ މީހަކަށްޓަކައި ދޮރުހުޅުވުން ގާތްވެގެންވާކަން ދަންނާށެވެ!